
Tracy Holliday nu vedea în faţa ochilor decât o mare 
învălmășeală, în care rolul ei era să instaureze ordinea. 
Privindu-se în ușa hotelului Oakmont din Boston, se 
mai examină o dată: avea un frumos păr castaniu-roșcat, 
strâns la spate într-o coadă groasă, ochi verzi ascunși în 
spatele unor ochelari care-i dădeau ținuta adecvată 
pentru birou, purta un costum bleumarin impecabil, cu 
cravată de mătase şi bluză albă. Satisfăcută că avea aerul 
profesional pe care și-l dorea atât de mult, intră în 
hotel. 

Participa la încă o convenţie. În anii trecuţi, aici, la 
convenții își cunoscuse cei mai buni clienţi. Acum se 
desfășura conferința editorilor din Anglia. Spera să 
găsească măcar un ziarist mai aiurit sau prost îmbrăcat, cu 
cravata şifonată sau pătată, ceea ce pentru ea însemna o 
persoană uşor de abordat, un posibil client. 

Dezordonaţii, bărbaţii cu un aspect șleampăt, 
deveneau cei mai buni clienţi ai lui Tracy. 

Îşi începuse cariera la Neat& Orderly, iar acum 
afacerile ei se extindeau. Intră în sala de ședințe de la 
Oakmont reușind să treacă de cei care verificau 
identitatea invitaţilor la conferinţă. Zâmbi oarecum 
mulțumită de felul în care arăta și care o ajuta să se 
strecoare în locuri greu abordabile. Cu toate astea, nu 
putea spune că inima nu-i bătea mai tare ca de obicei. 

Se opri sub un palmier, decorul ei preferat, și examină 
primul grup. 

Iată-i, erau în jur de două sute de editori din Anglia, iar 
după cum începuse această conferință promitea că va fi o 
dezordine totală. În afara birourilor lor unde secretarele 
Je organizau totul, acești bărbaţi se aflau acum la mâna lui 
Tracy pentru care constituiau o adevărată mină de aur. 

Observă un bărbat chel care se agita spre ea și se gândi 
să-i întindă o carte de vizită. A, dar iată, acolo acel individ 
înalt cu ochelari cu ramă groasă care-i cam alunecau pe 
nas, părea și el un posibil candidat. Iar dincolo... 

Tracy se opri. Simti brusc fiori pe șira spinării; realiză 
că fusese urmărită. Întotdeauna simţea asta dar din 
fericire cu un minut înaintea urmăritorului. Probabil unul 
dintre acei oficiali de la mesele din dreapta... Întorcând 
capul întâlni privirea amuzată a unui bărbat înalt, cu alură 
atletică. 

În mod sigur, acesta nu stătuse la masa din dreapta, 
pentru că l-ar fi remarcat. Își tinea haina peste umăr 

atârnată de un deget; purta cămașă albă, puţin șifonată 
din cauza apretului, deschisă la gât, fără cravată. Avea o 
sticlă de bere în mână și zâmbea amuzat. 

Tracy își ridică sfidător bărbia ignorându-l. Chiar dacă 
era în căutare de potenţiali clienţi, nu însemna că era chiar 
disperată; iar acesta, după cum o examina... era un bărbat 
înalt, bine făcut, care urmărea un singur lucru când sosea 
într-un oraș străin. Dar ea nu era interesată de acest aspect. 

Se reîntoarse în mulțime. Dar ce făcuse tipul acela înalt 
care-i zâmbise atât de fermecător? Se ridică pe vârfuri, 
cercetând din priviri mulțimea, dar chiar atunci auzi o voce: 

— Aici te-ai ascuns? 

Tracy se întoarse uimită și se trezi cu ochii chiar în 
cămașa aceea albă, deschisă la piept. Ridică spre el ochii 
ei verzi. 

— Nu m-am ascuns, am venit aici pentru că vreau să fiu 
lăsată în pace. 

— Semeni mult cu Greta Garbo, zise el, după ce o privi 
lăsând capul într-o parte. Dacă ţi-ai lăsa părul liber, dacă 
ti-ai scoate cravata asta ridicolă și ochelarii... 

Tracy consideră că este mai bine să nu-i răspundă 
pentru că asta l-ar fi încurajat. Scrută neliniștită mulțimea 
unde mai zări un exemplar care corespundea căutărilor ei 
și vru să pornească într-acolo, dar o mână de bărbat, 
destul de fermă o opri. 

— De la ce ziar ești? o întrebă el. 

La naiba! Bărbatul acela înalt cu ochelari cu rame 
groase dispăruse. Tracy reuși să se elibereze. 

— Nu sunt de la nici un ziar. 

— Cum ai intrat aici? 

— Simplu, cum ai intrat și tu, probabil. 

— Nu faci parte din branșa noastră, ai un aer diferit. 

— Un aer diferit? Ce vrei să spui? 

— Nu știu, vrei să pari foarte eficientă, arăţi ca o femeie 
care derulează afaceri importante. 

— Îţi acord zece puncte pentru perspicacitate; asta și 
sunt, zise ea întinzându-i cartea de vizită. 

— Neat & Orderly? Citi el. Apoi pufni în râs, de parcă 
nu se mai oprea. Sună a firmă de avocatură. Tu care ești? 
Neat sau Orderly? 

— Halliday, i-o reteză Tracy. Mă numesc Tracy Halliday. 
Antreprenoare, consultant în probleme de management, 
dar mă ocup cu organizarea vieţii oamenilor. Tracy scoase 
din poșetă o broșură pe care i-o întinse. 

— Descotorisiţi-vă dulapurile, citi el cu voce tare apoi îi 
aruncă o privire amuzată înainte de a continua. 
Simplificaţi-vă viaţa; de la dulapuri la birouri, noi vă 
oferim ceea ce vă trebuie; ordine. Nici o muncă nu este 
prea mult sau prea puţin pentru noi. O privi din nou: tu 
l-ai scris? 

Ea încuviinţă. 

— Tocmai vă cade un nasture, domnule... 

— Montgomery. Wade Montgomery. Editor al Clayton 
Courier, din New Hampshire. Bărbatul privi nasturele 
care se slăbise şi ridică din umeri. Pentru asta au fost 
inventate acul şi aţa. 


EXISTĂ A DOUA ȘANSĂ 9 


Interesul ei se aprinse brusc. Acest gen de conversaţie 
denota un dezlânat. Iar ea care se temuse că nu va găsi 
nici un potenţial client. Iată-l pe primul! ÎI privi cu atenţie 
și speranţa reînvie. Avea pantofii nelustruiți, cravata îi era 
înghesuită într-un buzunar de unde se revărsa de parcă ar 
fi scos limba la ea. 

— Se pare că aveţi nevoie de serviciile mele, domnule 
Montgomery. 

— Mă tem că este nevoie de mai multe femei pentru 
a-mi aduce ordinea în viaţă. 

— Vă înșelaţi, domnule, eu garantez pentru munca 
mea. Indiferent cât de dezordonat vă este biroul, eu voi 
descurca lucrurile pe acolo. Veţi găsi și ziarele de acum 
câteva luni, pe care credeaţi că le-aţi pierdut. Veţi 
descoperi bucuria unui birou curat și aerisit. Daţi-mi o 
săptămână, domnule Montgomery, şi vă voi schimba 
viața. 

Tracy sesiză o luminiţă în ochii lui. Montgomery o luă 
încet după umeri şi o conduse spre bar: 

— Să vorbim despre asta, doamnă Holliday. 

Tracy simţi că prinde aripi. Tocmai trecuseră de zona 
cu palmieri când un bărbat slab, blond, apăru deodată în 
calea ei. 

— Doar o clipă, domnişoară, zise el, nu vă văd 
ecusonul. Apoi îi zâmbi obraznic. Nimeni nu poate 
participa la banchet fără el. 

Tracy îl fixă pe acel individ nesuferit cu o privire foarte 
rece. Cunoștea acest gen de bărbat, era cel care veghea ca 


10 KATHERINE GRANGER 


regulile să se aplice, să fie respectate. Probabil avea un 
birou atât de curat încât nici musca nu îndrăznea să 
aterizeze pe el. 

Tracy îl privi cu ochii ei mari. 

— Ecuson? întrebă ea cu un aer confuz. 

— Da, ecuson, zise plictisitorul din faţa ei. 

— Henry nu este nici o problemă, interveni Wade 
Montgomery. Domnișoara Halliday este cu mine. 

— Halliday? repetă el și Tracy îl și văzu scanând-o ca un 
computer. Nu văd nici un Halliday pe listă. O fixă cu 
privirea ameninţător. La ce ziar lucraţi? 

— Nu lucrează la ziar, Henry, zise Montgomery. 

— Aha! 

— A venit cu mine. 

Tracy îi aruncă o privire plină de recunoștință, apoi îl 
privi triumfătoare pe Henry Simons. Îi culese un fir 
imaginar de pe umăr și se prefăcu a vedea mătreaţă. 

— Felul în care ne prezentăm în societate este totul, 
zise ea. Apoi îl luă pe Montgomery de braț și plecară 
împreună. Cum aș putea să-ţi mulțumesc, domnule 
Montgomery? Acest individ odios m-ar fi aruncat imediat 
afară! 

— Odios? repetă Montgomery ridicând din sprâncene. 
Așa crezi? Mă aşteptam să-ți placă! Este exact prototipul 
pe care-l lauzi: ordonat, competent, organizat, este ca o 
mașină, este visul oricărui expert în ale ordinii... 

— Ordinea, din nefericire, nu este întotdeauna semnul 
unui caracter pe care să te poti baza. Își trase mâna de sub 

brațul lui Montgomery. Nu era cazul să se lase luată de 
val căci distanta dintre consultant și client este esenţială. 

— În acest caz, recunoști că și dezordonatii au farmecul lor? 

— Ordinea nu are nimic de a face cu personalitatea sau 
farmecul, domnule Montgomery, îl opri Tracy. Nu sunt 
interesată de trăsăturile de caracter ale clientilor mei. Eu 
ofer nişte servicii. Lumea este plină de oameni 
dezordonati, eu îi ajut să se ordoneze. Este foarte simplu. 
Tonul ei rece nu păru să-l descumpănească pe Wade 
Montgomery. Tracy nu suporta să se simtă observată. 
Adam făcuse asta tot timpul și din acest motiv divorțase 
de el, printre altele. 

— Dumneata ești o femeie ordonată, doamnă Halliday? 

— Aşa m-am născut, domnule Montgomery, zise ea sec. 
Când am apărut pe lume am organizat imediat sala de 
nașteri. Nu degeaba mi se spune Tidy Tracy-— Tracy cea 
ordonată. 

— Tidy... bărbatul o privea amuzat. Întotdeauna am fost 
atras de femeile care nu sunt ce par a fi. 

— De ce, nu par o femeie ordonată? 

— Pari o femeie eficientă, Tracy. Dar nu pari să ai și 
simţul umorului... 

Tracy ridică bărbia sfidător. Adam o acuzase și el de 
lipsă de umor. În prima noapte de cuplu a lor, Adam 
slăbise picioarele patului, o lăsase să cadă și începuse să 
râdă cu lacrimi după ce o ajutase să se ridice și să strângă 
aşternuturile risipite, apoi o acuzase că nu știe ce 
înseamnă o glumă. 

— Îţi mulțumesc că m-ai salvat de Henry Simons, domnule 
Montgomery, zise ea, dar acum trebuie să plec. Mi-am 
propus să fac rost astăzi de doi clienţi noi și timpul trece. 

— Dar unul îl ai deja! 

Ea îl privi: 

— Vorbeşti serios, domnule? 

— Foarte, abia aştept să te confrunţi cu Waterloo. 

— Waterloo? repetă Tracy, care niciodată nu ceda în 
fața unei provocări. 

— Doamnă Halliday, sunt o persoană binevoitoare. Mă 
ocup de un mic ziar de provincie care încă nu-mi aduce 
profit dar sunt fericit și așa. Locuiesc într-o dezordine 
totală. Cărţile și actele sunt pline de praf, dar nu-mi pasă. 
Facturile ajung să le plătesc după ceva vreme. Viaţa mea 
este bună, așa cum este, doamnă Halliday. Nu văd ce 
mi-ar aduce organizarea dumitale, dar sunt gata să încerc. 

— Domnule, nu vezi esenţialul, organizarea mea, cum 
spui, ti-ar aduce timp! Timp pentru familie, hobbyuri, 
prieteni. 

— Acum am timp destul, doamnă. Nu am familie, doar 
o mătușă bătrână, am timp să mă ocup de pasiuni și de 
prieteni. 

Tracy îl privi cu suspiciune. Nimeni nu este mulțumit 
de viaţa pe care o duce. Omul din faţa ei era un caz tipic 
de negare. Probabil își repeta că este mulțumit pentru a 
se convinge şi singur că așa este. 

— Domnule Montgomery, dă-mi cinci zile şi-ţi vei 
schimba mentalitatea. 

— Cinci zile doar? 

— Doar atât! 

— Și cum se va derula afacerea asta? Trebuie să rămân 
aici la Boston, să particip la seminarii peste seminarii? 

— Nici vorbă! Voi veni eu la dumneata. Călătoresc prin 
toată Anglia. Trebuie să fie un motel la Clayton. Voi sta 
acolo şi voi studia rutina dumitale zilnică. Aș vrea să-ţi 
studiez programul de lucru, să discutăm nevoile 
dumitale, să vorbesc cu personalul ziarului despre 
sarcinile pe care le are fiecare. Desigur, fac asta pentru o 
sumă respectabilă. 

— Nu-mi plac femeile care nu cer bani pentru 
servicii. 

— În acest caz, considerăm afacerea încheiată? 

Fl îi întinse mâna. 

— Da, am încheiat afacerea, doamnă Halliday. 

Tracy observă că lumea se îndrepta spre salonul în care 
se servea masa. 

— Mergem? 


KKK 


După primul fel de mâncare, Tracy se scuză pentru a 
merge la toaletă. Lăsă un dosar cu oferte pe masă, cu o 
carte de vizită ataşată la fiecare. Apoi trecu din nou prin 
holul mare unde editorii se adunau din nou după masă 
pentru discuţii. Plasă strategic reclamele companiei sale 

cu cartea de vizită, apoi când vru să plece, inima începu 
să-i bată foarte tare pentru că în faţa ei se afla nimeni altul 
decât Henry Simons. 

— Aha, deci ești prietena lui Wade Montgomery? 

Tracy întinse o mână spre el și-i îndepărtă o scamă 
imaginară de pe costum, dar vocea lui stridentă o opri să 
continue: 

— Doamnă Halliday! Te rog să părăsești imediat această 
încăpere! Ia-ti și astea, zise el și aruncă de pe mese 
pliantele ei. 

Tracy se întoarse spre el: 

— Domnule Simons, ești cumva angajatul hotelului 
Oakmont? 

— Nu, zise el cu un aer de superioritate, sunt director 
adjunct al Asociaţiei Ziarelor de mic tiraj din Anglia. 

— Înseamnă că n-ai nici un drept să-mi spui ce să fac în 
acest hotel! 

— Cum îndrăznești... Mărul lui Adam i se ridica şi 
cobora spasmodic. Am toate drepturile. Am rezervat acest 
hotel pentru conferința anuală și n-o să mă las intimidat 
de nişte anunţuri scabroase despre descongestionarea 
dulapurilor! Acum ia-le de aici, sau le arunc la primul coș 
de gunoi, acolo unde le este locul. 

— Se vede că ești foarte obișnuit cu gunoiul, domnule 
Simons.. 

Acestuia îi apărură două pete roșii în obraji. 

— Doamnă Halliday, te previn că... 

— În ce privinţă o previi, Henry? se auzi vocea lui 
Montgomery din spatele lor. 

Atât Tracy cât și Simons se întorseră speriaţi. Apoi, 
Simons îi întinse reclamele lui Tracy. 

— Nu este voie să se facă publicitate aici. Wade, nu pot 
permite ca Situaţia asta să continue! 

— De ce nu? Wade luă o reclamă, o citi, apoi ridică 
privirea. Doamna Halliday a încercat să facă publică o 
gamă de servicii. Ai fost de curând în biroul unui editor 
de ziar? 

— Wade! Simons părea uluit de atitudinea lui. Apoi se 
calmă brusc. Bine, înțeleg că dacă este prietena ta... O s-o 
las de data asta. 

— Mulţumesc, Henry, zise Wade, eşti un cavaler 
adevărat. 

Acesta își ajustă cravata, îi mai aruncă o privire cruntă 
lui Tracy şi plecă. 

— Trebuie să-ţi mulțumesc încă o dată, zise Tracy. Cum 
ai atâta convingere în faţa acestui mic dictator? 

— Sunt șeful lui. Wade zâmbi văzând cât era de 
confuză. Sunt președintele societăţii în acest an. Henry 
este un fel de coordonator și anul acesta îmi este 
subordonat mie. La anul, cine știe? El o prinse de braţ și 
o conduse spre sala în care se servea masa. Dar anul viitor 
nu va avea nici o importanţă pentru că vei participa la 
vreo sesiune a ghicitoarelor sau... 

Tracy începu să râdă. 

Wade trase un scaun și O invită să se așeze. 

— Cum s-a întâmplat să alegi acest simpozion? 

— Jumătate din logică, jumătate din nevoie. Nu mai 
erau decât alte două convenţii săptămâna asta. Una era a 


16 KATHERINE GRANGER 


unor specialiști informaticieni care sunt tipi foarte 
ordonaţi, iar cealaltă a unor asistente sociale. Mi-am 
imaginat că ele nu vor avea bani să mă angajeze. Așa că 
am ales convenţia editorilor. 

— Cum se presupune că ar trebui să arate un editor? 

— Ştii... ea zâmbi. Cu umerii căzuţi, părul în ochi, cu un 
pulovăr închis la culoare și pipă. 

— Will Rogers? 

Ea pufni în râs. 

— Exact. Este morocănos, dar are o inimă de aur, este 
bun cu copiii, văduvele, are coloană vertebrală. 

— Chiar crezi că mi se potriveşte descrierea? 

Ea își lăsă capul într-o parte și-l privi lung. Avea figura 
unui bărbat hotărât, cu maxilare puternice, ochii îi erau 
de un albastru foarte frumos, avea gropiţe în obraji. 

Umerii îi erau foarte largi, și statura atletică. Îi evită 
privirea. Nu, bărbatul nu se potrivea descrierii. Arăta mai 
mult a director cu foarte mulţi bani, dar cam dezordonat. 

— Nu, nu ti se potrivește, doar cămașa lasă de dorit. 

— Ce vezi rău la cămașa mea? Este curată. 

— Nu neg asta, zise Tracy, dar a stat cam mult în dulap. 

— Nu în dulap trebuie să ţinem cămășile? întrebă el. 

— Nu. 

El o privi ciudat. 

— La astfel de modificări ar trebui să mă aştept de la 
tine când vei veni să mă organizezi la Clayton? 

— Nu. Mă voi ocupa în mod special de fluxul hârtiilor, 
de organizarea fișetelor, de reciclabile... 

Fl își așeză mâna pe spătarul scaunului ei. 

— Cum ai intrat în acest gen de afaceri? 

Tracy deveni brusc rigidă simţindu-i mâna pe spătarul 
scaunului. 

— A venit destul de natural. După mulţi ani în care 
mi-am ajutat prietenii să se organizeze, după ce le-am 
organizat eu petrecerile, curăţenia în case și garaje, am 
realizat că aș putea câștiga destul de bine dacă voi lucra 
oficial. 

— Pe soţul tău nu-l deranjează? 

— Nu, zise Tracy cu ochii plecați. 

— Nici faptul că trebuie să călătorești mult? 

— FI este... de fapt, nu sunt căsătorită, reuși ea să 
spună. 

— Dar de ce începuseși să vorbeşti despre el? Înseamnă 
c-ai fost căsătorită? 

— Da. 

— Recent? 

— Nu. 

— După cum spuneam, îmi plac femeile care nu sunt ce 
par a fi. 

— Nu... nu înţeleg. 

— Arăţi ca o femeie nemăritată și cu toate astea... Spui 
că ai divorțat de mult, dar ești încă tentată să faci referire 
la el... 

Tracy simți ca o arsură în locul în care mâna lui îi 
atingea spatele. 

— De obicei, nu intru în discuţii cu caracter personal, 
domnule Montgomery. 

— Cu nimeni? 

— Mă refer la clienţii mei. 

— De ce nu? Cu ce te poate afecta o discuţie? 

— Poate fi...poate distrage atenţia... 

— De la ce? 

— De la problemele pe care trebuie să le avem în 
vedere. 

— Care sunt? 

— Munca, domnule Montgomery. 

— Nimic altceva decât muncă? Fără pic de frivolitate, de 
sporovăială, măcar? 

— Eu încasez banii pe baza unui tarif orar, domnule 
Montgomery, și vorbăria goală nu-mi crește factura. 

— Ce lipsită de inspiraţie ești! Mie nu-mi place să mă 
dedic doar muncii. Viaţa este un joc, este distracţie, iar eu 
mă bucur de fiecare clipă. Nu-mi imaginez cum aș trăi fără 
distracţie. Gândeşte-te la nasul dumitale, doamnă 
Halliday. 

— Nasul meu? 

Fl îi atinse vârful nasului cu degetul. 

— Denotă o femeie foarte încordată. Îţi iei vreodată 
pauză? 

Ea se crispă şi mai mult. 

— Îmi iau o vacanţă pe an, desigur, ca fiecare. 

— Şi-ţi laşi părul liber pe umeri? 

Tracy rămase cu ochii aţintiţi în prăjitura care i se 
adusese. Apoi îşi îndreptă picioarele sub masă și umerii. 

— Cred că nu este problema dumitale, domnule 
Montgomery. 

El oftă și luă lingurita. 

— Mda, presupun că nu. Doamnă Halliday ţi-a spus 
cineva vreodată... 

— Ce anume? 

— Că ești foarte frumoasă? 

Tracy își luă poșeta. 

— Cred că este mai bine să plec. 

— Poate, dar n-o poţi face. Ia privește cine este acolo, 
ca un câine de pază credincios. Abia te așteaptă! Acum 
urmărește dacă ești într-adevăr prietena mea! 

Tracy oftă şi se reașeză. 

— Bine, zise ea, acum ce mai urmează? 

— O să ţin un discurs, apoi intrăm din nou în sala de 
conferință, ceea ce-ţi va da posibilitatea să mai pescuiești 
vreun client... 

Avea dreptate, se gândi Tracy, dacă stau poate mai 
găsesc vreun client... Wade Montgomery era unul, dar o 
intriga prea tare. 


Capitolul 2 


Tracy abordă înghesuiala de după-masă ca o 
profesionistă. Reuși prin toate eforturile să-și mai 
găsească trei clienţi. Făcu toate acestea cu Henry Simons 
pe urmele ei, iar când se lăsă seara și lumea începu să 
plece se trezi din nou cu Wade Montgomery lângă ea. 

— Ai avut noroc? o întrebă el. 

— Trei posibili clienţi, iar alţii mi-au luat cartea de vizită 
și-au promis că mă sună. 

— Grozav! Asta înseamnă că ai avut o sesiune 
formidabilă, aşa cum ţi-am spus. lar Henry nu și-a luat 
ochii de la tine. 

— Omul acesta este imposibil! exclamă Tracy disperată. 
M-a urmărit pas cu pas. Iar de câte ori l-am surprins mi-a 
aruncat un zâmbet care spunea parcă: „sunt pe urmele 
tale. O singură mișcare greșită și chem poliţia din 
Boston." 

— Da, singura problemă este că ... ar putea s-o facă. 

— O, te rog, pentru ce să cheme poliţia? 

— Nu-l cunoşti pe Henry! Este obsedat de muncă și 
ușor paranoic. Când îi căşună pe cineva, este ca un copoi 
pe urmele acestuia. În cazul tău, am reușit să-l tin în frâu 
și este furios. Ar face orice să te găsească în neregulă cu 
ceva. Întinse mâna spre ea și o trase spre el; dar atâta timp 
cât eşti cu mine, totul este în regulă. 

Tracy îl mai privi o dată pe Henry Simons. Chiar ar fi 
capabil să pună poliția pe urmele ei? 

— Ce individ nesuferit! exclamă ea. 

— Da, cam aşa este, murmură Wade. Dar acum 
zâmbeşte-mi de parcă abia ai aștepta să rămânem singuri, 
convinge-l că ești prietena mea. 

Tracy clipi de câteva ori, apoi realiză că trebuia să 
urmeze instrucţiunile lui Wade. Îi zâmbi drăgăstos, apoi îi 
aranjă reverul hainei. Era un gest pe care observase că-l 
făceau mii de femei cu soţii lor sau cu iubiții, dar pe care 
ea nu-l făcuse niciodată. Se simţi ciudat. 

Wade Montgomery o prinse după umeri, iar Simons se 
simți dezarmat în clipa aceea. Ea se simţea în siguranţă cel 
puțin până părăsea hotelul. 

— Ar fi bine să bem un cocteil în barul din hol, 
murmură Wade. 

Tracy se forță să-i răspundă pe un ton normal: 

— De ce? Eu tocmai mă pregăteam să plec de aici. 

— Asta așteaptă și Henry! Dacă te vede plecând acum, 
va şti că a fost o farsă și va anunţa poliția. 

Tracy își mușcă buzele. 

— Chiar ar face-o? 

— Ştiu că ar încerca. Este greu de potolit dacă vrea 
ceva; trage de cazul respectiv precum câinele de os. 

— Bine, sunt de acord să mai rămân, dar nu mai mult 
de zece minute. 

Wade îi zâmbi. 

— Să sperăm că se va plictisi și va dispărea pe undeva 
ca să poţi pleca. 

Găsiră o masă și comandară ceva de băut, iar Wade îi 
luă mâna și începu s-o studieze. 

— Ce faci? întrebă Tracy încercând să se elibereze. 

— Încercam să simulez o atmosferă normală ca între 
îndrăgostiți. Uite cine vine! 

Henry Simons venise mai aproape. 

— Ce face, ne spionează? 

— Nu trebuie să te deranjeze prea mult. Uită-te la 
mine și ignoră-l pe Simons. Eşti prietena mea, doar! 
Priveşte-mă ca şi cum ai fi chiar îndrăgostită de mine. 

Tracy își luă ochii de la Henry Simons, trase aer în 
piept şi se forță să-i zâmbească. 

— Ai dreptate. Îi privi mâna; era puternică, expresivă, 
denota putere, forță. Era ciudat că se simţea bine așa cu 
mâna ei mică în palma lui mare. Mai mult, chiar se simți 

cuprinsă de o senzaţie plăcută de căldură, care-i cuprinse 
și trupul. Deodată, simţi o uşoară ameţeală. Dar de ce să 
se simtă ca la o întâlnire cu bărbatul din faţa ei? Nu mai 
avusese o întâlnire de vreo doi ani... 

— Dau un ban pentru gândurile tale... murmură Wade. 

Ea zâmbi. 

— Nu valorează nici măcar atât. 

— Nu te cred. La o femeie ca tine, gândurile valorează 
ceva mai mult decât la o femeie obişnuită. 

— O femeie ca mine? De ce se simţi dintr-o dată 
cuprinsă de o ameţeală plăcută? De ce simţi că i-ar fi 
plăcut să-și scoată ochelarii şi să-și despletească părul? 

— Eşti o femeie misterioasă; apele liniștite au 
profunzimi nebănuite. Cred că ţi--ai înnăbușit zeci de 
trăiri și emoţii care vor să fie descătușate. 

— Nu știu despre ce vorbeşti, domnule Montgomery! 
Dar să nu lungim prea mult acest cocteil pe care m-ai 
convins să-l bem impreună! 

— Bine, zise el, nu vreau să ajung într-o zonă în care 
nu-mi este permis. 

Dintr-o dată Tracy simţi frisoane și începu să tremure. 

— Este cam rece aici. 

— Probabil din cauza aerului condiţionat. 

Ea îl privi ciudat. Ceva din tonul pe care rostise aceste 
vorbe îi treziseră suspiciunea. Sorbi din băutură apoi se 
mai uită odată spre Simons. Acesta, așezat la bar îi 
supraveghea fără sfială. 

Tracy își pierdu răbdarea. 

— Simons este încă aici și s-a făcut târziu. Mă dor 
picioarele. 

— A fost o zi lungă și obositoare, zise Wade. Îmi pare 
rău că trebuie să-ţi spun asta, dar Simons va sta aici până 
la închidere. 

— În acest caz, voi pleca chiar acum. Vru să se ridice, 
dar Wade o reţinu. 

— Așteaptă un moment. Dacă pleci va fi pe urmele tale. 
De fapt, n-ai încălcat nici o lege ci doar una din regulile 
societăţii, iar Henry nu te va lăsa să scapi așa de ușor. 

— Şi ce mă sfătuiești să fac? Nu pot rămâne aici până la 
închidere, atunci va fi sigur c-a pus gheara pe mine. 

Wade se încruntă, părând că se gândește. 

— Ar fi o soluţie, apoi zise: nu, nu cred c-ar merge, nici 
nu îndrăznesc să ţi-o sugerez. 

— Care este? Spune-mi! 

— Vezi tu, începu el, urmărindu-i cu degetul o venă de 
pe dosul mâinii. Probabil se așteaptă ca... nu, nici nu pot 
să-ţi spun! 

— Sigur că poti s-o faci! La ce se așteaptă Henry? 

Wade ridică privirea spre ea. 

— Fiind prietena mea, se aşteaptă să dormi cu mine în 
noaptea asta. 

Tracy continua să-l privească uluită, iar el părea atât de 
încurcat, încât nu știa cum să-și ceară scuze. ÎI privi 
printre gene. Da, părea că regretă, că fusese forțat de 
împrejurări să-i spună acele vorbe. 

— Ticălosul! 

— Vezi tu, nu este chiar un ticălos, ci știind foarte bine 
cum se termină aceste convenţii poate să presupună că tu... 

— Înţeleg, îl opri Tracy, dar trebuie să-mi spui la ce se 
aşteaptă acest ticălos? 

Wade îi evită privirea. 

— Cred că se aşteaptă să te culci cu mine. 

Tracy îl privi uluită. Montgomery își cerea scuze din 
priviri. 

— Ce ticălos! 

— Ei, nu este chiar așa. Mă cunoaște destul de bine și 
ştie la ce se poate aștepta. 

— Înteleg, zise Tracy simțind cum roșește și cum îi 
piere cheful de a mai participa vreodată la vreo convenție. 
Fără să ştie din ce motiv, îi displăcu ideea că la alte 
manifestări de acest gen Wade venise cu câte o iubită. O 
femeie cu care petrecuse noaptea... 

— Îmi pare rău, murmură el. Văd că nu ești genul de 
femeie cu care... știi... 

— Am fost căsătorită, domnule Montgomery, zise ea 
rece, asta nu mă face să pozez într-o vestală. 

El o privi oarecum amuzat. 

— Sigur că nu!În acest caz, poate nu te va deranja când 
îţi voi spune ce idee am. 

— Nu, de loc. Tracy își bău paharul de cocteil încercând 
să pară detașată, dar îl vedea și acum pe Adam în fața 
ochilor spunându-i să oprească acest joc, care n-o va duce 
nicăieri. Pe cine încerca ea să păcălească? 

— Ei bine, ştiu cum poţi scăpa de Henry, dar pentru 
asta trebuie să urci în camera mea. Va fi astfel convins că 
ești iubita mea și va pleca. După aceea, poţi pleca și tu. 

Tracy se gândi bine la propunerea lui încercând să-i 
găsească neajunsuri, dar nu găsi nici unul. Nu avea decât 
să-i zâmbească lui Montgomery ceea ce nu era prea greu 
și să urce în camera lui, până ce pleca Henry Simons, apoi 
putea pleca liniștită. 

— Bine, să zicem că accept planul tău. 

— Foarte bine, zise el, cred că va funcţiona perfect. 
Mergem? 

Tracy îi zâmbi şi-l luă de braţ, dar el o prinse după 
umeri și începu s-o sărute. Imediat Tracy simţi că mii de 
stele explodează în capul ei. Simţi că i se taie picioarele, 
apoi ameti și se sprijini de el. 

— Perfect, zise Montgomery, joci aproape perfect. 

Ea reuși să-i zâmbească. 

— Cred că ar trebui să ne mai sărutăm o dată, murmură 
Wade conducând-o spre lift. 

— Să ne sărutăm? întrebă ea cu vocea gâtuită. 

— Exact, uite așa, spuse el ridicându-i bărbia cu un 
deget, apropiindu-se amenințător de gura ei...uite așa... 

Încăperea începu să se învârtească și fără să vrea Tracy 
ridică încet capul pentru a-i primi sărutul. 

Wade o sărută apoi îi zâmbi. 

— Perfect; ești o actriţă foarte bună. Tine-o tot așa! De 
data asta, el îi dădu un sărut prelung, o prinse în brațe, 
iar ea se lăsă cuprinsă cu ochii închiși... 

Când în cele din urmă sărutul se termină, spre 
surprinderea ei Tracy gemu fluturând genele-i lungi. 

— Eşti minunată, șopti Wade. Cred că n-ai putea fi mai 
minunată chiar dacă abandonul tău ar fi real... dar nu te opri 
acum, pentru numele lui Dumnezeu, Simons ne urmărește! 

Tracy se abandonă din nou braţelor lui. Când ajunseră 
la lift, Wade o sărută din nou, iar ea se simţi nefiresc. În 
cei douăzeci și șase de ani nu permisese niciodată vreun 
act de afecțiune în public. Și acest fel de a fi îl deranjase 
întotdeauna pe Adam. EI voia s-o prindă în braţe, s-o 
sărute oriunde s-ar fi aflat, iar ea îl respingea privind 
încurcată în jur. Ce se întâmpla cu ea? se întrebă când 
urcă în lift cu Wade Montgomery. Era mai mult ca sigur că 
numai teama de a nu fi arestată o făcea să se comporte 
atât de libertin. 

În lift, Wade o eliberă și ea se depărtă un pas de el. 
Încercă să-și recompună chipul, apoi îl privi. 

— Crezi că ne va urmări? 

— Posibil. De fapt, mi-l și imaginez în celălalt lift cu un 
pahar lipit de peretele acestuia, pentru a nu pierde nici 
un amănunt ... 

Tracy pufni în râs. 

— Cred că acest Henry ne invidiază, spuse Wade. 

— Invidiază? 

— Da, nu l-am văzut cu nici o femeie atrăgătoare, iar 
dacă el nu poate avea nici una, este mai bine să nu aibă 
nimeni! Cred că așa gândeşte. Este o bună definiţie a 
invidiei. 

Ea încuviinţă apoi rămase cu privirea aţintită asupra 
ușilor liftului. Acest Wade Montgomery avea un mod 
ciudat de a explica lucrurile  neînţelese din 
comportamentul celor din jur. Era un bun cunoscător al 
firii omenești. 

Ușile se deschiseră și Wade îi făcu loc să treacă, dar cu 
mâna o atinse ușor pe spate. 

— Este doar o măsură de precauţie, zise el, în caz că 
Simons apare din senin. 

De parcă ar fi fost așteptat acesta apăru imediat cu 
liftul următor. 

— Henry! exclamă Wade, nu te-am văzut de mult! 

— Wade, zise el înclinându-se, apoi se întoarse spre 
Tracy, înclinându-se: doamnă Halliday. 

Ea îl privi satisfăcută, de parcă într-adevăr ar fi fost 
iubita lui Wade. 

Adam, soțul ei fusese un bărbat plăcut; Tracy își 
ascunse ochii o clipă pentru a nu lăsa să se vadă tristeţea 
amintirii. Numai după ce se căsătoriseră ea descoperise că 
era frigidă şi începuse să se îndoiască de soțul ei. Numai 
gândul respectiv o înnebunea la vremea aceea. Deodată 
ochii lui Simons deveniră parcă ai lui Adam, dar Tracy nu 
se pierdu cu firea ci îi întâlni privirea sfidându-l. 

Dar când ajunse în camera lui Wade și văzu patul acela 
dublu, confortabil, reîncepu să simtă teama. Dacă ar fi 
fost o femeie adevărată, se gândi ea... 

Wade Montgomery poate o considera atrăgătoare, iar 
dacă lucrurile ar fi stat altfel, s-ar fi topit în braţele lui... 

Când auzi cum se închide ușa, se crispă. Wade îi zâmbi 
și îşi aruncă haina pe pat. 

— Ei, a fost destul de uşor, nu? 

Ea se forţă să-i zâmbească. 

— Da... 

Tracy fixă din nou patul acela enorm. Puteau dormi 
cinci persoane în el. Puteau avea loc orgii aici. Escapade 
sexuale... 

Alungă însă aceste gânduri care o făcură să se teamă și 
se așeză cu mâinile în poală. 

— Ei bine, cred că acum aș putea să plec. 

— Da, prespun că acum puntea este liberă... 

Ea zâmbi încuviinţând, simțindu-se mai emoţionată ca 
atunci când urcase pe scenă în clasa a șasea, iar toată 
școala pufnise în râs. Zâmbi nervos și se întoarse spre ușă. 

— Bine, ne vedem la Clayton. 

— Când vii? Săptămâna viitoare? 

— Dacă se poate... 

— Este perfect. Îţi urez succes în adormirea vigilenţei 
dușmanului, dacă vei avea nenorocul să te întâlnești cu el. 

— Sunt sigură c-a plecat de acum. 

— Da, ar cam fi timpul, cred că s-a dus direct la culcare. 

Tracy avu deodată o idee. 

— Camera lui este pe același etaj? 

— Cred că da. 

— Oricum, nu mă va auzi când voi deschide ușa. 

— Cred că acum poți să pleci. 

— Multumesc pentru ajutor, zise ea, apreciez tot ce ai 
făcut pentru mine. 

— O, n-a fost prea mult, orice bărbat ar fi făcut asta. 

Tracy deschise încet ușa, scoase capul apoi intră 
imediat la loc și trânti ușa. 

— Ticălosul este încă aici! 

— Nu se poate! 

— Este, l-am văzut! Tracy se sprijini cu spatele de ușă. 
Cred că nu se mai dezlipește de etajul acesta. 

Wade își trecu mâna prin păr, încurcat. 

— Mai rămâi câteva minute, apoi poti să pleci. 

Tracy căzu pe un scaun, disperată. 

După altă jumătate de oră deschise ușa și dădu din 
nou peste Henry Simons. 

— A, miss Halliday, plecaţi? 

Tracy murmură ceva greu de înțeles apoi trânti ușa. 

— Cred că bănuiește că este ceva suspect între noi, zise 
Wade. 

— Am plecat prea devreme prima oară, zise Tracy 
disperată. Cred că nu se va mișca din faţa ușii. 

— Asta înseamnă că ţi-a mai rămas un singur lucru de 
făcut. Wade ridică din umeri prietenos: să stai aici toată 
noaptea. 


Capitolul 3 


Tracy intră în baie, unde se privi în oglindă câteva 
minute. Era îmbrăcată doar cu cămașa lui Wade; își 
păstrase desigur lenjeria intimă, pentru că nimeni pe 
lume n-ar fi făcut-o să renunţe la ea. Dar numai gândul că 
niște bucăţi de material o separau de Wade n-o făcea să se 
simtă confortabil. El era acolo în pat, așteptând-o. 

Părul ei bogat castaniu-roșcat îi cădea acum liber pe 
umeri, încadrându-i ovalul feţei. Ochii ei verzi fără ochelari 
acum erau mari, cu gene foarte lungi. Își spălase faţa cu 
săpun, iar obrajii îi erau puţin înroșiți. Arăta foarte diferit 
de cea care intrase în camera lui Wade Montgomery. 

Oftând, își strânse hainele la piept apoi încercă să se 
concentreze asupra ușii din spatele ei, dar fără succes. Era 
foarte mioapă. Purta ochelari pentru a nu se lovi de 
lucruri. Putea distinge obiectele aflate foarte aproape, dar 
la 30 de centimetri distanţă, totul se învăluia în ceaţă. 

Îşi puse ochelarii și lumea redeveni cunoscută. Oftă, 
deschise ușa, făcu un pas, dar apoi se opri brusc. 

Wade era aşezat pe marginea patului, doar în şort. 

Tracy vru să se întoarcă imediat în baie. 

— Scuze, zise ea, am crezut că te-ai culcat. 

— Nu știu de ce te-ai fâstâcit așa; este ca și cum m-ai fi 
văzut pe plajă... 

— Da, ai dreptate. Tracy presupuse că aceste vorbe 
fuseseră spuse cu scopul de a o linişti, dar nu fu așa. Nu 
putea uita felul în care arăta Wade; înalt, musculos, fără 
pic de grăsime. Nu era nici foarte păros, lucru pe care 
nu-l putea suporta la un bărbat. 

Tracy roși şi lăsă jos hainele, pe care le împăturise cu 
grijă, apoi privi în jur. 

Wade își aruncase pantalonii pe un scaun, un pantof 
plonjase pe undeva lângă fereastră. Șosetele, suspectă ea, 
se aflau aruncate cine ştie unde. 

— Nu vii în pat? o întrebă el. 

Ea îngheță. Încercă să-i zâmbească, dar renunță 
imediat. Nu, nu era cazul să-i zâmbească, asta ar însemna... 

Se controlă pentru că nici nu era bine să se încrunte 
la el. 

— Da, zise ea, apoi ridică încet cuvertura de pe pat și se 
aşeză cu spatele la el, în acel pat foarte lat, din fericire. 

Își întinse picioarele sub pătură şi se întinse. Perna era 
mare și pufoasă și capul i se așeză foarte comod, își 
încrucișă brațele pe piept privind în tavan. 

Clipele trecură una după alta. Nici unul nu rosti o 
vorbă, nici nu se mișcară. Apoi patul păru că se lasă 
într-o parte sub greutatea lui Wade, care după ce se 
așeză, se sprijini într-un cot, privind-o. 

— Te culci cu ochelarii la ochi? 

— Poftim? sări Tracy ca arsă. Duse mâna la ochelari și 
exclamă fâstâcită; o, nu! Apoi îi scoase şi-i aşeză cu grijă 
pe noptieră. 

Wade se întinse pe spate și din nou nici unul nu mai 
scoase o vorbă. Apoi, el se ridică din nou într-un cot și o privi: 

— Întotdeauna dormi cu lumina aprinsă? 

Tracy clătină din cap, apoi spuse cu jumătate de glas: 

— Nu. 

— În acest caz, te deranjează dacă te rog să stingi 
lumina? 

— Nu, sigur că nu. Tracy îi zâmbi politicos, se ridică și 
închise lumina. Rămaseră pe întuneric, iar ea se întinse în 
pat cu braţele încrucișate pe piept. 

Îl auzi pe Wade căscând. 

— Noapte bună, doamnă Halliday. 

— Noapte bună, domnule Montgomery. 


După vreo oră, ea îndrăzni să-l privească. După 
respiraţia lui egală, Tracy știu că Wade adormise de vreo 
jumătate de oră. Nu voia să se miște, să facă aceeași 
greşeală pe care o făcuse cu Henry Simons. 

Ochii ei se obișnuiseră de acum cu întunericul și-l 
putea studia foarte ușor, mai ales că prin fereastră 
străbătea lumina. Wade dormea cu faţa în sus cu capul 
întors spre ea. Îi zâmbi; dormea foarte liniștit. Avea gura 
cu buze pline ușor întoarse în sus la capete, de parcă visa 
ceva frumos. 

Tracy oftă şi se întoarse pe o parte cu ochii larg 
deschişi, continuând să-l studieze. Avea niște sprâncene 
foarte interesant creionate, care contribuiau la aerul 
degajat pe care-l avea în permanență. 

Nu mai dormise cu un bărbat de când se despărțise de 
Adam, cu șase ani în urmă. 

Se întoarse cu faţa în sus, cu ochii în tavan. Nu avusese 
o căsnicie fericită. De fapt, amândoi greșiseră. Adam era 
un bărbat foarte prietenos căruia îi plăcea să iasă cu 
prietenii, în timp ce ea era rece și distantă. Adam, de cum 
intra în casă își arunca lucrurile la întâmplare, iar ea le 
aduna. La început, se amuzase pe seama ordinii și 
curăţeniei instaurate de ea, apoi glumele depășiseră o 
anumită limită și începuseră s-o deranjeze. În ultimele lor 
luni impreună, glumele lui deveniseră insuportabile. 

Tracy se întoarse cu spatele la Wade Montgomery, 
pentru că lacrimile începuseră să-i curgă pe faţă. Crezuse 
că-l iubea pe Adam Johnson. ÎL crezuse bărbatul potrivit 
pentru ea. Nu se spunea oare că toate contrastele se 
atrag? Dar totul mersese rău încă din prima noapte a lunii 
de miere când ea plânsese, iar Adam se amuzase când 
făcuseră dragoste prima oară. 


EXISTĂ A DOUA ȘANSĂ 35 


Nu fusese prea plăcut pentru ea. Ajunsese să se întrebe 
de ce toate cărțile și filmele vorbeau despre sex de parcă 
ar fi fost ceva minunat. Pentru ea, fusese dureros, umilitor 
și rămăsese cu senzaţia unui lucru neimplinit. Lui Adam 
nu-i păsase, adormise imediat ca un prunc. 

Numai după ce ajunseseră la apartamentul lor, Adam o 
întrebase dacă-i plăcea să facă dragoste cu el, ea minţise 
la început, lucru destul de greu pentru ea. Dacă ar fi 
continuat să-l mintă, poate căsnicia lor nu s-ar fi terminat 
atât de repede... 

Continuă să verse lacrimi; era totuși mai bine că 
divorțase. Nu-l iubise pe Adam. Orice urmă de dragoste 
s-ar fi risipit în cele șase luni de căsătorie. 

Iar viaţa ei de acum nu era tocmai rea. Locuia singură 
şi călătorea mult. Își putea permite îmbrăcăminte de firmă 
și avea o mașină de lux. Prietene, familia și... 

Se întoarse și-l privi pe cel care dormea lângă ea. Era un 
bărbat drăguţ. În cele din urmă reuși să adoarmă și ea... 

Peste noapte începu să viseze: îi era foarte cald, se afla 
pe un pat foarte mare, alături de un bărbat care o 
strângea la piept. Era un vis minunat. Ea era foarte 
frumoasă şi se simtea dorită, iar bărbatul o iubea foarte 
mult, făcuseră dragoste și adormiseră din nou. Dar 
deodată cerul se luminase de un fulger puternic... 


KKK 

Deschise ochii, dar îi închise la loc şi adormi din nou, 
cu toate că-i era foarte cald. Dormea visându-se la pieptul 
unui bărbat foarte puternic. 

Deodată, se trezi brusc din cauza căldurii 
insuportabile. Simţi că obrazul i se odihnește pe ceva 
foarte moale, plăcut la atingere: era pieptul lui Wade. 
Încercă să se ridice, dar Wade murmură ceva și se întoarse 
într-o parte, strângând-o la pieptul lui făcându-i 
imposibilă orice mișcare. Ce putea face? 

Rămase nemișcată așteptând ca respiraţia lui să revină 
la acel ritm după care se poate ști că omul respectiv a 
adormit, dar acest lucru nu se întâmplă. Tracy începu 
să-l suspecteze că era treaz. 

Roși fără a îndrăzni să-l privească. 

— Bună dimineaţa, îi spuse el. 

— Bună dimineaţa, răspunse ea încercând, nici ea nu 
știa prea bine ce, să se ridice, să se acopere... 

— Cred că...tu...descoperi că-i era imposibil să 
vorbească. 

— Da, zise el. 

Tracy se simţi ridicol și deodată i se făcu pielea de 
găină; poate luase vreun virus, poate că avea febră... 

Wade se dădu la o parte, căscă și se întinse ca o pisică 
Jeneșă. Apoi îi zâmbi, iar ea îi răspunse tot cu un zâmbet. 
Era un bărbat drăguţ. 

— Ai dormit bine? o întrebă el. 

Ea încuviinţă. 

— Dar tu? 

— Am dormit grozav! Aceste paturi sunt cele mai bune 
din tot orașul. 

Tracy se întrebă cum arătau oare iubitele lui. Probabil 
era frumoase și sexy. Da, cu siguranţă sexy. 

— Şi mai este un lucru bun aici, zise Wade. 

— Care? întrebă ea încercând să pară degajată. 

— Din cât ştiu, pun în fiecare baie câte o periuță de 
dinți pentru musafiri, așa că ai avut noroc, nu va trebui 
s-o foloseşti pe a mea. Vrei să te duci la baie prima? 

Tracy îl privi stânjenită. Era atât de ciudat, totuși! Se 
simțea foarte destinsă, degajată cu acest Wade 
Montgomery, un străin, așa cum fusese cu Adam după 
prima lor noapte împreună. Sau poate că Wade era prea 
obișnuit să se trezească dimineaţa cu câte o femeie în pat. 

— Da, mă duc, zise ea şi vru să se ridice dar realiză că 
unul din butonii cămășii era desfăcut. Cămașa lui Wade, 
desigur. Strânse cămașa la piept pentru a nu se putea 
vedea nimic. 

Wade o urmărea. 

— Bine, du-te eu o să mai aştept. 

— Mulţumesc, zise Tracy și sări din pat direct în baie 
unde se simţea în siguranță, şi-şi duse mâinile la obraji 
simţindu-i cum ard. O, Dumnezeule, cât îi era de rușine! 
Ar fi dorit să se caște o gaură în podea prin care să poată 
ieşi direct în stradă. 

Dădu drumul la duș și scoase cămașa lui Wade. Pentru 
prima oară nu-i mai păsa că nu este ordonată; lăsă cămașa 

pe jos își puse o cască de păr și intră sub duș, și trase 
draperia. După ce se săpuni auzi un zgomot și ridică 
şocată capul. 

Îl privi pe Wade prin ușa de sticlă a cabinei de duș. El 
se apropie de chiuvetă. 

— Te deranjează dacă mă spăl pe dinţi în timp ce tu faci 
duș? 

— Nu, zise ea cu jumătate de glas, deranjată că nu-l 
vedea prea bine pentru că i se aburiseră lentilele 
ochelarilor. Se întoarse cu spatele și continuă dușul. 

— Este fierbinte apa? 

— Da. 

Se lăsă tăcere o clipă apoi el o întrebă: 

— Crezi c-o să mai fie apă după ce vei termina dușul? 

— O! Tracy se scutură apoi închise apa. Acum era 
liniște, putea auzi bine tot ce-i spunea el. Avea nevoie de 
prosop dar nu putea să deschidă ușa și să întindă mâna 
după el. 

— Vrei să-ţi aduc eu prosopul? o întrebă Wade. 

— Da, te rog, mulțumesc. 

Îl auzi cum își drege glasul. 

— Va trebui să deschizi puţin ușa cabinei. 

Tracy închise ochii și întinse mâna afară. 

— Uite-l, zise el, este cald. 

— Ce bine! exclamă ea. 

Reuși să strecoare acel prosop de baie prin 
deschizătura mică a ușii și după două minute era gata. 

Nu-și adusese nimic pentru machiaj cu ea, dar nici nu 
avea nevoie. Avea obrajii rozalii, buzele la fel, ochii îi 
străluceau. Se duse înapoi în dormitor. 

Wade era îmbrăcat, stătea pe marginea patului. 

— Este rândul meu. Acum poţi pleca fără să-ți mai faci 
probleme în privința lui Simons, va fi convins că ești 
iubita mea, chiar dacă n-ai venit tocmai de bunăvoie aici. 

Tracy îl privi lung cu o strângere de inimă. l-ar fi plăcut 
să fie iubita lui... 

— Bine, voi pleca acum, murmură ea. 

— Ne vedem săptămâna viitoare? 

Tracy se opri la jumătatea drumului și se întoarse. 
Inima începu să-i bată veselă de fericire, dar reuși să se 
controleze și să-și recapete aerul profesional. 

— Da, voi veni luni. Este vreun motel mai bun unde pot 
face rezervare? 

— O s-o fac eu, zise Wade, lasă asta în seama mea. 

— Ești foarte amabil. La revedere. 

— La revedere, doamnă Halliday. 

De ce nu folosise prenumele? se întrebă ea. Ar fi fost 
mai bine. Dar oare avea dreptul să i se adreseze cu 
numele mic? Era doar un client! 

— La revedere, domnule Montgomery. 

leşi pe hol și răsuflă ușurată, pentru că Henry Simons 
nu mai era acolo. 


Capitolul 4 


Clayton, New Hampshire, era un oraș englezesc tipic, 
cu multă verdeață, case cochete și o biserică înconjurată 
de arțari şi stejari. De la biserică, strada principală o lua 
spre stânga, spre centrul comercial. Acolo se aflau două 
staţii de benzină, o bancă, un oficiu poștal și clădirea în 
care funcționa Clayton Courier. 

Tracy opri chiar în faţa acestei clădiri și zâmbi. Era 
exact aşa cum se așteptase. O clădire veche 

de pe care se cam scorojise vopseaua, o literă lipsea 
de pe frontispiciu. O, câtă treabă avea aici! 

Cobori din maşină, încuie portiera, își netezi cutele 
fustei imaculate din poliester pe care n-o suporta, dar o 
purta pentru că nu se șifona, apoi se privi în parbriz. Părul 
îi era frumos pieptănat, iar rujul proaspăt aplicat cu un 
sfert de oră în urmă într-o cafenea unde oprise. 

Totuși mai ezita. Simţea pornirea de a se urca în 
mașină și de a pleca. ÎL va suna pe Wade Montgomery 
când va ajunge acasă şi-i va spune că i s-a ivit o foarte 
bună oportunitate de afaceri... sau că nu se simţea bine... 
putea spune de fapt, orice. 

Dar se simţea ca o lașă. Nu i se mai întâmplase așa ceva 
în trecut. Poate totul i se trăgea de la faptul că dormise în 
același pat cu Wade Montgomery? Numai la acest gând 
roși. Asta era, era mult prea timidă! Nu mai avea rost să 
amâne revederea cu el. Își îndreptă umerii și intră în 
clădire cu servieta în mână. 

Se opri chiar în prag. Biroul în care intrase era... ca din 
alt secol, plin de praf, fără covoare pe podea, cu birouri 
vechi de stejar și mașini de scris vechi de cel puţin treizeci 
de ani. Peste tot teancuri de hârtii, care ajungeau și la un 
stat de om, pline de praf, cești de cafea goale sau 
mucegăite, creioane rupte, pixuri pe jumătate 
consumate. Pe birouri erau aruncate zeci de plicuri, 
cândva albe. Chiar și telefoanele aparţineau altor 
generaţii. 

O femeie destul de bătrână se afla la unul din aceste 
birouri şi dezlega cuvinte încrucișate, în timp ce 
răspundea la telefonul pe care-l ţinea cu umărul. Ridică 
privirea destul de ageră pentru vârsta ei, o studie pe 
Tracy, îi făcu semn să ia loc, apoi reveni la cuvintele 
încrucișate. 

Tracy nu putea să-și creadă ochilor. Eficienţa era 
ultimul lucru care se putea constata aici. Era locul în 
care-și putea aduce contribuţia cu efecte care să 
uimească pe oricine. Împinse ușile de lemn care 
scârțâiau cumplit și se apropie de femeie. Era foarte 
slabă, cu ochelari cu ramă metalică așezați cam ciudat pe 
nas. Purta o rochie neagră plină de pete, la care Tracy nu 
putu să nu se strâmbe. 

— Hilda, tu ştii prea bine că nu mai poţi dresa un câine 
bătrân. Acum trebuie să închid, mai vorbim. Eşti experta 
în eficienţă? întrebă femeia. 

— Da, Tracy Halliday, zise ea şi-i întinse mâna. 
Sunteţi...? 

— Neconvinsa, mormăi femeia. 

Tracy clipi repede de câteva ori, simțind nevoia să 
plece imediat din acest loc imposibil. N-o încânta prea 
mult ideea că urma să se afle timp de o săptămână în 
preajma lui Wade. 

Dar se controlă imediat. Trebuia s-o cucerească pe 
această femeie recalcitrantă din faţa ei. Se mai 
confruntase cu probleme similare în trecut; în general 
oamenii se fereau de schimbări. 

Îi zâmbi cât putu de frumos femeii. 

— Domnul Montgomery consideră că sunt necesare 
câteva schimbări pe aici și de aceea m-a invitat. 

Femeia pufni neincrezătoare citind cartea de vizită a 
lui Tracy. 

— Neat and Orderly! Hm! N-am nevoie de nimeni care 
să-mi spună unde să pun pixurile. Ne simţim foarte bine, 
așa dezorganizaţi cum suntem. Ai putea la fel de bine să 
pleci de unde ai venit. 

— Domnul Montgomery mă așteaptă, zise Tracy, 
sunteţi bună să mă conduceţi? 

— Găseşte-l singură! pufni femeia arătând spre ușa 
închisă, nu avem timp de ceremonii aici. A închis ușa 
pentru că vorbește cu o femeie la telefon. 

Furioasă, Tracy împinse ușile acelea care abia se mai 
ţineau și intră în biroul lui Wade. 

Acesta, cu spatele la ușă, dactilografia cu un deget la o 
mașină antică, Smith Corona. Tracy rămase în ușă o clipă; 
observă spatele lui lat, umerii, mâinile puternice care se 
vedeau pentru că-şi suflecase manșetele cămășii. El se 
opri din dactilografiat, își trecu o mână prin păr și se 
întoarse repede surprinzând-o. Figura i se lumină. 

— Doamnă Halliday, bine ai venit la Clayton! Mă tem că 
m-ai prins, pretind că sunt editor dar nu sunt capabil 
să-mi scriu singur articolele. 

— Iar eu, care sunt expertă în probleme de eficienţă, 
zise ea, pierd uneori foarte mult timp în loc să-l 
economisesc. Ce scriai? 

— Editorialul de săptămâna asta. Trebuia să scriu 
despre energia nucleară dar am preferat să scriu despre 
pescuit. Nu crezi că e bine ce fac? 

Ea ridică din umeri. 

— Scrie ce crezi că este bine, ești șeful, nu? Nu ţi-a spus 
nimeni să scrii despre energia nucleară, nu? 

— Nu, zise el. Dar spune-mi, ţi-a plăcut orașul nostru? 

— Este minunat, un oraș tipic de provincie. 

— Ar fi trebuit să vii aici când încep să cadă frunzele. 

— Păcat că nu pot rămâne atât! 

El o privi amuzat. 

— Ai avut probleme pe drum? 

— Nu, ştiu să mă uit pe hartă. 

— Desigur, ești expertă în eficienţă, cred că faci totul 
foarte bine. 

Ea păli. Nu chiar totul. Ca soție, eşuase. Nici măcar în 
pat... după cum spunea Adam. 

— Se pare c-am ajuns la timp, după ce văd în jur. 

— Mda, zise Wade, totul stă să se prăbușească pe aici. 

— Pentru asta m-ai angajat, să rezolv problemele! 

— De unde începem? 

Tracy încercă să-și pună servieta pe birou fără să-și dea 
seama că va declanșa o avalanșă de hârtii. Întinse mâna la 
timp pentru a le împiedica să cadă, antrenând tot felul de 
alte nimicuri, dar unele din ele tot ajunseră pe podea și 
peste un minut atât ea cât şi Wade se regăsiră la nivelul 
solului încercând să le recupereze. 

— O, domnule Montgomery, îmi pare rău. Dar chiar că 
aveai nevoie de mine, zise ea după ce se ridică, își netezi 
cutele fustei, își așeză ochelarii din nou pe nas. 

— Așa este, doamnă Halliday, confirmă Wade, iar ea 
abia se abţinu să nu-i sară în braţe. Ştii ce? N-ar fi bine să 
mâncăm mai întâi? 

— Să mâncăm? Dar am venit aici să muncesc. De fapt... 
îmi este foame, recunoscu ea. Am oprit la o cafenea la 
intrarea în oraș, dar n-am mâncat pentru că era prea 
devreme. 

— În acest caz, permite-mi să te invit la masă la 
Pheasant Inn, unde se pregătește cea mai gustoasă 
mâncare din district. Dar mai întâi... 

Wade o prinse încet de mână, iar ea simţi atingerea lui 
ca pe o pală de foc. Încercă să pară la fel de rezervată dar 
observă că ochii lui, frumoşii lui ochi albaștri, aveau 
același efect asupra ei... 

— Ţi-a mâncat pisica limba? o întrebă el văzând că nu 
mai spune nimic. 

— Nu, şopti Tracy, simțind că nu-și poate lua privirea 
de la el. 

— Constat că ești foarte frumoasă, Tracy Halliday, zise 
el vrăjit de chipul ei. Ai ochi mari și pari puţin ... speriată. 
Eu sunt vinovatul? 

— Nuuu, șopti ea. 

— Vino, mor de foame. Ai cunoscut-o pe Tillie? 

— Da, deși nu mi-a prezentat-o nimeni. 

— Tillie Hooper, ea este Tracy Halliday, făcu el 
prezentările. Tillie este mâna mea dreaptă, se ocupă de 
acest loc. 

Femeia pufni din nou. 

— Care funcţionează perfect. Acum a apărut o muscă 
pe lampă. 

— Tillie, o avertiză Wade în glumă, nu te pune rău cu 
doamna Halliday, a venit aici să ne ajute. 

— A venit doar să-şi vâre nasul unde nu este treaba ei, 
dacă vrei părerea mea, Wade. Nu înţeleg de ce naiba ai 
nevoie de un expert în eficiență. 

Wade se mulțumi să-i zâmbească. 

— Tillie, am plecat la masă, ne întoarcem peste două ore. 

— Este de mult timp aici? întrebă Tracy după ce ieșiră. 

— Lucrează aici de pe vremea tatălui meu. Are limba 
cam ascuţită, dar sunt sigur că-i vei câștiga inima pentru 
că este o femeie de treabă. 

— Mă îndoiesc, este inexplicabil de ostilă. O să-mi pună 
bete în roate. 

— Te lași învinsă de la început? Dă-ţi o şansă! 

— Unde se află restaurantul? Am lăsat mașina acolo! 
zise ea. 

— Maşina? Vrei să mergem cu mașina când ne putem 
plimba? Pe o zi ca asta? 

— Bine, ezită ea, am crezut că este departe... 

— Nu este departe deloc, doar o milă sau... două... 

— O milă!? 

— Care este problema, orășeanco? Nu ai pantofi cu 
tocuri joase? 

Tracy încălțase o pereche de pantofi moderni cu tocuri 
de șase centimetri, care-i uciseseră picioarele. O dureau 

călcâiele dar suportase. Era convinsă că Wade 
Montgomery nu era bărbatul căruia să-i placă femeile care 
se lamentează. 

— Nu sunt obișnuită să merg pe jos, la Boston ne 
deplasăm doar cu mașinile. 

— Mda, mormări Wade, în acele malluri, care au stricat 
societatea; slavă Domnului că aici nu este nici unul! 

— Nu-ţi place lumea modernă deloc! 

— Asta este lumea dumitale, doamnă Halliday, nu a 
mea! Lumea mea este cea de aici. Wade trase aer adânc în 
piept satisfăcut. Curat aer, nu? 

leșiseră de pe strada principală a orașului și se 
apropiau de alte zone cu verdeață; cerul era albastru, fără 
nori, frunzele arțarilor roșii galbene şi portocalii, păsările 
ciripeau vesele și un vânt slab răsfoia frunzele copacilor. 
Mirosea a lemn ars și... Tracy adulmecă aerul. 

— Miroase a cidru? 

— Exact, răspunse Wade, conducând-o pe o stradă 
laterală unde sticlele de cidru și coșurile cu mere erau 
aşezate pe o bancă de lemn lângă câţiva dovleci mari. 
Alături se afla o inscripţie care spunea: „puneţi banii în 
borcan și serviți-vă“. 

Tracy se uită la Wade. 

— Cred că le sunt furati sistematic banii de aici. 

— Niciodată, o contrazise el. Ai încredere în oameni, 
doamnă Halliday, şi-ţi vor răspunde la fel. 

Tracy se uită la borcan. În lumea din care venea ea, 
nimeni nu avea încredere în semeni. Îl văzu pe Wade că 
pune o monedă în acel borcan pentru că alesese un 
minunat măr roșu. Era un bărbat grozav, genul de bărbat 
de care se putea îndrăgosti, dacă ea ar fi fost genul de 
femeie care se putea îndrăgosti. Dar el era doar un client 
și nu intra în legături sentimentale cu această categorie. 

— Mai avem mult de mers? îl întrebă. 

— La capătul drumului. Te grăbești? 

— Nu, dar ar trebui, pentru că plătești fiecare minut în 
care mă aflu aici. 

— Nu-ti face probleme pentru banii mei. Sunt lucruri 
mai importante în viaţă, zise el mușcând din măr. 

— Ca de exemplu? 

— Şi eu plătesc facturi ca oricare altul, doamnă 
Halliday, numai că viaţa este prea scurtă pentru ca să ne 
facem probleme pentru bani. 

— La ce preferi să te gândești? îi zâmbi Tracy tot mai 
conștientă că îl plăcea. 

— La multe ... stând la biroul meu privesc direct spre o 
pășune plină de vaci, pe care îmi face plăcere să le 
privesc. Îmi mai face plăcere să pescuiesc, mai ales când 
trebuie să-mi sortez gândurile. Și fotbalul mă atrage. 

Tracy îl privi uimită de felul în care acest bărbat vedea 
viaţa. Ea crescuse într-o familie care nu vedea niciodată 
partea luminoasă a lucrurilor, paharele lor erau mereu pe 
jumătate goale, niciodată pe jumătate pline. 

— Îţi place fotbalul, doamnă Halliday? 

Fa ridică indiferentă din umeri. 

— Nu știu mare lucru. 

— Va trebui să vii la meciul de duminică. 

— Am venit aici doar până vineri, îţi amintești? 

— Da, ai dreptate, am uitat. 

— Cu toate acestea, mi-ar plăcea să te văd jucând. 

— Dacă este așa, de ce nu rămâi în weekend. 

— Dar... nu pot... 

— Ai un alt client? Dacă nu, de ce nu rămâi în weekend? 

În fața lor apăru o casă cu două etaje și cu obloane 
verzi, în grădina căreia se aflau multe crizanteme înflorite. 
În faţă erau parcate mai multe mașini. Pe frontispiciul 
clădirii scria: „Hanul Fazanului roșu, hrană şi cazare“. 

Tracy se lăsă condusă pe scări, conștientă că Wade era 
un bărbat puternic și înalt, în preajma căruia se simţea 
fragilă și feminină. Nu se simtise astfel cu Adam niciodată. 
Suspectă că abilitatea lui Wade de a o face să se simtă 
astfel nu se datora doar staturii sale impozante. 

— Ce vrei să bei, doamnă Halliday? o întrebă el după ce 
se aşezară la masă. 

— Doar apă, răspunse ea. 

— Nu vrei să te destinzi puţin? o întrebă Wade. Să-ţi lași 
părul liber și să te bucuri de un pahar cu vin? 

Ea îl privi uimită dar și cu un început de relaxare. 

— Bine, vin alb. Ai premediat totul, domnule 
Montgomery. 

— Ce vrei să spui? 

— Laşi să se înțeleagă că ești cel care cunoaște toate 
bucuriile vieţii în timp ce eu sunt repetentă la acest 
capitol. 

— Poate că aşa este! 

— Te înșeli, domnule, și eu știu să mă distrez, dar nu în 
timpul de lucru. Ştii, eu sunt propriul meu șef, domnule 
Montgomery și iau asta foarte serios. 

— Dar eşti şi foarte frumoasă, doamnă Halliday, ţi-am 
mai spus? 

— Da, explodă ea. Eşti foarte... foarte.. 

— Foarte...? 

— Insistent. Tracy trase aer în piept. Aici voi locui? 

— Am uitat să-ţi spun... 

Tracy se întoarse spre el. Se întâmplase ceva. 

— Ce-ai uitat să-mi spui? întrebă ea ușor îngrijorată. 

— Când am sunat la motel să-ţi fac rezervare, mi s-a 
spus că nu sunt camere. 

— Şi unde voi sta? întrebă ea nervoasă. De ce avusese 
încredere în acest bărbat? Uite, aici scrie că au camere de 
închiriat. 

— N-au mai închiriat aici de trei sau patru ani nimănui. 

— Dar... ce voi face? 

— Vei sta la mine. 

— La tine! exclamă ea disperată. Dacă am acceptat să 
dorm cu tine la Boston, nu înseamnă... Tracy roși. Nu, nu 
se poate. 

— Dar este singura alternativă. 

— Trebuie să mai existe un motel în zonă. 

— Da, mai există unul destul de departe, unde nu 
sunt condiţii bune; la mine acasă îţi pot oferi ceva 
confortabil. 

— Domnule Montgomery, de ce nu mi-ai spus de la 
început? Aș fi aranjat altceva. 

— Tracy, lasă-mă să-ţi explic! 

— Nu ai ce să explici! Sunt necăsătorită, tu la fel... asta 
este, nu pot sta cu tine. 

Wade se sprijini într-un cot şi o privi lung; 

— Pippa va fi foarte dezamăgită. 

— Cine este Pippa? 

— Mătușa mea. Abia te așteaptă, ţi-a pregătit camera de 
oaspeţi. A fost ideea ei să te invite la noi. 

— Înţeleg, zise Tracy, pusă în încurcătură. Am dat-o în 
bară iarăşi... 

— Nu-ţi face probleme. Erai atât de frumoasă cu ochii 
tăi verzi scânteietori, îmbujorată, încât mi-am dorit să fi 
plănuit ceea ce tocmai mi-ai imputat. 

— Nu, nu cred c-ai plănuit... de fapt, nu știu ce să 
mai cred... dar mai bine să discutăm despre sediul 
ziarului tău. 

El protestă. 

— Avem lucruri mai importante de discutat. 

— Ce poate fi mai important decât munca? 

— Eşti obsedată de muncă! 

— Nu este adevărat! 

— Atunci vei locui acasă la mine? Accepţi? 

— Bine, oftă Tracy, dar cu o singură condiţie. 

— Care? 

— Să discut înainte cu mătușa ta, să mă conving că vrea 
să stau la voi. Dacă este doar politicoasă pentru că ai 
atras-o în această încurcătură plec imediat la Boston. 

— Şi laşi o misiune neîndeplinită? 

— Exact, domnule Montgomery. 

— Tracy, când îmi vei spune pe nume? 

— Niciodată. 

El oftă. 

— Nu-mi place să stau de vorbă cu tine când ești ca 
acum, Tracy. 

— Aşa sunt întotdeauna și te rog nu-mi mai spune 
Tracy, ci doamnă Halliday! Tracy înghiţi furioasă 
mâncarea din farfurie, apoi se ridică fără să mai aștepte ca 
Wade să plătească. 


Capitolul 5 


— Mă dor picioarele cumplit de tare! se plânse Tracy. 

— De unde să știu că pantofii te-au rănit în așa hal? o 
întrebă Wade. 

Se aflau la jumătatea drumului spre oraș. Mai precis, 
Wade stătea în picioare iar ea se sprijinea de el, masându-și 
piciorul stâng. 

— Poate crezi c-am făcut dinadins, murmură el. De 
unde era să știu că pantofii sunt noi? 

Tracy se uită mirată la el, apoi din nou la picioarele 
care o dureau din ce în ce mai tare. 

— Cred că nu voi mai merge pe jos în viața mea, se 
plânse ea. Data viitoare voi merge doar cu mașina. 

— Dar acum ce vom face? Autostopul? 

— În zona asta?! exclamă Tracy. A trecut o mașină acum 
o oră! 

— În acest caz, scoateţi pantofii și mergi cu picioarele 
goale, zise Wade cu calmul lui imperturbabil. 

— Cu picioarele goale? repetă Tracy, vrei să rămân 
infirmă pe viaţă? 

El o privi amuzat, ca de obicei. 

— Bine, atunci ai altă idee? Eşti expertă în eficiență. 
Vino cu o idee. 

Tracy căută cheile mașinii în poșetă și i le întinse. 

— Du-te, ia mașina mea; eu te aştept aştept aici. 

Wade o ridică pe neașteptate în braţe. 

— Astfel vom ajunge foarte repede în oraș. 

Tracy fusese luată prin surprindere; ochelarii îi 
alunecau. 

— Te rog să mă lași jos! strigă ea. Chiar acum! 

Wade se opri. 

— Ce-ai spus? o întrebă el. 

— Să-mi dai drumul! 

— Foarte bine, îţi voi da drumul, dar aminteşte-ţi că a 
fost alegerea ta! Tracy se trezi rapid pe sol și rămase acolo 
uluită. Şi acum ce vom face? 

— Nu vom face nimic împreună, Tracy. Eu mă voi duce 
după mașină, iar tu vei aştepta aici. 

— Şi apoi? 

— Apoi te voi duce acasă la Pippa, să-ţi aranjeze hainele. 
Tracy se privi şi realiză că în felul în care arăta nu se mai 
putea pretinde expertă în eficienţă. Era ciufulită, avea 
urme de iarbă pe fustă, bluza îi era șifonată... 


EXISTĂ A DOUA ȘANSĂ 55 


— Foarte bine, lasă-mă aici, la voia şacalilor... mormăi ea. 

— Măcar dacă ar fi șacali pe aici, dar nici ei nu te vor 
vrea, aşa că voi rămâne tot eu cu tine pe cap. 

Deodată, Tracy simţi că amețește. Ce se întâmpla cu 
ea? Wade Montgomery o ridicase pe umeri ca pe un balot, 
iar ea se simţea tot mai atrasă de el. Ciudat! 

— Nu vei rămâne cu mine pe cap, îl linişti ea. Mă voi 
întoarce la Boston. Misiunea mea aici n-a început sub cele 
mai bune auspicii. 

— Prostii. Eşti doar obosită. Stai undeva aici şi bucură-te 
de peisaj, iar eu mă voi întoarce cu mașina ta. Apoi vom 
merge la Pippa și ea te va face să te simţi bine. 

Îi întinse cheile mașinii. 

— Vin cât pot de repede, o anunţă el şi plecă. 

Tracy îl urmări până dispăru și-și rezemă apoi fruntea 
de trunchiul unui copac, după care se așeză pe o 
buturugă de pe marginea șoselei. Ce se întâmpla cu ea? 
Oare avea vreo legătură cu faptul că-l dorea foarte mult pe 
acest bărbat? Femeile frigide nu au dorinţe sexuale... 


KKK 


Casa lui Wade Montgomery nu era tocmai ce se 
așteptase ea. Se afla pe o străduță liniștită; avea o grădină 
mare în faţă și mult teren în spate. Bineînţeles grădina era 
plină de florile de sezon, crizantemele, care-i plăceau atât 
de mult. 

Înainte să apuce să aprecieze casa, Wade o introduse 
în hol, apoi în bucătărie unde mirosea a plăcintă cu mere. 
Un televizor mic fixat pe perete transmitea o emisiune de 
divertisment, un fotoliu de răchită era ocupat de o pisică 
Jeneșă și supraponderală, iar un câine de vânătoare, cam 
murdar, lenevea în faţa cuptorului. 

O femeie mică de statură, cam nepieptănată cu 
pantaloni și un pulovăr de lână, sta în faţa televizorului și 
dialoga cu partipanţii la concursul care se transmitea. 

— Montana este răspunsul! strigă ea. Wade! Fraierul 
ăsta a pierdut zece mii de dolari. N-a știut răspunsul. Era 
Montana. 

Apoi o zări şi pe Tracy. 

— Așadar, ea este cea pe care o aşteptam! Simt că te 
cunosc de mult. Wade mi-a făcut capul mare cu tine de 
când s-a întors de la Boston. Mă bucur atât de mult c-ai 
fost de acord să stai la noi! 

— Nu vă deranjez? 

— Cum să ne deranjezi? Acum, fuga la baie, cred că abia 
aștepți! 

— Tracy a avut nişte probleme pe drum, Pippa. Are 
nevoie de o baie fierbinte, un ceai și plăcinta ta cu 
mere. 

Pippa intră imediat în acţiune, o luă pe Tracy de braţ 
conducând-o spre camera rezervată ei, unde focul din 
șemineu era deja aprins, patul făcut, iar cearșafurile albe, 
apretate, miroseau a liliac. 

— Ştii că liliacul este floarea noastră preferată? 
Pregătesc singură florile pentru uscat, din tufele noastre. 
Ar trebui să vezi locul ăsta vara, este superb. 

— Şi acum este foarte frumos. 

— Dar este toamnă târzie, cea mai urâtă parte din an. 
Acum mă duc să-ți pregătesc baia, zise femeia și plecă. 

Tracy o urmă. 

— Nu vreau să vă deranjez, începu ea. 

— Nu ne deranjezi, suntem chiar fericiţi că ai venit. 
Acum, scoate hainele și ţi le voi spăla imediat. O, dar 
n-am un capot! se văită femeia. O să ţi-l aduc pe al lui 
Wade. 

Tracy vru să spună că nu avea nevoie de halatul lui 
pentru că avea propriul ei halat în mașină dar nu mai 
apucă pentru că Pippa dispăruse deja. 

Tracy oftă privind baia deja pregătită. Simţi aromă de 
căpşuni pe care o aprecie, observă că avea mai multe 
feluri de săpun și un burete mare. Dar ea nu avea timp 
niciodată pentru băi prelungite. 

Începu să-și descheie bluza, dar Pippa se și întorsese 
cu halatul lui Wade. 

— Fă o baie bună și apoi vino la bucătărie, când ești gata. 

— Dar... 

— Nici un dar, Tracy... 

— Dar hainele mele sunt în mașină. Mă duc să mi le iau. 

— i le aduc eu, tu fă baie. 

Tracy oftă neputincioasă. 

După ce termină o jumătate de oră mai târziu, vru să 
iasă din baie dar nu găsi valiza. Cum să iasă? Se privi în 
oglinda mare. Ce trebuia să facă? Îmbrăcase halatul lui 
Wade, care o acoperea cu totul, dar se simțea vulnerabilă. 
Sub halat era goală, o situaţie intolerabilă din punctul ei 
de vedere, mai ales când Wade Montgomery se afla pe 
aproape. 

Auzi zgomotul făcut de motorul unei mașini. Probabil 
Wade pleca la muncă, iar Pippa rămăsese singură. 

Se mai privi o dată în oglindă și vru să-și strângă părul 
la spate, dar renunță. Simti că nu era cazul să-i pese prea 
mult de propria-i ţinută, mai ales când nici Pippa nu era 
prea îngrijită. Nu arăta rău cu fața proaspăt spălată, 
îmbrăcată în halatul lui alb. Parcă auzea vorbele lui Wade: 
ești foarte frumoasă, doamnă Halliday... 

Încercă să-și amintească ultima persoană care-i spusese 
că este frumoasă. Adam nu-i spusese asta niciodată, cu 
siguranţă. De fapt nu-i făcuse niciodată complimente și 
mai mult ca sigur nu avusese sentimente pentru ea. Ea 
tânjise în timpul căsniciei cu el după o vorbă bună, ca un 
copil care așteaptă să cadă un măr dintr-un pom fără 
fructe. Ce prostie! Oricum, n-o va repeta, acum era lecuită 
pe deplin. 

Îşi puse ochelarii și ieşi din baie hotărâtă să dea piept 
cu el, dar când ajunse la scări curajul îi pieri. Se strecură 
prin casa aceea în care camera de zi era plină de ziare şi 

reviste, cu andrele şi lucru de mână. Zâmbi observând că 
printre toate acestea zăcea praful, o coajă de banană 
uscată... 

Când termină cu biroul lui Wade, era convinsă că 
această casă trebuia reorganizată pe alte principii. Era 
aglomerată cu lucruri fără rost și își imagină că Wade avea 
nevoie de timp pentru a găsi o carte care îi trebuia. Ea 
putea să-i salveze timpul și nervii. Se îndreptă spre 
bucătărie. 

— Pippa’? zise ea. Mătușă Pippa? 

Nici un răspuns. Ridică din umeri și se întoarse spre 
masa unde o aștepta ceaiul şi plăcinta cu mere. Se 
îndreptă spre câinele care zăcea pe podea şi-l scărpină 
între urechi, iar acesta începu să toarcă fericit. 

— Numai pisicile torc, blegule! 

Acesta se așeză cu burta în sus, iar ea îl scărpină știind 
că astfel îi va face plăcere dar nu observă că i se desfăcuse 
halatul. Când se deschise ușa, se întoarse zâmbind, 
convinsă că era Pippa. Zâmbetul îi îngheţă însă pe buze. 

Wade Montgomery o privea din ușa bucătăriei, într-un 
fel care o făcu să roșească. Rămăsese pe podea alături de 
câine, conștientă de privirile lui care i se plimbau pe 
Corp. 

— Ce avem aici? începu el. Doi ochi, două urechi, un 
nas și o gură. Și doi sâni foarte frumoși. 

Tracy duse imediat mâna la piept şi-şi aşeză ochelarii 
pe nas. 

— Am crezut că este Pippa! Dacă știam că ești aici, n-aş 
fi venit în halatul tău! 

— De ce nu? Arăţi foarte bine astfel îmbrăcată. Am auzit 
motorul unei mașini și mi-am închipuit c-ai plecat. 

— Nu eram eu. Pippa ţi-a împrumutat mașina, trebuia 
să ajungă la Concorde. 

— Dar... începu Tracy conștientă de felul în care o 
privea Wade. Valiza mea? A adus-o? 

— Nu, nici măcar n-a menţionat nimic despre vreo 
valiză. Nu-mi spune că nu ai nici o haină, Tracy Halliday! 
De asta porţi halatul meu? 

— Pippa mi l-a dat. Cum a uitat de valiza mea? 

Wade ridică din umeri. 

— Cum a uitat că avea o întâlnire la Concorde? Este o 
uitucă. Va trebui s-o scuzi. Iar eu să-i mulţumesc. 

— Pippa spunea că vrea să-mi spele lucrurile pe care le 
purtam. 

— A, când a părăsit casa avea niște haine în mână și 
mi-a spus c-o să le spele mâine. M-a făcut idiot, iar eu am 
complimentat-o la rându-mi. 

— Este o femeie de treabă, zise Tracy. 

— Şi eu sunt convins de asta; este o bătrânică de 
zahăr. 

— În acest caz ar trebui să te porți mai frumos cu ea, nu 
ca un puști răzgâiat. De fapt, toţi bărbaţii sunt cam la fel... 

— Mă simt altfel acum, doamnă Halliday, nicidecum ca 
un puști... ba sunt chiar foarte bărbat... 

Tracy nu ştia ce era mai bine; Wade se apropia de ea, 
ceea ce-o făcea să tremure de emotie. Vru să se ridice dar 
călcă pe halat. 

— Ţi-e frig? o întrebă el. 

— Nu... de ce mă întrebi? 

— Pentru că tremuri. Wade o atinse încet pe mână, ea 
deschise ochii mari privindu-l, simțind ce efect avea 
atingerea lui. 

Tracy închise ochii. O, Dumnezeule, simţea că 
ameţește, că-și pierde capul, că... deschise încet ochii. 

Mâinile lui Wade continuau fascinanta explorare. Tracy 
își tinu respiraţia simțind cum fără să vrea trupul ei se 
apropie tot mai mult de trupul lui. Încercă să-și lase capul 
într-o parte dar mișcarea ei păru o provocare pentru el. 
Wade lăsă capul în jos, iar ea simţi că pulsul îi este tot mai 
accelerat. 

Controlul, își spuse Tracy, își pierdea controlul! Tot 
trupul ei experimenta senzaţii alarmante. Era ca și cum 
asupra ei s-ar fi exercitat o vrajă puternică. Wade o trase 
la pieptul lui; ea se crispă, dar nu opuse rezistență. Era ca 
și cum ar fi așteptat asta. 

Mâna lui se strecură sub halatul de baie. 

— Tracy, murmură el, ești o femeie atât de 
frumoasă... 

Ea încercă să se eschiveze cu un ultim efort. 

— Te rog, nu... 

Wade o privi îngrijorat. 

— Tracy, zise el, ce s-a întâmplat? 

Ea se forță să-i zâmbească. 

— Mi-e rece, zise ea pentru a-i distrage atenţia. 

Wade îi strânse halatul la piept, apoi o strânse în braţe 
pentru a o încălzi. 

— Nu este frig în casă, Tracy, murmură el. Focul este 
aprins în şemineu, braţele mele sunt calde. De ce mă 
eviti? De ce te retragi? 

Incapabilă să-i răspundă, închise ochii și se abandonă 
pentru câteva clipe brațelor lui. Apoi îl împinse și se 
ridică. 

— Am avut o zi lungă, se eschivă ea, dacă nu te superi 
aş vrea să mă retrag. Singură, sublinie ea. 

Și el se ridică îngrijorat de reacţia ei. 

— Îmi pare rău, simţeam nevoia de a te mângâia, Tracy. 
Am crezut că şi tu dorești același lucru, dar cred că m-am 
înșelat. 

Fa îi evită privirea simțindu-se teribil de nefericită. 

— Aş vrea să mă odihnesc puţin, Wade. Când se 
întoarce Pippa mă voi îmbrăca și voi cobori. Arătă 
spre mânecile halatului; nu mă simt prea confortabil 
în el. 

— Poate că așa este, zise Wade, îndepărtându-i o șuviţă 
căzută pe frunte, dar ești adorabilă. Eşti foarte proaspătă 
și incitantă abia ieșită din baie, iar pielea ta este ca de 
satin. Îmi amintești de căpșunile cu frişcă. Cu degetul, îi 

urmări linia gâtului. Poate că nu ești conștientă de 
frumuseţea ta și de faptul că te consider irezistibilă. Asta 
explică și felul în care am reacţionat. 

Tracy ridică privirea şi-i citi dorinţa nedisimulată și se 
înfioră. Se dădu un pas înapoi. 

— Cred c-o să urc în camera mea. 

Nu-și putea lua privirea de la el, simțindu-se privită cu 
atâta tandrețe. Nu se mai simţise astfel în preajma nici 
unui alt bărbat. Dar nu era pregătită pentru reacţiile 
propriului ei trup. Vru să plece, dar se împiedică de 
prima treaptă a scării. 

— O! exclamă ea. Voi cobori mai târziu. 

— Odihnă plăcută, Tracy. 

Ea zbură realmente spre camera ei unde se simţea în 
siguranță, cu obrajii arzându-i, la gândul că tocmai 
năruise încă o relaţie cu un bărbat. Iar faptul că acesta 
era Wade Montgomery făcea lucrurile și mai dureroase. 
Căci el era alesul singurul potrivit pentru a-și împărți 
viaţa cu el... 


KKK 


Observând că era deja ora şapte și Pippa nu se 
întorsese încă, Tracy cobori pentru că simţea o foame 
cumplită. Îl găsi pe Wade întins pe canapea citind ziarul. 

— A, te-ai trezit! exclamă el. Ia loc, îţi voi aduce ceva de 
mâncare. 

— Te rog, nu te deranja, pot să-mi iau singură. Numai 
să-mi arăţi ce se poate mânca. 

— Tocmai am încălzit nişte supă, zise el. Pippa ţi-a mai 
Jăsat și niște pui. Apoi închise frigiderul şi-i zâmbi. Când 
termini cu aranjarea biroului va trebui să te ocupi și de 
casa asta. 

Tracy se simţea mai sigură de sine acum când discuţia 
revenise la un subiect mai neutru. 

— Să termin deocamdată biroul unde voi întâmpina 
multe greutăţi și voi avea mult de lucru. Nu va fi ușor. În 
domeniul în care activez este foarte importantă 
rezistența, zise Tracy. Ea încălzi supa apoi deschise 
frigiderul. Găsi puiul. Tillie Hopper va opune rezistenţă și 
nu știu dacă nu mai sunt şi alte persoane acolo care vor 
gândi la fel ca ea. Oamenilor le place rutina, chiar dacă 
asta duce la ineficientă. Ar putea dura mai mult decât am 
estimat, zise ea mușcând dintr-un picior de pui. 

— Foarte bine. Sunt pregătit pentru orice. Wade se 
sprijini de marginea unui dulap de bucătărie privind-o 
amuzat. Mi se pare că ai existat dintotdeauna în această 
casă, aşa cum ești acum îmbrăcată în halatul meu... 

Tracy strânse instinctiv halatul la piept, certând-o în 
gând pe Pippa pentru că-i luase lucrurile, punând-o astfel 
într-o Situaţie jenantă. 

— Cum a fost familia ta, Tracy? o întrebă el. 

— Familia mea? repetă ea. Cu ochii aţintiți asupra supei 
care se încălzea, simţi o strângere de inimă. Nu-i plăcea să 

vorbească despre asta, pentru că nu avusese o copilărie 
prea fericită. Încă din liceu începuse să viseze la ceva cu 
totul diferit. Când îl cunoscuse pe Adam crezuse că el este 
răspunsul la întrebările și problemele ei de viață, puntea 
de scăpare. Singura problemă a rămas faptul că iubirea 
lor n-a durat sau poate nici n-a existat, ceea ce a făcut ca 
viaţa ei să devină și mai grea. 

Tracy ridică din umeri. 

— Familia mea este probabil cauza pentru care sunt 
foarte ordonată, zise ea. Cred că încă din copilărie am fost 
foarte ordonată tocmai pentru a mă simţi diferită de 
membrii familiei mele. Dacă tu crezi că această casă este 
dezordonată ar fi trebuit să vezi bucătăria noastră de la 
Boston... 

— Așadar, ordinea a fost un fel de mecanism de 
apărare... 

— N-am spus asta! sări Tracy ca arsă. Apoi observă că 
supa începuse să fiarbă. La naiba cu acest Wade 
Montgomery! 

— Dar asta ai spus! 

— Sunt foarte organizată pentru că nu suport 
dezordinea. Tracy îl fixă cu ochi reci. Iar mâine în biroul 
tău vei vedea cum voi aplica principiile mele. 

— Dar ce vei face dacă nu se întoarce Pippa? zise el 
uitându-se la ceas. Poate va trebui să mergi la lucru în 
halatul meu... 

— Crezi că nu se va întoarce curând? 

Fl ridică din umeri. 

— Pippa este un om greu de controlat. Are iniţiative 
care sfidează orice logică. 

— Dar, începu Tracy încruntându-se, nu pari să te 
afecteze asta. 

— Să mă afecteze? De ce? Îmi place așa cum este, are 
farmecul ei. 

Tracy puse supă în două boluri. 

Ideea de a iubi oamenii așa cum sunt, cu toate 
defectele lor, era nouă pentru ea. Toată viaţa i se spusese 
că va fi acceptată numai dacă se schimba. Părinţii îi 
spuseseră: dacă ţi-ai mai scoate nasul din cărți, ţi-ai găsi o 
slujbă serioasă de dactilografă, de exemplu, sau 
funcționară și ne-ai aduce niște bani cu care să ne plătim 
facturile ai fi o fiică bună. 

Adam îi spusese: dacă ai fi mai apropiată, mai caldă, 
mai maleabilă, ai fi o soție decentă. Dar ea se nu putuse 
schimba; așa era ea, Tracy. Îi fusese greu să constate că nu 
era de-ajuns... 


Pippa reveni puţin după ora nouă. 

— Ei bine! zise ea trântind ușa. Ce-ati făcut? Privi în jur. 
Camera de zi era într-o ordine perfectă. Ziarele și revistele 
care fuseseră aruncate peste tot, erau acum aranjate cu 

grijă. Tracy curăța mobila, iar Wade se afla pe sofa citind 
ziarele. Pisica dormea liniștită la pieptul lui. 

Wade lăsă ziarul deoparte. 

— Eu am citit, iar Tracy după cum vezi, s-a spetit. Am 
încercat s-o fac să lase pe mâine curăţenia şi să jucăm 
cărţi, dar ea este pasionată de muncă, Pippa. 

— O, zise Pippa iar zâmbetul îi pieri, înţeleg. 

— Valiza mea, mai este în mașină? o întrebă Tracy. 

Pippa roși. 

— O, da, aşa cred. Totuşi parcă nu îndrăznea s-o 
privească în ochi. Cred c-am plecat cu ea, nu? 

— Şi cu hainele mele, zise Tracy privind-o acuzator, 
lucru pe care regretă când văzu figura încurcată a Pippei. 

— Mă duc să le aduc. Uneori nu știu unde mi-e capul. 

— Nu-i nimic, Pippa, o linişti Wade ridicându-se de pe 
sofa. Mă duc eu să aduc lucrurile lui Tracy, abia aşteaptă 
să renunţe la halatul meu. 

— Da, aș vrea ceva mai confortabil, zise Tracy. 

— Mai confortabil? se miră Pippa. Ce poate fi mai 
confortabil decât un halat de baie? se miră ea. 

— Pentru Tracy? întrebă Wade din ușă. Apoi zâmbi și i 
se adresă Pippei în șoaptă; cred că o armură. 


Capitolul 6 


Tracy privea teancul de scrisori și corespondenţă de 
pe biroul lui Tillie Hooper. Facturile erau aruncate peste 
tot, după ce fuseseră acoperite cu scrisul mărunt al 
femeii. 

— Tu ai scris toate facturile astea, Tillie? o întrebă Tracy 
privind la mașina electrică de scris care zăcea nefolosită, 
acoperită cu o husă de plastic. Nu ţi-a luat prea mult să le 
scrii de mână? Nu crezi că mașina de scris ti-ar scuti din 
timp și efort? 

— Să le dactilografiez! se strâmbă Tillie. Nici vorbă! Aş 
face mult prea multe greșeli. Așa că evit mașina de scris 
ori de câte ori se poate. Tillie o privi sfidător pe Tracy, 
dându-i sentimentul că se amestecă prea mult în 
treburile ei. 

— Şi atunci de ce ai mai cumpărat mașina de 
dactilografiat? 

— Eu ? pufni Tillie. Wade a cumpărat-o. Scriu facturile 
pentru Curier de douăzeci de ani, iar dacă m-am 
descurcat pe vremea tatălui lui Wade, mă voi descurca și 
acum la fel. Tu cred c-ai vrea să-l vezi întepenit în faţa 
vreunui calculator! 

— Poate n-ar fi o idee prea rea, zise Tracy. Ai avea de 
obiectat? 

— Cum să nu! Viaţa este mai simplă și mai frumoasă 
când nu-și vâră nimeni nasul în treburile tale, iar 
invențiile astea moderne nu-ţi dau decât bătaie de cap. Fii 
atentă la ce-ţi spun, Tracy; tu ai impresia că vei reuși mare 
brânză cu economia de timp, dar nu va fi așa. Nu ai habar 
cum a funcţionat acest birou, iar săptămâna petrecută aici 
nu-ți va da nici cea mai vagă idee. 

— Poate că nu.... zise Tracy, dar m-ai putea ajuta să 
înțeleg, câte ceva, Tillie. 

Aceasta se dădu un pas înapoi o privi lung, apoi o 
întrebă: 

— Şi de ce mă rog ar trebui s-o fac? Ai venit aici să-mi 
faci viaţa mizerabilă. 

— Nu este așa, Tillie, sunt aici să-ţi uşurez viaţa. 

Tillie pufni din nou, nemulțumită. 

— După cum ţi-am mai spus, fac lucrul ăsta de vreo 
douăzeci și cinci de ani și o să-l fac până la pensie. Nu-mi 
convine c-ai venit aici să-mi distrugi regulile pe care le-am 
instituit. Am muncit destul de mult să le configurez și n-o 
să mi le distrugi tu! 

— Înţeleg, zise Tracy privind încă o dată facturile 
completate de mână. La executarea lor, unei dactilografe 
i-ar fi luat un sfert din timpul pe care Tillie îl afecta 
săptămânal acestui scop. Iar un calculator ar fi simplificat 
mult munca, reducând-o probabil la o jumătate de oră de 
la patru sau cinci ore cât îi trebuia lui Tillie. Oftă. 
Introducerea unui calculator în biroul lui Tillie era o 
sarcină foarte grea, precum introducerea unui cuptor cu 
microunde în epoca de piatră. 

— Tillie, îți mulţumesc pentru timpul acordat. 

Femeia o privi așa cum s-ar uita la un șarpe ascuns sub 
o piatră. 

— A fost plăcerea mea, dar faptul că ţi-am explicat mi-a 
luat o oră din timpul de lucru. 

Tracy se retrase la biroul pe care i-l repartizase Wade 
pentru săptămâna de lucru. 

În dimineaţa aceea Wade o prezentase personalului 
ziarului. Era un grup restrâns, format dintr-un fost angajat 
al unei bănci Homer Humphries, Clyde Dorset, jurnalist 
sportiv, un roșcovan cu figură de bonom. Aceștia scriau 
articolele împreună cu Wade. 

Tillie se ocupa de partea administrativă. Doi angajați 
mai tineri livrau ziarul și recuperau numerele 
nevândute. 

Tracy scrise pe caietul de notițe personale: „este 
nevoie de un calculator“, apoi se uită în jur. Toată 
încăperea trebuia rearanjată: podeaua era cam șubredă și 

scârțâia teribil. Spaţiul era destul dar ineficient repartizat. 
Activitatea administrativă a lui Tillie trebuia separată de 
activitatea de creaţie și de birourile reporterilor. 

Îl privi pe Homer Humphries. Purta un costum cam 
vechi din trei piese, cu o garoafă roșie la butonieră; el se 
ocupa de rubrica financiară. 

Clyde Dorset ronțăia o bomboană și scria ceva în timp 
ce vorbea la telefon. 

Tinerii lucrau la aceeaşi rubrică mondenă. Era o 
atmosferă destul de degajată. 

Tracy oftă. Eficiența nu era o prioritate aici. Nimănui 
nu-i păsa că ar fi putut să economisească timpul sau să 
mărească productivitatea. Cei ce lucrau aici păreau 
mulțumiți de ce făceau. Tracy se încruntă. Cunoscuse 
prea mulți directori executivi care luau atâtea 
medicamente pentru că erau stresaţi, pe care-i interesa 
doar productivitatea. lar acum se afla într-o postură nouă; 
voia să mărească eficiența muncii aici la Courier, dar cei 
asupra cărora voia să intervină ar fi fost mai fericiţi dacă-i 
lăsa în pace. 

Ştia din experienţă și din studii că munca se desfășura 
mai bine și mai eficient dacă şi-ar fi organizat spaţiul şi 
timpul. După ce studiase diagrama activităţii urma să 
măsoare spaţiul și mobilierul se trezi că pentru a afla cum 
se desfăşura activitatea trebuia să discute cu Wade. 

ÎL găsi în biroul său vorbind la telefon. 

— Bine, Sam, așa voi face. O văzu pe Tracy, lăsă 
receptorul și-o întrebă: cum merge? Văd că mai ești 
întreagă, încă. Nu te-au scalpat. 

— Vor avea timp s-o facă, răspunse ea. Dar acum aș vrea 
să discut cu tine, să înțeleg cum funcționează acest loc. 

— Foarte bine, vom discuta pe drum; tocmai m-a sunat 
Sam Reynolds şi trebuie să plec la primarie. Ai pantofi cu 
tocuri joase? 

— Cine este Sam Reynolds? 

— Primarul orașului. Nu este primarul general, care are 
mai mult un rol politic, Sam este adjunct. Se ocupă de 
toate şi mai ales este apolitic. 

— Te cheamă pentru un interviu? 

— Nu, nu pentru asta, vrea să vorbim, îmi este un vechi 
prieten. 

— Dar... lași activitatea de aici în miezul zilei pentru că 
un prieten vrea să-ți vorbească? 

— De ce nu, Tracy? Un program riguros trebuie să mă 
împiedice să-mi văd prietenii? 

— Nu... însă... Tracy se încruntă. Când își permisese o 
pauză pentru a petrece timpul cu prietenii ultima oară? O 
făcea ce-i drept destul de rar și asta la sfârșit de săptămână 
pentru că în rest era mereu ocupată. 

— Dar puteai să discuţi cu el la telefon, eu aș fi ieșit. 

Wade scutură din cap. 

— Sam simțea nevoia să-mi vorbească direct și nu la 
telefon. Este atât de greu de înţeles? 

— Nu, zise ea încet, numai că este ceva diferit de 
situaţiile cu care m-am confruntat până acum. La Boston, 
Portland și Hartford nu vei găsi oameni care să lase treaba 
deoparte pentru a vorbi cu prietenii. Lumea se dedică 
muncii trup și suflet. Reușita este a celor care aleargă cel 
mai repede. 

Wade îi deschise ușa: 

— Este păcat, Tracy, pentru că într-o zi mulţi dintre 
aceștia care au alergat foarte repede și au ieșit primii vor 
deveni neputincioşi și pe ei cine-i va ajuta? 

Tracy nu avea răspuns la întrebarea lui. Tinu pasul cu 
Wade, observând că era salutat cu mult respect de 
funcţionarii primăriei. Chiar și şeful politei care vorbea la 
telefon, se opri o clipă pentru a-l saluta. O secretară care-l 
văzu intrând în clădirea primăriei își căută repede rujul în 
poșetă şi-l privi cu cochetărie. Wade o salută prietenos. 
Tracy fu surprinsă de propriile-i trăiri, mai ales de faptul 
că simti gelozie pe acea tânără și-l întrebă despre ea. 

— Marian? zise Wade. Am fost colegi de școală și pot 
spune chiar că m-am îndrăgostit de ea în clasa a șaptea. 

— Iar acum ea s-a îndrăgostit de tine. 

— Tracy Halliday, dacă nu te-aș cunoaște mai bine aș 
crede că ești geloasă! 

Tracy ridică bărbia sfidător, dar Wade nu mai continuă 
discuţia pe această temă, ci o conduse în biroul primarului. 

Sam Reynolds era un bărbat înalt, cu un început de 
chelie. 

— Wade, zise el mă bucur c-ai venit! O privi pe Tracy pe 
care Wade i-o prezentă. Aveam nevoie să discut cu tine. 
Louella mă ameninţă că mă va părăsi, zice că acord mai 
multă atenţie acestui oraș decât ei. Sunt la mijloc, între 
dragostea pentru munca mea și cea pentru familie. O 
privi apoi pe Tacy și-și ceru scuze; imi pare rău, doamnă 
Halliday că auziti astfel de lucruri. Știu că aţi venit aici să 
rezolvaţi din problemele lui Wade, dar chiar aveam 
nevoie de sfatul lui în această clipă. De fapt, toată lumea 
din acest oraș ajunge mai curând sau mai târziu la Wade 
cu vreo problemă. Nu știu ce ne-am face fără el. 

Tracy zâmbi. 

— Domnule Reynolds, discutati în liniște cu Wade. Eu 
mă întorc la birou, îi spuse ea acestuia. Ne vedem 
acolo. 

Wade îi făcu un semn ştrengăresc cu ochiul, iar Tracy 
făcu drumul înapoi spre sediul ziarului Courier. În 
calitate de consultant pe probleme de management îi 
putea sugera lui Wade să-și rezolve problemele personale 
după orele de program, dar așa... fu nevoită să admită că 
îi plăcuse cum era tratat Wade în acest oraș; era 
considerat un prieten adevărat, care acorda fiecărei 
persoane ajutorul necesar. Dar ea venise aici pentru a-i 
organiza munca, nu pentru a-i observa calităţile. 


KKK 

— Rafturi suspendate? repetă Wade ziua următoare 
privind-o pe Tracy de parcă și-ar fi pierdut minţile. Să 
pun rafturi suspendate pe acești pereţi? Ciocăni încet 
într-unul din ei; sunt de rigips, Tracy, cum să fac asta? 

Tracy îl privi pe deasupra ochelarilor, apoi își verifică 
încă o dată planurile. 

— Da, Wade, rafturi suspendate. Le montezi la distanţe 
inegale și depozitezi pe ele tot ce zace în mormane prin 
tot biroul. La aceste rafturi ai putea atașa niște buzunare 
de plastic în care să pui numerele mai vechi ale ziarului. 

Wade scutură neincrezător din cap. 

— Ideea asta ar fi bună pentru un atelier unde să atârni 
sculele, dar nu și pentru sediul unui ziar. 

— Wade, nu are rost să te încăpățânezi! Cine spune că 
rafturile suspendate pot fi folosite doar în ateliere? 

— Propriile mele legi; sunt proprietarul acestui loc și 
eu decid ce se va pune pe perete. 

Tracy realiză că era mult prea pornit împotriva soluţiei 
sugerate de ea ca să mai insiste. 

— Bine, Wade, nu mai insist, dar ce-ai zice de niște 
rafturi convenţionale? 

— Sunt prea costisitoare. 

— Şi eu sunt costisitoare și totuşi m-ai angajat. Uită-te 
la acest birou! Peste tot numai hârtii aruncate, dosare, 
agrafe, gume, indigou, dicţionare puse alături de resturi 
de pui; trebuie să înlături cumva dezordinea asta. 
Productivitatea va crește astfel. 

— Bine, o să mă mai gândesc la rafturi. Altceva? 

— Fișierele, Wade, zise ea arătând spre fișetele vechi. Ai 
destul de mult spaţiu dar nu-l folosești judicios.Toate 
dosarele ar trebui să se afle la un loc. 

— De ce? 

— Pentru ca să le găsești mai ușor. Fii cinstit cu tine 
însuţi: cât timp îţi trebuie să găseşti ceva? 

— Nu pierd deloc timpul cu astfel de lucruri pentru că 
am mintea organizată ca o memorie de calculator. 

Tracy oftă, exasperată. 

— Bine, Wade, să zicem că tu ai memoria unui 
calculator dar nu poţi spune același lucru și despre 
personalul de aici; azi dimineață am urmărit-o pe Tillie 
care a scotocit jumătate de oră după un dosar aflat chiar 
sub nasul ei. Dacă ar fi fost aranjate toate dosarele în 
ordine l-ar fi găsit imediat. 

— Bine, o să aranjăm dosarele în sertare. Mulțumită? 

— Nu este de-ajuns să le pui în sertare, ci să dezvoltăm 
un Sistem de îndosariere mai întâi. 

— Ce sistem? ÎL putem folosi pe cel alfabetic. 

— Este necesar un sistem mai complex decât cel 
alfabetic; va trebui să dedic ceva timp studierii 
procedurilor din acest birou pentru că poate voi decide 
un sistem de coduri de culoare. 

— Coduri de culoare! exclamă Wade. Aici scoatem un 
ziar al unui oraş de provincie, Tracy, nu folosim 
tehnologie de vârf! Pentru ce naiba trebuie să introducem 
tot ce spui tu? 

— Wade, etichetarea cu coduri de culoare nu este un 
moft! Oricum va trebui să dactilografiezi denumirile pe 
etichete. 

— Pe naiba! exclamă el. Este de-ajuns să scrii cu carioca 
pe fiecare. 

— Eşti imposibil, Wade! Chiar vrei să-mi împiedici 
fiecare inițiativă? 

— Tu vrei neapărat să-mi complici viața și... 

— Să-ţi complic viața! repetă Tracy privindu-l ca pe 
o creatură ce aparținea altor timpuri. Acest Wade 
Montgomery era exasperant. Oftă și aşteptă să se 
liniștească puţin. Wade, organizarea îţi simplifică 
viaţa. 

— Bine, bine, o linişti el. Bine, accept ce spui tu, doar 
ești expertă în organizare. Hai, mai spune-mi despre 
aceste culori. 

— Sistemul este foarte simplu. Să zicem că ai un servi- 
ciu de contabilitate de vânzări, altul de... Tracy se opri 
pentru că Wade pufnise în râs. 

— Ce este atât de distractiv? 

— Tracy, o am pe Tillie. Este destul de experimentată 
încât să acopere toate „serviciile“ menţionate de tine. 

Tracy mai oftă o dată. 

— Bine, Wade, o să folosesc alt exemplu, să mă înţelegi 
mai bine. Dacă ai folosi codul roşu pentru reclamele 
primite și alte coduri pentru cele deja publicate ti-ar fi 

mai uşor să le păstrezi evidenţele. Când aceste dosare 
stau risipite pe biroul tău întinzi mâna și știi ce ai luat. Nu 
este mai ușor? 

Wade se încruntă. 

— Pare destul de simplu... 

Tracy răsuflă ușurată; reușise să-i învingă rezistenţa. 


KKK 


Dimineaţa următoare, Tracy măsură încăperile și 
spațiul destinat fiecărei piese de mobilier. Clyde stătea în 
spatele biroului la care lucra ea și arunca din când în când 
câte o ocheadă peste umărul ei. 

— Ce faci aici? o întrebă el în cele din urmă. 

— Organizez biroul. Ce părere ai? îl întrebă ea 
arătându-i cum ar fi fost dispus biroul după interventia ei. 

Clyde mai luă o bomboană de mentă și începu s-o 
ronţăie. 

— Tillie n-o să fie de acord. 

— Este vreodată de acord cu ceva? întrebă Tracy fără a 
lăsa să se vadă că era exasperată. 

— Tillie vrea ca totul să rămână așa cum s-a obişnuit ea. 

— Dar cine conduce acest ziar? se enervă Tracy. Wade 
sau Tillie? 

Clyde o privi lung apoi îi răspunse în doi peri: 

— Wade îl conduce, dar de fapt o lasă pe Tillie să facă 
aşa cum vrea. Wade știe să lucreze cu oamenii. 

Tracy pufni exasperată și îi aruncă o privire femeii care 
scria la biroul ei textul unei reclame. Am crezut că măcar 
astăzi o să termine cu facturile, bombăni ea, dar toată 
dimineaţa a lucrat la acele reclame. 

— Ştii ceva? zise Clyde. Tillie are propriul ei stil și ritm 
de lucru dar munca ei este ireproşabilă. Pentru noi cea 
mai importantă zi este vinerea, când apare ziarul și 
începem să ne agităm de miercurea, apoi din nou slăbim 
ritmul. 

— Cum puteţi trăi astfel? îl întrebă Tracy. Dacă nu apare 
ziarul la timp din cauza dezorganizării? 

Clyde ridică din umeri. 

— Lui Wade nu-i pasă dacă întârziem puţin. Nimeni nu 
moare din asta, zice el. Mai zice că este foarte important 
să-ţi ordonezi priorităţile, viața este prea prețioasă să ţi-o 
pierzi făcându-ţi griji că nu respecţi niște termene. Dar 
după cum spuneam ne descurcăm destul de bine. Ultima 
dată când n-a ieșit ziarul la timp a fost când s-a îmbolnăvit 
Monty, tatăl lui Wade, acum șapte ani. 

Tracy începu să se îndoiască de utilitatea muncii ei aici. 
Discutase cu personalul ziarului și aceștia păreau 
mulţumiţi de felul în care mergeau lucrurile. 

Se uită din nou pe schița la care lucra. Cu birourile 
aliniate la perete, aveau mai mult spaţiu să se miște liber. 
Îi mai arătă o dată schiţa lui Clyde. 

— Ce crezi? 

El se încruntă, apoi ridică din umeri. 

— Mie mi se pare bună. Apoi se lumină dintr-o dată. 
Wade mi-a spus că vii duminică la meci. 

— Ce meci? 

— Cel de fotbal. 

— Plec mâine, Clyde, nu văd cum a ajuns Wade la 
această concluzie. 

— Nu ştiu cum, dar a ajuns, răspunse omul, apoi plecă, 
iar Tracy observă că aruncase ambalajul bomboanei de 
mentă pe podea, dar nu zise nimic. O intriga cum de 
presupusese Wade că va rămâne până duminică... 

Se repezi la biroul lui. Wade trăsese la loc biroul de 
unde i-l mutase ea. 

— De ce l-ai adus la loc, Wade? 

— Pentru că trebuie să mă gândesc la confortul meu. 
Trebuie să-mi pot ridica picioarele pe birou și atunci 
vreau să văd în faţa ochilor pășunea lui Jed Pursy. 

Tracy încleștă pumnii. 

— De ce m-ai mai adus aici, Wade? Ce rost mai am? Văd 
că-ţi place să mă contrazici la fiecare cuvânt; dacă spun 
verde, tu sustii că este roșu... eu renunţ... 

— Tracy Halliday, o ameninţă el în glumă, să înțeleg că 
ai capitulat? Ai venit gata de luptă la Clayton, convinsă că 
vei câștiga oamenii de aici de partea civilizaţiei, dar ai fost 
înfrântă. Tillie şi Clyde au câștigat, nu? 

— Am fost angajată pentru o săptămână, șuieră ea, 
acum a venit momentul să plec! Sau nu cumva vrei să 
rămân? 

— Pentru ce să rămâi? 

— Pentru a-ti demonstra că-ţi pot organiza munca. 
Spunând acestea, Tracy realiză deodată că simțea nevoia 
să-l sărute pe acest încăpățânat Wade Montgomery așa 
cum o făcuse de multe ori la Boston. Își mai aminti și 
scena din faţa șemineului... 

Simti cum roșeşte și speră ca Wade să nu observe 
NIMIC. 

— Am făcut câteva sugestii bune; dacă vei vrea să le 
implementezi este problema ta. 

— Ce faci, Tracy, te pregătești să dai bir cu fugiţii? 

— Nu este adevărat! exclamă ea indignată. M-ai angajat 
pentru o săptămână și am făcut tot ce a fost posibil. 

— Bine, te angajez în continuare pentru o lună. Rămâi 
și demonstrează-mi că este bine să fiu organizat. 

Tracy trase aer în piept din nou pentru a se calma. 

— Bine, Wade, voi rămâne o lună. 

— Asta aşteptam să aud, Tracy! exclamă el fericit. Apoi 
se întoarse înapoi la lucru. Mai ridică o dată ochii spre 
locul în care se afla Tracy și observă că îl privea 
triumfătoare: grozav! exclamă el, se pare că vei veni totuși 
la meciul de duminică! 

Furioasă, Tracy îi trânti uşa în faţă. 


Capitolul 7 


Într-o vineri, apăru cea de a trei sute șaizeci şi cincea 
ediție a ziarului local al lui Wade, numit Clayton 
Courier. 

— Aţi ajuns deja la acest număr? se miră Tracy. Iar eu 
am crezut că acest ziar apare de vreo treizeci de ani! 

— Cam așa este, îi răspunse Homer cu multă 
amabilitate, dar pe vremea tatălui lui abia publicam un 
număr pe lună. De când a preluat el ziarul publicăm în 
fiecare săptămână. 

Tracy nu mai zise nimic. Degeaba îl acuzase pe Wade 
de ineficientă, el se achita onorabil de o muncă destul de 
grea. Desfăcu ziarul și găsi editorialul. Cu o săptămână în 
urmă intrase în biroul lui Wade și-l găsise lucrând tocmai 
la acest editorial. Titlul acestuia îi aduse un zâmbet pe 
buze: „Despre pescuit şi centralele nucleare“. 

„Trăim într-o eră foarte curioasă, dacă nu chiar stranie. 
O eră de bogăţie dar și de sărăcie lucie. Avem atât de 
puțin din ceea ce ne-ar trebui cu adevărat: timp, spaţiu, 
râsete, dragoste și afecţiune, prietenie și familie, dar în 
schimb suntem asaltaţi la tot pasul de ceea ce nu ne 
trebuie. Avem mașini mari, strălucitoare, epatante, dar 
sufletele ne sunt întunecate, avem iahturi, dar ne lipsește 
aerul curat și apa. 

Întotdeauna mă gândesc la aceste vremuri total 
improprii unei vieţi bune pe care le trăim, mai ales când 
mă duc la lacul lui Jones, să pescuiesc. Acolo unde mai 
găsești puţin calm, unde bate un vânticel călduţ, am 
adormit în barcă ţinând undiţa în mână. În orașele mari 
bărbaţii aleargă permanent după succes și întorc spatele 
unor plăceri simple cum este pescuitul într-o zi frumoasă 
de vară. Apoi îşi cheltuiesc banii câștigați cu greu pe o 
vacanță și obțin timp de două săptămâni ceea ce eu am 
tot anul. 

Sunt locuri în care bărbaţii, așa numiţi vizionari, 
preocupaţi de viitorul energetic al lumii pasămite, 
construiesc centrale nucleare. Acest fel de energie este cel 
mai simplu de obţinut. Nu necesită atâta cercetare 
precum energia solară și nici nu trebuie să supună forța 
apei mării pentru a obţine energie hidroelectrică. 

Dar odată cu energia nucleară apare și o mare 
amenințare; spectrul unui dezastru, pentru că nu suntem 

încă pregătiți să canalizăm energia atomului. Astfel, din 
păcate riscăm chiar binele întregii omeniri ṣi de ce nu, o 
zi petrecută pe lacul lui Jones.“ 


Tracy simţi o senzaţie ciudată de sufocare. Mai citise 
editoriale dar nu-i cunoscuse pe autori; erau pentru ea 
fără nume şi chip. Erau opinii provocatoare sau doar 
distractive emise de autorii lor. De data asta, citind 
editorialul lui Wade, se simţi mai aproape de el. Era un 
om căruia nu-i era teamă să-și exprime convingerile. Avea 
valori foarte clare în viaţă, printre care predomina 
dragostea de semeni. 


Când plecară toți angajaţii, Tracy se duse în biroul lui 
Wade. ÎI privi un moment cum sta concentrat la biroul 
său, scriind ceva pentru numerele viitoare. Îi mai observă 
o dată umerii largi, musculatura puternică. Fără să vrea, 
simți că-şi doreşte sărutările și mângăâierile lui. 

Wade îi simţi probabil prezenţa, pentru că se 
întoarse. 

— S-a terminat programul deja? o întrebă el. 

Chiar și așa, cu cămașa cam şifonată, era un bărbat 
foarte atrăgător. Tracy închise ușa și se îndreptă spre el. 

— Wade, ţi-am citit editorialul. 

— A, răspunse Wade. Ce crezi ? 

— Este minunat. Simt că încep să te cunosc. 

— Si-ţi place ce-ai aflat despre mine? 

Tracy era conștientă că un astfel de bărbat nu trebuia 
să-și facă probleme despre ce credea lumea despre el. Își 
aminti cu câtă înţelegere o trata pe mătușa bătrână și pe 
toţi cei din jur. Era un bărbat minunat. 

— Îmi plac multe la tine, zise ea încet. Îmi place că știi 
să iei atitudine, că pui omul pe primul loc... este ceva pe 
cale de dispariție în lumea în care trăim. 

— Şi mie îmi plac multe la tine, Tracy. De exemplu, îmi 
place cum te-ai descurcat săptămâna asta cu angajaţii mei. 
Ai venit aici cu strângere de inimă, știind că vor respinge 
ideile tale novatoare, dar n-ai încercat să te impui în 
vreun fel. Mi-a plăcut cum ai discutat cu Pippa aseară. Să 
nu crezi că dacă stau cu nasul în ziar tot timpul nu sesizez 
ce se petrece în jur. Dar cel mai mult îmi place privirea 
ațintită asupra mea atunci când crezi că nu te văd. 

— Eu... începu Tracy... nu știu ce vrei să spui... 

Fl îi luă mâna în palmele sale mari. 

— Eu cred că știi, numai că nu vrei să admiţi că ai nişte 
sentimente. 

Wade stinse luminile și încăperea se cufundă imediat 
în intuneric; nu se vedea decât o dâră de lumină care 
răzbătea pe sub ușă. Erau foarte apropiaţi încât trupurile 
lor aproape se atingeau. 

— Voi merge cu tine acasă, Tracy, zise el abia șoptit. 

— O! exclamă ea și inima începu să-i bată foarte repede. Ştia 
că ar fi trebuit să se depărteze de el, dar nu făcu nici o mișcare. 

Wade o trase mai aproape de el. 

Încercă să-și ţină respiraţia, lucru nu tocmai ușor. Se 
trezi sărutată şi nu mai ripostă. Toate tensiunile, toată 
încordarea și nemulțumirile ei se risipiră. Simţea că 
plutește. Când sărutul lor luă sfârșit, Tracy își dori să 
rămână astfel în braţele lui pentru totdeauna. Ridică 
privirea spre el cu toate că încăperea se afla în întuneric. 
Se întrebă de ce nu era deranjată de atitudinea lui. 

Spre sfârșitul căsătoriei cu Adam, simţea că acesta îi 
repugnă, chiar și o simplă atingere o dezgusta. Adam insista, 
încercând s-o facă să răspundă la sărutările şi mângâierile 
lui, dar ea rezistase, îndepărtându-se tot mai mult de el. 

Întoarse capul temându-se că lacrimile i se vor simţi. 
Wade îi atinse încet obrazul și ea clipi speriată de câteva ori. 

— Tracy? murmură el, ce este? 

Ea scutură din cap. Nu avea încă încredere în el să i se 
destăinuie. Când Wade o prinse din nou în braţe vechile 
ei temeri reveniră cu multă putere şi îl depărtă cu 
brutalitate. Deschise ușa și fugi. Odată ajunsă afară 
respiră adinc savurând aerul rece. 

Wade o ajunse la mașină. 

— Este a doua oară când fugi de mine, zise el. Ce este 
cu tine, Tracy? 

Ea se forță să-i zâmbească și să se scuze ca de obicei. 

— Nu este nimic, Wade. Ţi-am spus că nu-mi place să 
amestec afacerile cu plăcerea. Eşti clientul meu, ceea ce 
înseamnă c-am depășit deja limita. 

Tracy descuie portiera mașinii. 

— Urcă, Wade. Pippa ne aşteaptă, iar eu mor de foame. 

= Îi place să detii mereu controlul situaţiei, nu-i așa, 
Tracy? o întrebă el pe drum. 

— Ce vrei să spui, Wade? 

— În fiecare zi ai insistat să conduci. Crezi că eu te-aș 
pune în pericol? M-am întrebat mereu care este motivul, 
dar apoi am găsit răspunsul: vrei să detii controlul. Dacă 
aş conduce eu ai fi la mâna mea, nu? 

— Sigur că nu! râse ea în mod nefiresc.Vorbele lui 
atinseseră coarda sensibilă. De unde-ţi vin aceste idei 
stranii, Wade? Poate că ar trebui să te las să conduci, ca să 
nu-ți mai vină astfel de idei! 

Tracy o luă pe drumul pietruit ce ducea acasă la Wade, 
cu inima bătându-i ca o pasăre speriată strângând volanul 
simțindu-și palmele ude. Voia să coboare când ajunseră în 
faţa casei lui, dar Wade o opri. 

— Nu te grăbi, Tracy, avem de terminat o discuţie. 

— Nu avem despre ce discuta, Wade. 

Fl o trase mai aproape. 

— Eu cred că avem, zise el încet. De ce nu te poti relaxa 
în prezența mea? Tracy, vorbeşte-mi! De ce te temi? De ce 
nu te destinzi? 

Ea scutură din cap, incapabilă de a spune ceva. 

Wade o prinse în braţe, iar ea ameti simțind că găsise 
în sfârșit refugiul pe care-l căutase mult timp. 

— Așa, Tracy, relaxează-te, nu mi te mai împotrivi. Nu 
mai lupta cu tine însăţi. 

Ea îl privi confuză. 

— Wade... încercă să protesteze, dar când o sărută, 
toată teama îi dispăru: se agăţă de gâtul lui cu braţele și-i 
răspunse la sărut cu disperare de parcă astfel ar fi putut 
să alunge toți demonii care o chinuiau... O, Wade, 
suspină ea când sărutul lor se sfârși. EI îi lipi capul de 
pieptul lui lat și-i auzi inima bătând cu putere; se simți 
protejată în siguranţă la pieptul lui. 

Wade o privi. 

— Așa vreau să te văd de acum înainte, Tracy, murmură 
el. Fără nici un pic de teamă. 

Ea îl privi întrebându-se dacă era cazul să mai aibă 
încredere într-un bărbat. 

— Dacă nu vei învăţa să ai încredere într-un bărbat, 
Tracy, zise Wade, de parcă ar fi înțeles întrebarea din 
privirea ei, te vei condamna singură la o viaţă lipsită de 
orice bucurie. 

Tracy ar fi vrut să-l creadă, să aibă încredere în el, 
dar amintirile din căsătoria cu Adam n-o lăsau. 
Privindu-l pe Wade își imagina că şi el este un bărbat 
periculos. Putea să dea peste cap viaţa ei atât de 
ordonată. Un bărbat îi arătase că nu era femeia 
potrivită pentru el; nu mai avea nevoie de al doilea 
pentru ca să-i confirme acest lucru. Când vru să se 
depărteze de el, îl auzi spunând: 

— Nu vei putea fugi de mine, Tracy, mai aveam trei 
săptămâni de petrecut împreună! 

Pippa le pregătise o supă delicioasă. 

— Ați întârziat mult, le spuse ea. Ai reușit să-l 
organizezi, Tracy? 

— Din păcate, n-am reușit încă, zise ea zâmbind, dar nu 
mă voi da bătută. Miroase minunat supa ta, Pippa! 

— Este ca orice mâncare pregătită în casă. Am copt 
pâine și v-am făcut și o salată cu şuncă. Apoi i se adresă 
lui Wade; abia am terminat discuţia cu Monty. 

— Monty este tatăl meu, fratele Pippei, o lămuri Wade. 
El și mama trăiesc în Florida. Ce fac cei doi porumbei, 
Pippa? o întrebă el, care sunt noutăţile lor? Nu le este dor 
de aceste meleaguri? 

— Sunt bine, zise Pippa, apoi, după o scurtă pauză, 
spuse: m-au invitat să le fac o vizită. 

— Grozav! Şi când pleci? 

— Nici nu le-am spus că mă voi duce, Wade! Nici nu 
știu dacă vreau să mă duc. 

— Pippa, zise Wade luându-i palmele în mâinile sale. 
Este exact ce-ţi trebuie; așa că pune mâna pe telefon și 
fă-ţi rezervare chiar pentru mâine. 

— Dar... te las singur... 

— Nu chiar. Tracy mai rămâne trei săptămâni. 

Tracy ridică privirea. 

— Dar... 

— Fără dar... Tracy... ne-am apucat de un proiect pe 
care trebuie să-l finalizăm. 

— Chiar crezi c-ar trebui să mă duc? îl întrebă Pippa. 
Apoi pufni în râs: sunt o bătrână care nu mai judecă așa 
cum trebuie. Cum să nu fie bine să plec? Wade este cu o 
femeie tânără şi frumoasă, iar eu îmi fac probleme că-l las 
singur. Sigur că trebuie să plec! Mă duc chiar acum să-mi 
rezerv biletul de avion, apoi îmi fac bagajul. Îi privi pe cei 
doi: vă descurcaţi și singuri cu cina, nu? 

— Desigur, Pippa, o linişti Tracy, apoi, după ce bătrâna 
ieși, se întoarse spre Wade; ce este cu tine, nu înţelegi că 
nu putem rămâne singuri? 

— De ce nu? întrebă el nedumerit. 

— De ce nu? îl maimuţări Tracy. Ce va spune lumea? 

— Asta te interesează, Tracy? Ce-ar putea gândi niște 
străini despre tine? 

— Da, mă preocupă părerea oamenilor despre mine, 
Wade Montgomery, chiar dacă pentru tine nu are nici o 
importanţă. 

Wade se încruntă. 

— Trebuie să-ţi spun ceva despre Pippa, zise el, 
trecându-și mâna prin păr. Ia loc aici şi ascultă-mă câteva 
minute. 

Tracy se așeză. 

— Nu-mi este chiar ușor să-ți povestesc, începu el. 
Săptămâna viitoare se împlinesc şapte ani de la moartea 

soțului și a celor doi copii ai Pippei într-un accident de 
maşină. Și Pippa a fost accidentată, dat John a reușit s-o 
scoată din mașină și s-a întors să scoată apoi copiii; 
mașina a explodat... 

Tracy îl asculta cu inima strânsă. 

— O, Wade! Am simţit că nu este o femeie fericită, avea 
ceva trist dar n-am ştiut... 

— Nu aveai de unde să știi. Toamna, Pippa devine 
foarte melancolică. Am crezut că după șapte ani durerea 
s-a diminuat dar nu este așa. Pippa era convinsă că nu se 
va mărita niciodată, dar l-a cunoscut pe John și viaţa ei 
s-a schimbat. S-au căsătorit la o vârstă destul de înaintată 
și au avut copiii pe la patruzeci de ani. Toată lumea i-a 
spus că este o nebunie să mai faci copii la vârsta asta dar 
ea s-a încăpățânat și a reușit să-i aducă pe lume. Au avut o 
căsnicie minunată. Pippa suferă și acum după familia ei. 
Am încercat să-i prezint alți bărbaţi dar a refuzat cu 
încăpățânare. 

Cred că se simte foarte singură și părăsită. Prietenii i 
s-au mutat în alte localităţi. Părinţii mei au invitat-o mereu 
dar i-a refuzat. Este prima oară când am văzut că era 
tentată să accepte invitaţia, pentru că nu vrea să plece 
departe de locul în care și-a pierdut familia. Iar dacă 
prezenţa ta aici i-a dat un impuls las-o să plece. Ne 
vom descurca şi așa nesupravegheaţi cum ai spune tu. 
Apoi îi făcu un semn cu ochiul; de fapt, am dormit 
împreună deja. 

Tracy îi evită privirea. Wade avea dreptate; era bine 
ca mătușa lui să lase în urmă amintirile nefericite. 
Şapte ani fuseseră de- ajuns să jelească amintirea celor 
dragi. Dar ea simţea că nu este bine să stea singură cu 
Wade. 

— Voi suna la motel chiar acum. 

— De ce, Tracy? Ai stat foarte liniștită aici, de ce fugi 
acum? 

— Dar Pippa era aici. Dacă pleacă... 

— Când pleacă vei fi tot în siguranţă. Nu sunt genul de 
bărbat care se impune cu forța în viaţa unei femei. 

Ea își aminti cum Adam o forța să facă dragoste cu el și 
izbucni: 

— Nu pot rămâne aici, Wade, şi astea sunt ultimle mele 
cuvinte. 

— Eşti așa cum am suspectat, zise el. O lașă. 

— Lașă ? repetă ea. Ce vezi rău în faptul că vreau să-mi 
protejez reputaţia? 

— Nu reputaţia te preocupă. Nu ai încredere în tine, 
Tracy. Îţi este frică de tine și de a rămâne singură cu mine; 
te temi că vei renunţa la regulile tale stupide de a nu te 
implica emoţional cu clienţii. Nu-i așa? 

Tracy simţea că încep să-i ardă obrajii. 

— Wade, dacă voi rămâne o lună întreagă aici, îmi va 
trebui... 

— Ce, Tracy? Distanţă? De mine? 

Tracy ridică bărbia sfidător. 

— Nu vreau să te deranjez, Wade. 

— Nu te prosti Tracy! Este o slujbă. Îţi voi dubla suma 
datorată dacă-mi vei organiza şi casa, vezi cum reușește 
Pippa s-o ţină. Cât este plecată, te vei putea desfășura în 
liniște, iar eu nu voi interveni nicicum. Iar între noi, dacă 
se va întâmpla ceva va fi doar dacă tu vei simţi la fel ca 
mine. 

Ultimele lui vorbe o șocară, și nu găsi nici un 
contraargument. Iar aici se simţea foarte bine. Îi plăcea 
această casă cu farmecul ei și căldura unui cămin 
adevărat. Se săturase de camerele reci de motel. Iar dacă 
rămâne aici va organiza și casa. Simţea deja c-o mâncau 
degetele să înceapă să organizeze dulapurile vechi cu 
lucruri inutile... 

— Bine, voi încerca să rămân aici, dar imediat ce rosti 
aceste vorbe realiză că făcuse o mare greșeală pentru că 
trebuia să pună o distanță cât mai mare între ea și acest 
bărbat. Mai sunt doar trei săptămâni, încheie ea. 

— Este adevărat, zise el și cine știe, poate între timp te 
vei decide să dormi cu mine. 

Ea îl privi lung. 

— Vă trebui să mă duc acasă să-mi iau mai multe haine 
să închid apartamentul. Dar înainte o voi duce pe Pippa 
la aeroport. 

— Eşti sigură? Nu te deranjează? 

— Nici vorbă! De ce să te duci până la Boston, când eu 
ajung la zece mile de aeroportul Logan! 

— Bine, şi te vei întoarce la timp să prinzi meciul de 
duminică? 

Tracy îl privi cu suspiciune, amintindu-și vorbele lui 
Clyde. Wade ştiuse că mătușa va pleca? 

Wade, intuindu-i gândurile, o linişti: 

— Crede-mă că n-am știut de plecarea Pippei, Tracy. 

După ce o conduse pe Pippa la aeroport, Tracy porni 
direct spre apartamentul ei să-şi mai ia câteva lucruri. 
Apoi sună la centrală să roage ca toate comenzile să-i fie 
amânate pe luna viitoare. Îşi duse plantele la vecina ei, 
doamna Gillicutty, să le îngrijească. 

Dimineața îmbrăcă o pereche de blugi, un pulovăr alb 
şi-şi legă părul la spate cu o fundă. Părea astfel și mai 
tânără, se gândi după ce se examină îndelung în oglindă. 
Urma să meargă la acel meci stupid de fotbal care nu-i 
făcea nici o plăcere. 

Dar pe măsură ce se apropia de Clayton se entuziasma 
tot mai tare. Începuse să-i placă orașul, casa lui Wade, dar 
mai ales faptul că se afla foarte aproape de el. Compania 
lui era atât de plăcută, încât încercase să lase deoparte 
toate temerile pentru a petrece timpul rămas cu el. Dacă 
s-ar fi mutat la motel, Wade ar fi crezut că-i este teamă că 
va ceda farmecelor lui. O, dacă ar fi fost doar atât! Dacă ar 

fi fost doar problema reputației! De fapt, lucrurile erau 
mult mai complicate; dacă Wade ar fi făcut dragoste cu ea 
ar fi realizat imediat că era frigidă. 

Se încruntă de multe ori pe drumul spre Clayton 
comparând ce simţise alături de Adam cu ce simţea acum 
pentru Wade. Și de Adam fusese îndrăgostită la început. 
Când începuseră să iasă împreună îi plăcea să fie sărutată 
de el. Numai după acea primă noapte începuse să se 
teamă și se crispase. Fiecare experienţă de după aceea se 
dovedise la fel de dureroasă până când acceptase că este 
frigidă. 

Oare făcuse o greșeală acceptând invitaţia lui Wade de 
a rămâne în casa lui încă o lună? Când ajunse în faţa casei 
opri motorul şi mai rămase acolo câteva minute, privind 
casa şi fumul care ieşea pe coș. Nici nu apucă să deschidă 
portiera că Whiskers apăru de undeva în goană, dând 
bucuros din coadă, iar Tracy începu să-l mângâie fericită. 
Iubea mult animalele dar nu avea voie să aibă unul în acel 
apartament închiriat în care trăia. 

— Whiskers, băiete, mi-ai simţit lipsa? îl întrebă ea 
fericită. 

— Dacă ţi-a simţit lipsa, spui? se auzi glasul lui Wade. A 
tânjit după tine! N-a mâncat nimic de când ai plecat! Cred 
că l-ai fermecat! 

Tracy se întoarse spre locul de unde se auzea vocea lui 
Wade: 

— M-ai speriat! exclamă ea, apoi rămase privindu-l cu 
drag. Cât de frumos era Wade! În mână ţinea o minge de 
fotbal și privind-o lung îi spuse: 

— Ai ajuns la timp, sunt atât de fericit! 

— Şi eu! se trezi Tracy spunându-i. 

Timpul păru că se oprește în loc, nu mai exista nimic 
în afară de ei și iubirea care li se citea în priviri. 

Tracy se lăsă scăldată de căldura din privirile lui, se 
bucură de zâmbetul lui. 

Wade o luă după umeri. 

— Te voi duce direct la meci, zise el; Whiskers, hai, 
băiete! 

Tracy se simţea fericită. Era atât de bine să-i simtă 
căldura trupului să-l simtă atât de aproape. Dar apoi trase 
aer în piept și-și mai domoli inima și gândurile care 
porniseră năvalnic. Cum se va termina o relaţie cu Wade 
Montgomery? Doar cu durere! 


Capitolul 8 


După toată ziua aceea minunată petrecută în aer liber, 
nu avea în fața ochilor decât imaginea lui Wade; înalt, 
musculos, bronzat. Juca fotbal foarte bine sărind ca un 
arc în întâmpinarea mingii. Tracy dusese de multe ori 
mâna streaşină la ochi pentru a se proteja de soare 

Era de fapt un amestec de culoare și mișcare. Pe 
terenul de fotbal se confruntaseră două echipe, cu 
tricouri albastre și roșii. Pe marginea terenului, jucătorii 
erau aclamaţi de neveste, copii, prietene. 

O plăcu pe Cynthia, soția lui Clyde Dorset, care era la 
fel de deschisă și binevoitoare ca soțul ei; în plus, avea un 
chip de păpușă cu doi ochi minunaţi, ca două mărgele. 
Tinându-şi copilul în braţe, ea o prezentase celor 
prezenți. Tracy începuse să se simtă chiar foarte bine în 
atmosfera aceea prietenoasă. 

— Ne vedem duminica viitoare, Tracy, îi spuse Cynthia 
la despărțire. 

— Am observat că ţi-ai făcut prieteni deja, zise Wade, 
după ce plecară. 

Tracy încuviință, cu ochii strălucind de bucurie. 

— Cynthia a fost atât de prietenoasă! Am crezut că aici 
oamenii sunt reci și distanti, dar ea m-a luat imediat sub 
aripa-i protectoare și m-a făcut să simt că fac parte din 
grup. ÎI mângâie pe Whiskers care sta întins la picioarele 
ei. Cynthia m-a invitat la o întâlnire a femeilor la club 
săptămâna viitoare și i-am promis că mă voi duce. Au 
început să lucreze niște coșuleţe în care vor pune daruri 
pentru copiii internaţi în spital, de Crăciun. Dar apoi oftă; 
nu știu dacă are rost să merg, pentru că nu voi mai fi aici 
mult timp... 

— Sigur că are rost! o asigură Wade. Dar de ce ai crezut 
că aici oamenii sunt neprietenoși? Nu ne arătăm imediat 
sentimentele dar după ce acceptăm o persoană în 
rândurile noastre, cu greu mai scapă de noi! 

Tracy oftă. 

— N-am ştiut niciodată cum este să faci parte dintr-o 
comunitate mică; am crescut în Boston, într-o familie de 
muncitori cu care oamenii erau prietenoși, dar imediat ce 
am crescut, am început să visez că voi pleca de acasă. 
M-am măritat cu Adam imediat ce am terminat liceul și 
ne-am mutat într-un apartament unde n-am apucat să 
cunosc vecinii pentru că se schimbau mereu. 

— Şi apoi? întrebă Wade. După Adam? 

Tracy trase aer în piept. Era greu să-şi răscolească 
trecutul. 

— Am divorțat și am început facultatea. 

— Singură? 

Tracy încuviință. 

— Părinţii mei nu-și puteau permite să mă ajute și 
continuau să-mi repete că am dat cu piciorul norocului 
pentru că m-am despărțit de Adam. De fapt, Tracy nu 
suporta ideea că părinţii n-o sprijiniseră în vremurile 
grele pentru ea. 

— Se pare că n-ai avut o viaţă prea roz, constată Wade. 

— Nu, admise ea, apoi figura i se însenină. Dar am 
reușit ce mi-am propus, mi-am luat licența, am găsit o 
slujbă bună, iar apoi am pornit munca pe cont propriu. 

— Iar acum ești o femeie realizată, completă Wade. Dar 
ce-ai zice să mai strângem din frunzele astea care s-au 
aşternut deja într-un strat destul de gros? 

— Sunt gata să-ți ofer tot sprijinul! exclamă ea și 
începură imediat munca. Strânsul frunzelor moarte se 
dovedi destul de plăcut pentru că era alături de Wade. 
Imediat adunară o grămadă destul de mare, iar Prime Rib, 
pisica sări tocmai în vârful ei urmată de Whiskers. Wade 
începu să râdă în hohote. El porni să se joace prin 
grămada de frunze uscate cu cei doi împrăștiindu-le, 
râzând din toată inima. Era ca un copil, își spuse Tracy 
privindu-l. 

Tracy începu să râdă și ea. 

— Uite ce-ati făcut! îi dojeni mai apoi. 

— Ce-ar fi să vii aici cu noi, dacă îndrăznești desigur, și 
să continuăm joaca? 

— Nici vorbă! Tracy continuă adunarea frunzelor, dar 
ceva mare și greu o trânti peste grămada adunată. Era 
Wade care o privi cu dragoste și-i spuse ridicând-o din 
mijlocul frunzelor. 

— De fapt, voiam să te sărut, doar. 

În loc să se opună, Tracy începu să se simtă bine, să i 
se pară firesc ce se întâmpla. Nu se mai temea de el. De 
ce nu se simţise niciodată astfel cu Adam? EI nu-i spusese 
nicodată c-o iubeşte, iar în prezenţa lui fusese 
întotdeauna inhibată. 

— Văd c-ai devenit brusc tăcută și gânditoare, observă 
Wade, îndepărtându-i o şuviță căzută pe frunte. 

Ea îl privi lung. Tracy cea de acum câteva zile s-ar fi 
comportat altfel, s-ar fi eliberat imediat de atingerea lui, 
dar ea cea de acum simţi atingerea lui ca pe o 
binecuvântare. ÎI privi în ochi fără a-i mai evita privirea, ca 
altădată. 

Wade se așeză lângă ea în frunze, întorcând-o cu faţa 
spre el. Tracy se abandonă braţelor lui cu inima bătând 
să-i spargă pieptul. 

— Ştii ce-aș vrea să fac acum, Tracy? o întrebă el. 

— Nu. 

— Aş vrea să te sărut, murmură el. Îmi placi foarte mult. 

Tracy simți o emoție ciudată; sub imperiul ei duse 
mâinile în păr cu o mișcare lentă, își desfăcu funda și lăsă 
pletele să-i cadă pe umeri. 

— În fiecare dimineaţă când mă trezesc murmură el, îti 
simt mirosul, aşa cum l-am simţit în acea noapte când am 
dormit împreună. Este ca și cum ai fi fost mereu în patul 
meu, nu numai în visurile mele. Ai pielea atât de netedă, 
continuă el. O, Tracy, şopti el. Te doresc atât de mult, 
continuă el, scoțându-i încet ochelarii. 

Cu mișcări lente, Wade îi descheie nasturii bluzei, iar 
ea nu protestă când Wade îi scoase bluza apoi începu 
să-i sărute gâtul. Eşti atât de dulce, murmură el. Miroși a 
trandafiri și liliac... 

Tracy îl privea copleșită de noile emoţii pe care le 
experimenta acum. Nu știa cum se va descurca. 

— Wade, șopti ea, ţine-mă strâns în braţe, cât poţi de 
strâns. 

El o strânse la piept, înăbușindu-i murmurele. 

— Stai aici cuminte, știu totul... 

De unde putea să știe? Nici măcar ea nu știa cauza; era 
confuză și speriată de propria-i reacţie și avea nevoie 
exact de ce-i putea da el în acea clipă; de mângâiere și 
siguranță, de protecţie. 

Se ghemui la pieptul lui Wade, parcă tocmai atunci 
s-ar fi trezit dintr-un vis urât. 

— O, Wade, murmură . Wade... 

— Ce este, iubita mea? Spune-mi, ce simţi? 

Tracy se depărtă puţin de el și-și strânse braţele în 
jurul corpului de parcă i-ar fi fost rece. 

— Nu ştiu, recunoscu ea. Nu știu ce simt, n-am mai 
simţit niciodată așa ceva. 

— Niciodată? repetă Wade privind-o ciudat. Nici măcar 
cu soţul tău? 

Tracy scutură din cap. Numai faptul că-i amintise de 
Adam o făcu să simtă fiori de gheaţă. 

— N-am simţit niciodată nimic cu el, zise ea dintr-o dată 
revenind la realitate. Îşi încheie nasturii bluzei cu mâinile 
tremurând și-și îmbrăcă pulovărul. 

— De ce te-ai măritat cu el? își repetă Wade întrebarea. 

Tracy îi înfruntă privirea. El se afla la distanță simțind 
că Tracy voia să stea departe de el. 

— Pentru că l-am iubit, răspunse ea automat, sau... mai 
precis, am crezut că-l iubeam. Apoi oftă. Aveam 
șaptesprezece ani când l-am cunoscut, iar el douăzeci și 
unu. Părea un bărbat minunat, mi se părea matur, 
sofisticat. Şi era foarte diferit de mine. Eu eram mică și 
slabă, nu ieșisem deloc cu băieţii, iar el mi se părea 
bărbatul ideal stăpân pe sine. Râdea mereu, glumea. Apoi 
Tracy ridică din umeri; când mi-a propus să ne căsătorim, 
am fost cea mai fericită femeie de pe pământ. Acasă nu 
m-am simţit prea bine la ai mei, iar Adam părea răspunsul 
la toate rugăminţile mele. 

— Înţeleg. Wade își trecu degetele prin părul ei. Dar 
l-ai iubit cu adevărat? 

— Nu prea ştiu ce este dragostea adevărată, admise ea; 
apoi deschise ochii mari, realizând ce spusese. Era 

adevărat, nu știa ce înseamnă dragostea. Nu știuse 
niciodată, probabil că nici nu era capabilă să ofere 
dragoste nici să primească. 

Tatăl ei fusese un om brutal, înrăit de viaţă; lucrase în 
docuri, băuse mult la sfârșitul săptămânii și se răzbunase 
pe soţia lui. 

Oftă amintindu-și bătăile pe care le suportase mama ei 
și cum se transformase dintr-o femeie frumoasă într-o 
femeie consumată de viaţă, fără chef, obosită. 

Se înfioră amintindu-și cecurile pe care le trimisese 
lunar pentru a-și spăla păcatul că fugise foarte devreme 
de coşmarul de acasă. 

— Nu toate relaţiile cu bărbaţii sunt aşa, Tracy, zise 
Wade. Pentru că n-ai avut noroc în prima căsătorie, nu 
înseamnă că nu vei avea nici de acum înainte, într-o 
relaţie viitoare. Acum înțeleg mai bine de ce m-ai evitat 
atâta timp, dar nu poți fugi tot timpul de dragoste. 

— Nu? strigă ea disperată aruncând flăcări din frumoșii 
ei ochi. Nu știi nici măcar jumătate, adăugă ea cu glas 
tremurat, dar când încercă să se ridice, el o opri. 

— Tracy, murmură Wade, nu fugi. Te rog, rămâi să 
discutăm problemele tale, să le lămurim o dată. 

Tracy rămase la pieptul lui, luptându-se cu lacrimile. 
Cum ar putea să-i explice lui Wade tot ce se întâmplase 
între ea și Adam? 

Erau lucruri prea personale, prea intime și o durea să 
le discute. Oftă şi se forță să-i zâmbească. 

— Îmi pare rău, Wade, zise ea, dacă aș fi fost o femeie 
ușor de sedus n-am mai fi discutat asta acum.... 

Wade întinse mâna spre ea şi-i îndepărtă o șuviţă de pe 
frunte. 

— Ce te face să crezi că nu te-aș putea seduce, sau nu 
cumva te consideri nedemnă de a fi sedusă? 

Tracy îşi puse ochelarii la loc pe nas și lumea redeveni 
așa cum o știa ea. 

— Nu trebuie să discutăm ce mă face să cred asta, ci 
cine m-a făcut să mă consider așa, zise ea cu un zâmbet 
trist. Adam mi-a spus că sunt cea mai rece femeie pe care 
a cunoscut-o vreodată. Mai spunea că probabil m-am 
născut în Alaska. Râdea de mine, numindu-mă 
„eschimosa Tracy“. 

Wade se opri o clipă din mângâieri. 

— Acest bărbat nu ştia că și eschimosele pot fi seduse? 
o întrebă el cu drăgălăşenie, apoi se aplecă spre ea şi o 
întrebă: ştii cum fac dragoste eschimoșii? Încep prin a-și 
freca nasurile unul de celălalt. 

Tracy îl privi nedumerită, apoi zâmbi pentru că vorbele 
lui avuseseră darul de a detensiona atmosfera. Parcă și 
starea ei de confuzie se mai diminuă. Ar fi putut sta așa 
pentru totdeauna să privească în ochii lui, dar Wade se 
ridică apoi o ajută şi pe ea să se ridice. 

— Vino, Tracy, trebuie să terminăm odată cu frunzele 
astea. Apoi îi dădu o greblă și-i spuse: cu cât terminăm 
mai repede, cu atât mai bine. Vom avea timp să pregătim 
cina. Apropo, te pricepi la gătit? 

— Nu sunt o maestră, zise ea, dar n-a murit nimeni 
până acum din cei care au mâncat de la mine... 

Râzând, Wade o sărută. 

— Abia aştept luna viitoare, Tracy, va fi grozav să te ştiu 
aici, cu mine! 

Ea nu spuse nimic şi continuă să strângă frunzele 
întrebându-se dacă el va mai simți la fel după ce se va 
termina luna în curs. 


KKK 


A doua zi, Tracy se apucă entuziasmată de muncă. Avea 
în fată o lună întreagă să reorganizeze Courier. Tillie 
Hooper mai stătea încă precum o barieră între ea şi 
progres. De fiecare dată când îi solicita ceva, Tillie spunea 
că este prea ocupată pentru a-şi pierde vremea să-i 
răspundă. 

— Dacă ai colabora cu mine, Tillie, zise Tracy cu multă 
blândeţe ai avea mai mult timp liber. 

— Prostii, o repezi Tillie, pufnind ofuscată. Termenul 
meu limită este vineri și pe lângă asta am rămas și fără 
consumabile. Trebuie să ajung neapărat la Concorde, să 
cumpăr câte ceva. Apoi scutură din cap; nu, doamnă 
Halliday nu am timp pentru fleacurile dumitale. 

— Aș putea să-ţi fac eu cumpărăturile, se oferi Tracy. 

Tracy ridică încet capul privind-o lung de parcă ar fi 
fost uimită, dar apoi scutură din cap. 

— Nici vorbă! N-ai şti ce să cumperi. 

— Mi-ai putea face o listă. 

Tillie rodea capătul creionului. 

— Nu este treaba mea să aduc consumabilele. Am 
încurcat lucrurile și am uitat să le cumpăr, așa că trebuie 
să mă revanșez. Mă duc mâine la Concorde după 
cumpărături. 

— De ce nu faci comandă? o întrebă Tracy. 

Tillie o privi de parcă atunci Tracy ar fi aterizat în faţa 
biroului ei, de undeva din spaţiu. 

— Să fac comandă, zici? La o distantă atât de mare? Îţi 
imaginezi cât ar costa? 

— Ai irosi şi mai mult dacă te-ai duce mâine la 
Concorde, sublinie Tracy. Timpul tău valorează mai mult 
decât banii plătiți pentru livrare. 

Tillie lăsă ochii în jos și începu să analizeze spusele lui 
Tracy. 

— Poate că ai dreptate. Poate că aş câştiga timp dacă aș 
face comandă. Bătrânul Sam Henshaw, care este 
proprietarul magazinului mi-ar putea aduce comanda 
miercuri când se întoarce spre casă. O privi lung pe Tracy 
și-i spuse: dar văd că ai şi idei bune. 

Tracy zâmbi cam fără chef. 

— Pentru asta sunt aici, Tillie. De ce crezi că m-ar fi 
angajat Wade Montgomery, dacă nu pentru aceste 
idei? 

Pentru prima dată Tillie pufni în râs și o privi amuzată. 

— După cum se vede treaba, te-a angajat pentru că-i 
placi. Am auzit că staţi împreună, iar Pippa a plecat și v-a 
lăsat singurei, pentru ca Wade să te poată curta liniștit. 
Pippa îl tot bate la cap să se însoare de câţiva ani. 

Tracy simți cum roșeşte. 

— Eu... noi... Wade este doar un client ca oricare altul, 
zise ea și se ridică furioasă. O să discut cu Homer, mai zise 
ea și dispăru lăsând-o pe Tillie chicotind. 


KKK 


Tracy petrecu două zile lucrând la o analiză de 
eficienţă a costurilor pentru a-și baza pe ea ideea de a 
computeriza munca la birourile lui Wade Montgomery. 
Joi îi prezenta ideea acestuia. 

— Calculatoare? întrebă Wade rezemându-se de 
speteaza fotoliului. Drept cine mă iei, Tracy? Crezi că sunt 
miliardar? 

— N-ar fi chiar atât de costisitor dacă ne gândim la timpul 
economisit, răspunse ea punându-i raportul în față. 

După ce-l studie Wade își ridică privirea spre ea 
privind-o lung. 

— Este un raport convingător, Tracy, ai făcut treabă 
bună. Nu rămâne decât să te duci la bancă și să obţii 
finanţarea. 

— Aş face și asta Wade, dacă aș putea. Uită-te la cifrele 
astea! Cu calculatoarele ai putea face atât de mult! Ai 
putea scăpa de presele astea vechi și nici setarea nu s-ar 
mai face manual. Ai putea să scoţi ziarul la intervale mult 
mai mici. Tracy se bazase pe ce-i spusese el că intenţiona 
să transforme Courier într-un cotidian, dar asta în 
următorii doi ani. 

Wade o privi cu consideraţie. 

— Raportul ăsta al tău mi-a dat de gândit, Tracy. 

— În acest caz, trebuie să-ţi pui planurile în aplicare 
încă de acum. Clayton n-o să rămână întotdeauna un 
orășel. Deja multe industrii au luat amploare. Lucrurile se 
schimbă, Wade, Clayton va avea nevoie de un cotidian. 
Nu are sens să faci schimbări care se vor perima peste doi 
ani. Cât sunt aici, pot să fac o analiză organizațională 
pentru următorii zece ani. 

— Ar fi o singură problemă, zise el privind-o 
ștrengăreşte. 

— Care ar fi aceea? 

— Tillie. 

Tracy zâmbi. 

— Pe Tillie las-o în seama mea; curând îmi va mânca din 
palmă. 


ee e 


Tillie Hooper își strânse braţele la piept şi-şi ridică 
bărbia sfidător. 

— Refuz! zise ea cu obstinaţie. Este o prostie! 

— Nu este prostie de loc! zise Tracy cu multă răbdare. 
Gândește-te bine, te va ajuta să economisești ore întregi 
de muncă. 

— Am adus consumabilele astfel aici de douăzeci și 
cinci de ani, doamnă Halliday, se încăpățână Tillie. N-am 
de gând să schimb nimic numai pentru că ai apărut tu din 
senin și vrei să faci modificări! 

— Nici nu mă aşteptam să fii de acord cu modificările 
pe care le propun doar pentru că sunt ale mele, răspunse 
Tracy fără a-și pierde cumpătul. Tillie, la începutul 
săptămânii ai rămas fără formulare de facturi și ai scăpat 
comandând ce ai avut nevoie. Gândeşte-te ce ușor ti-ar fi 
dacă ai avea o listă de consumabile pe care s-o poți 
verifica o dată pe lună. Ai pierdut trei ore alergând între 
depozit, birouri și rafturi să vezi ce consumabile îţi 
trebuie. Dacă ai fi avut totul într-un loc și ţi-ai fi verificat 
lista o dată pe lună, ti-ar fi luat doar un sfert de oră să faci 
comanda. 

— Este bine așa cum o fac eu acum, se apără Tillie. 

Tracy oftă. Era vineri dimineaţa, iar ea nu reușise încă 
s-o convingă pe Tillie să coopereze. Asta era întotdeauna 
partea cea mai grea a muncii ei, să convingă oamenii că 
nu-i afecta cu nimic prin modificările de rutină. Întinse 
mâna și prinse palma fragilă a femeii cu vene albăstrui 
foarte pronunţate, și-i spuse cu multă răbdare: 

— Tillie, nu vrei nici măcar să încerci? Dacă nu va 
merge, vom schimba totul așa cum a fost. 

— Adevărat? întrebă aceasta. 

— Tillie, eu n-am venit aici să le fac oamenilor viaţa mai 
grea, ci să le-o uşurez. Dar la urma urmei nu contează ce 
vreau eu, ci ce vreţi voi. 

— Aha, este primul lucru raţional pe care l-ai spus de 
când ai venit aici! 

Tracy îi zâmbi. 

— Hai, Tillie, am nevoie de tine și de ajutorul tău, tu 
ești expertă aici, fără tine aș fi pierdută. 

— Este al doilea lucru de bun-simt pe care-l aud, pufni 
Tillie plină de importanţă. Vino, o să-ţi arăt ce trebuie să știi. 
Femeia o privi pe deasupra ochelarilor. Ai nevoie de ajutor. 

Tracy simţi că o cucerise pe Tillie. Iar acum, cu puţină 
înțelegere și noroc, putea implementa modificările care 
să aducă birourile Courierului în secolul douăzeci. 


KKK 


În acea după-amiază Wade sugeră că o partidă de 
pescuit ar fi benefică tuturor. 

— Ce-ai spus? îl întrebă Tracy uimită. 

— Vrei să mergem la pescuit? Vii cu mine? 

Tracy îl privi lung. Avea un birou întreg de organizat, 
iar el voia s-o ia la pescuit? 

— Glumești? Am foarte mult de lucru! 

— Săptămâna asta ai muncit cât trei, zise Wade. Am 
văzut că dimineaţă Tillie te-a ajutat și am știut c-ai reușit 
s-o câștigi de partea ta. Iar o dată ajunsă acasă te-ai apucat 
de organizat dulapurile, ai nevoie de-o pauză. 

De fapt, așa era, simţea nevoia să se recreeze. Iar faptul 
c-o câștigase pe Tillie era o mare realizare. Nu putu să nu 
zâmbească. 

— Da, ai dreptate. 


KKK 


— Wade! Tracy ridică privirea spre el. Am crezut că 
eşti un dezordonat, dar... îi arătă momelile frumos 
colorate aşezate cu grijă pe compartimente. Sunt 
superbe! 

— Am observat şi eu cum ai aranjat sertarele din 
bucătărie și am făcut la fel. Wade își pusese pălăria de 
pescar luase momelile, undiţa. Se aflau într-o barcă 
ușoară, al cărui motor era ușor înecat, dar îi dusese la 
mijlocul lacului într-un timp record. Acolo opriră motorul 
și pluteau pe apă înconjurați de nuferi în tăcere, într-o 
splendidă zi de toamnă. 

Tracy se simţi mulțumită și fericită. Wade pufăia leneș 
din ţigară, apoi îi spuse: 

— Acesta este unul din viciile mele; fumez doar la 
pescuit. Te deranjează? Dacă da, mă pot opri. 

Tracy scutură din cap zâmbind. 

În cele două săptămâni începuse să-l cunoască pe 
Wade Montgomery și să-l placă. Trase aer adânc în piept. 

— Tu, ce faci, Tracy? Vrei să pescuiești? Mai am o undiţă 
aici. 

— Nu, vreau doar să stau să mă odihnesc. Este foarte 
frumos locul acesta, Wade. Acum înțeleg mai bine de ce 
evadezi în astfel de locuri. 

Wade îi zâmbi și vru să spună ceva dar undița se 
încovoie. 

— Am prins unul! strigă el fericit. Stai liniștită să-l pot 
scoate! 

Tracy îşi duse palma streașină la ochi și văzu un peşte 
sărind din apă, arcuindu-se cu aripioarele argintii în 
soare. Se răsuci apoi căzu din nou în apă stropind în jur. 

Wade ținea bine de undiţă, mormâind printre dinți, 
fără a-şi scoate ţigara: 

— Aşa, fetițo. Luptă-te cu mine, nu mă lăsa să te prind 
atât de ușor. Așa, băiete, vino la tata. 

Tracy îl urmărea observând concentrarea care i se citea 
pe chip. Simti dintr-o dată că-i plăcea să fie alături de 
acest bărbat, că-i păsa de el așa cum nu-i păsase de nimeni 
altcineva. Era o descoperire uimitoare. 

Confuză pe moment, se uită din nou la peștele prins 
care mai lupta încă pentru libertate. Și ea era într-un fel 

ca acest pește se gândi, luptându-se să scape de Wade, 
dar fără succes. În cele din urmă o va prinde și pe ea. 

Wade scăpă un strigăt de bucurie reușind să prindă 
peștele într-o plasă și să-l ţină la suprafaţa apei. Acesta 
continua să se zbată împroșcând apă și dezechilibrând 
barca. 

— Masa este asigurată, anunţă el triumfător. 

— Pe ăsta tu îl vei găti, zise ea râzând. Nu știu nimic 
despre curățarea peştelui. 

— S-a făcut, zise Wade punând peștele în barcă, apoi 
scoțându-i momela din gură. Ştii ce-o să facem? Mergem 
acasă mâncăm, apoi mergem la bingo. Vrei? 

— Bingo? repetă Tracy nevenindu-i să creadă. Bingo? 
Nici nu-şi mai amintea când jucase bingo ultima oară. 
Probabil în copilărie. Mergem, sigur că mergem, zise ea 
zâmbindu-i. 

— Bine. Wade porni motorul cel vechi care făcu un 
zgomot înfiorător până ce porni. 

Bingo, se gândi ea amuzată. Cine s-ar fi gândit că un 
bărbat ca Wade ar merge vineri seara la bingo? 


Capitolul 9 


— Nouăsprezece! se auzi o voce la microfon. 
Nouăsprezece, repetă el. 

— Extraordinar! exclamă Tracy privind cărțile lui Wade 
și observând că avea două cărţi de nouăsprezece. Ai avut 
un noroc extraordinar! 

— De fapt, trebuie să joci mai multe cărţi, îi spuse 
Wade, privind-o peste cărţile pe care le ţinea în dreptul 
nasului. Uită-te la cei din jur joacă douăzeci, treizeci, sau 
chiar cincizeci de cărți deodată. 

Tracy îl privi lung. Va juca așa cum voia, nu cum o 
sfătuia el. 

— B şapte, se auzi din nou vocea de la microfon. 

Tracy se lumină la faţă. 

— B şapte! strigă ea. Bingo! Bingo! Se întoarse spre 
Wade şi-l îmbrătișă. ÎL am! strigă ea fericită. Bingo! Te-ai fi 
așteptat? Eu nu! 

Wade se prefăcu interesat de cărţile pe care le avea 
Tracy în mână. Un bărbat slab cu ochi albaștri, cam apoși 
se uită și el peste umărul ei, apoi spuse nu fără oarecare 
dezamăgire: 

— Se pare că micuța doamnă de lângă mine chiar a 
câștigat! 

Tracy roşi. 

— Acum, ce trebuie să fac? îl întrebă ea pe Wade. 

— Te duci să-ţi iei premiul. 

— În fața atâtor oameni? întrebă ea. 

— Și cine altcineva ai vrea să-ţi aducă banii? 

Tracy își netezi cutele fustei și se îndreptă spre podium 
unde un bărbat îi întinse niște bani. 

Pe drumul de întoarcere spre locul ei o auzi pe Tillie 
Hooper felicitând-o. Îşi reluă locul de lângă Wade fiind cu 
cinci sute cincizeci de dolari mai bogată. 

— Nu-mi vine să cred! exclamă ea, n-am câștigat nimic 
în toată viaţa mea! 

— Cred că eu sunt sursa ta de noroc, Tracy, zise Wade. 

Îl privi aproape cu dragoste. Da, se gândi ea, cred că tu 
îmi aduci norocul în cale. Apoi îi evită privirea simțindu-se 
ușor uluită de mulțimea de lucruri noi care i se întâmpla. 
Multe sentimente noi, emoţii noi, senzaţii noi. Trase aer 
în piept, vrând să se concentrze asupra unui joc nou, dar 
de data asta norocul nu-i mai surâse. 

Spre seară se îndreptară spre biserică unde Wade o 
prezentă cunoscuţilor, iar ea se simţi bine în mijlocul lor 
pentru că toţi o primiră cu dragoste. 

— Vii mâine seară la biserică? o întrebă și Tillie Hooper. 

— Mâine seară? repetă ea uimită. 

— De ce nu? interveni Wade. Am și cumpărat două 
bilete. 

— În fiecare an se organizează Festivalul Recoltei în cea 
de a treia săptămână a lunii octombrie, îi explică Tillie. 
Începe cu fasole cu şuncă aici la biserică și se încheie cu 
dansul de sâmbăta viitoare. O să-ţi placă. 

— Sunt sigură că așa va fi, zise Tracy. 

— Se pare că ai cucerit toată lumea de pe aici, îi spuse 
Wade conducând-o spre mașină. Chiar înainte de a pleca 
de la birou Tillie mi-a mărturisit că nu ești atât de rea cum 
a crezut la început. 

— Atât de rea? repetă Tracy, apoi izbucni în râs. Am 
simțit asta de când a încetat să mă bombăne pentru 
fiecare pas făcut! 

— Se pare că te-ai simţit bine astăzi, zise el. 

— Aşa este, admise ea rezemându-și capul de 
spătarul scaunului. Zâmbi fericită. Îi plăcea acest orășel 
numit Clayton, lumea de aici şi felul de viaţă. Şi ceea ce 
era mai important îl plăcea pe Wade. Își aminti cum îi 
sărise în braţe când se anunţase că este câștigătoare la 
bingo. Fusese un gest spontan, dar izvorât din inimă. 
Trebuia să admită că pe Wade îl plăcea din ce în ce mai 
mult, cu fiecare zi care trecea şi-l cunoştea mai bine. 
Ea, recea, controlata Tracy Halliday, se simţea foarte 
atrasă de el. 

Deodată Tracy făcu o descoperire care o cam punea pe 
gânduri; ar fi fost chiar gata să facă dragoste cu el. Voia să 
afle dacă alături de Wade ar fi simţit ceva. Rămase cu 
gândurile ei în întuneric, până ce Wade veni la mașină. 

Mai era o singură barieră de depășit. Numai dacă ea n-ar 
fi avut nimic în comun cu vechea Tracy, dacă n-ar fi fost 
acea frigidă și rece femeie de care se indepărtase Adam! 

Wade îi va descoperi secretul, va simţi doar milă faţă de 
ea și astfel își va pierde interesul. Cui să-i placă o femeie 
frigidă? Adam o asigurase că nici un bărbat nu poate 
accepta o astfel de femeie! 


KKK 


Cina de deschidere a Festivalului Anual al Recoltei era 
în plină desfășurare când Tracy și Wade ajunseră. Văzură 
lanternele viu colorate agăţate în fața bisericii, 
călugărițele care împărțeau oamenilor pâine scoasă din 
cuptor, fasole și şuncă, cartofi copti și alte bunătăți 
pregătite în casă. 

Era o atmosferă de sărbătoare iar oamenii pregătiţi din 
toată inima să se bucure de roadele pământului. 

Tracy își imagină că toată lumea din Clayton se adunase 
aici în această seară de luni. Parcarea gemea de mașini și 
camionete. Pe lângă ei treceau cupluri care schimbau câte 
o vorbă cu Wade iar ei îi aruncau priviri curioase. 

— De ce mă privesc astfel cu toţii? întrebă Tracy 
zâmbind politicoasă tuturor. 

— Vor să te vadă mai bine, bănuiesc, zise el, 
conducând-o în holul bisericii. 

Tracy îl privi intrigată, iar el continuă să vorbească, să 
strângă mâinile cunoscuţilor. 

— De ce să mă vadă mai bine? insistă ea când își găsiră 
locul într-un colț mai retras al bufetului. 

— Pentru că eu sunt holteiul numărul unu din oraș, îi 
explică el. Într-un orășel ca acesta fiecare vrea să ştie cam 
totul despre ceilalți. 

— Dar... izbucni ea încercând să digere această ultimă 
informaţie. Asta însemna că era partenera lui declarată? 

— Dar... ce? zise Wade. 

— O, nimic, zise ea zâmbindu-i. Numai că noi nu suntem 
o pereche. Adică suntem împreună, dar nu suntem de fapt... 

Wade o privi amuzat. 

— Chiar așa crezi, Tracy? 

Ea se opri şi-l privi uimită. 

— Nu... adică vrei să spui că ... suntem? 

— Nu știu cum consideri tu, zise el servindu-se cu 
salată, dar eu aşa te consider. Cred că sunt cel mai 
norocos bărbat de la acest festival. Nu este o altă femeie 
mai frumoasă ca tine, Tracy. 

Ea nu ştiu cum să reacționeze. Se simţea fericită dar 
senzaţia de teamă n-o părăsea. Era acum conștientă că 
voia Să facă dragoste cu el şi chiar foarte repede, poate 
chiar în această seară. 

Această posibilitate o puse pe gânduri. 

— Unde vom sta? întrebă ea simțind că glasul îi 
tremura. Va trebui să se controleze mai bine. 

— Ți-e foame? o întrebă Wade văzând că-și umpluse 
farfuria. Sau ești doar nervoasă? 

Stacojie la față, Tracy încercă să râdă. 

— De ce aș fi nervoasă? întrebă ea apoi se uită cu coada 
ochiului la Clyde și Cynthia Dorset care se aflau la aceeași 
masă cu Homer Humphries și soţia acestuia, Joan. 

— Tracy, zise Cynthia Dorset. Clyde mi-a spus c-ai făcut 
biroul să arate extraordinar de bine și munca să meargă 
pe roate. A mai spus că nu există alt organizator mai bun 
ca tine. Clyde este înnebunit de noile echipamente și abia 
aşteaptă să le folosească. 

Tracy îi zâmbi, vru să-i răspundă ceva, dar simţi că 
Wade se așezase lângă ea, sau mai bine zis mult prea 
aproape de ea. 

— Dacă pe Clyde l-a impresionat organizarea birourilor 
s-o fi văzut pe Tracy acasă! O privi cu ochii lui albaștri; a 
făcut atât de multe modificări în bucătărie că abia aştept 
să le facă și în dormitor. 

Clyde Dorset se înecă, deși bea doar apă minerală, iar 
Cynthia pufni în râs. 

Tracy roși ca o sfeclă. 

— Vrea să spună că are mare dezordine prin lucruri, 
zise ea, făcându-i semn cu piciorul pe sub masă. 

Wade se aplecă spre ea și-i șopti la ureche destul de 
încet, dar pentru a fi auzit de Clyde și Cynthia: 

— Ştii prea bine că nu la lucruri mă refeream, Tracy. 

Tracy, care se servise deja cu şuncă, îi făcu semn să tacă: 

— Wade, de ce nu te concentrezi asupra mâncărurilor 
astea apetisante? 

— Desigur, Tracy, așa voi face. Cum spui tu, draga mea. 
Wade ridică din umeri și schimbă priviri cu Cynthia şi Clyde. 

— Veniti la dans sâmbăta viitoare? îi întrebă Clyde. 

— Ce dans? întrebă Tracy uitându-se de la unul la altul. 

— Dansul organizat pentru Festivalul Recoltei, îi 
răspunse Cynthia. Am crezut că veniţi, pentru că Wade a 
cumpărat biletele deja. 

— Dar... Tracy își mușcă buzele pentru a nu face vreun 
comentariu nepotrivit și simți că obrajii îi iau foc. Poate 
intenționa să meargă cu altă femeie. 

Parcă pentru a-i înlătura orice astfel de gând din minte, 
Wade o prinse de mijloc. 

— Ştii ce-am făcut, Tracy? Am considerat că vei merge 
oricum, așa că va trebui să mergi cu mine. Am aranjat cu 
Cynthia să stăm la aceeași masă. 

— Eu n-am apucat să vorbesc cu Clyde, răspunse 
Cynthia. Rămâne așadar stabilit pentru sâmbătă? Stăm la 
aceeaşi masă? 

Tracy simți că inima îi bate tot mai tare deși nu știa 
dacă se datora mâinii lui Wade de pe mijlocul ei, sau doar 
invitaţiei. Sau poate era doar plăcerea pe care o simţise 
când aflase că Wade o invitase deja. 

Citind bucuria din privirile Cynthiei ea încuviință. 

— De ce să nu vin? Am stabilit deja! 

Wade se aplecă spre ea şi-i şopti: 

— Aşadar, Tracy, acum poţi recunoaște că ai întâlnire cu 
mine? 

Tracy îl privi descumpănită, apoi zise: 

— Mergem împreună la dans, Wade; asta nu înseamnă 
că am stabilit că ieşim împreună! 

El continua să-și ţină mâna pe mijlocul ei, iar privirea 
lui părea să spună; „ești a mea, Tracy... nu mai repeta 
prostiile cum că nu ieși cu nici un client...“ 

Pe drumul de întoarcere spre casă, Tracy se crispă 
brusc fără motiv. I se păru c-o face de acum din reflex. 
Imediat ce ajungea în contact fizic cu un bărbat situația se 
înrăutătea. Nu era de mirare că Adam fusese total 
dezamăgit de ea ca soţie. Fusese la fel de caldă pentru el 
precum pâinea veche de o săptămână. 

— Ai probleme, Tracy? o întrebă Wade văzând că nu mai 
scoate o vorbă. 

— Nu, zise ea vrând să pară lipsită de griji și senină. De 
ce mă întrebi? 

— Pentru că ești prea tăcută. La biserică în timpul 
festivalului, păreai plină de viață, de bucurie. 

— Atmosfera era foarte plăcută, Wade, zise ea și un zâmbet 
îi înflori pe buze amintindu-și ce bine se simţise între 
oamenii din oraș. Cred c-am obosit puţin. Mă voi duce 
direct la culcare. 

— Este o idee bună, zise el luându-i mâna. 

Imediat, Tracy îngheță. Nu cumva Wade se aştepta să 
facă dragoste cu el în seara asta? N-ar fi putut! Îşi trase 
mâna cu un aer dispreţuitor. 

— Toţi bărbaţii sunteți la fel, nu vă gândiţi decât la pat, 
pat, pat și nimic altceva! Cum ai îndrăznit să-ți imaginezi 
c-aș vrea să mă culc cu tine? 

— Nu este așa? o întrebă el cu blândete, oprind 
motorul. 

— Nu este, protestă ea. Nu este nimic între noi, Wade, și 
nici nu va fi vreodată. Nu mă interesează aventurile după 
orele de program și aș vrea să-ţi intre bine asta în cap... 

Wade o trase spre el şi o sărută cu pasiune. Tracy simţi 
dintr-o dată că nu i se poate împotrivi şi chiar îi răspunse la 
sărut. ÎL prinse cu mâinile după gât iar când Wade avu 
intenţia să termine sărutul ea aproape că-l forță să continue. 

— Ce vorbăreaţă ești, Tracy! Ce mult îți place să 
impresionezi bărbatul, să-l sperii! Eşti mereu încordată ca 
un arc dar când ești sărutată te topeşti! 

Tracy se uită în ochii lui, știind că ar fi vrut să-l sărute 
din nou, dar n-o făcu. Ar fi vrut ca Wade să nu mai spună 
nimic; era atât de aproape de adevăr! Se săturase de a 
pretinde că nu este interesată de dragostea lui. Îl dorea 
pe Wade Montgomery deși nu voia să admită asta. 

El o privi lung, apoi continuă: 

— Mă întreb ce te face să fugi de mine, Tracy. Ce te 
sperie la mine? 

— Nu sunt speriată! 

— Pe naiba, nu ești! zise el râzând. Ti-e atât de frică 
încât îţi tremură genunchii. Acel Adam cred că era prea 
macho încât te-a speriat pe toată viaţa! 

Când auzi numele lui Adam, Tracy nu mai avu puterea 
să riposteze. Privi pe fereastră. Luna se ridicase pe cer 
învăluind pământul într-o lucire feerică. Copacii păreau 
santinele tăcute cu braţele întinse spre cer. 

— Tracy, răspunde-mi, insistă el. 

— Nu s-a întâmplat nimic, îl linişti ea, dar vorbele ei 
sunară fals. 

Este foarte greu să fii femeie, își spuse ea. Nu avea 
experienţă în relaţia bărbat- femeie. Nu avea încredere în 
ea, nu ştia cum să flirteze, să atragă un bărbat. Nu știa 
decât că dintr-o dată simţea nevoia să fie în braţele lui 
Wade, să facă dragoste cu el. 

— Bine, zise Wade. Hai să intrăm, să bem o cafea sau 
ceai. Vii? 

Tracy încuviinţă și porni cu el. El o luă după umeri și 
o strânse încet. 

— Mi-a plăcut seara asta, Tracy, mai ales pentru că am 
fost cu tine. Făcu o pauză, o privi apoi o întrebă: asta 
înseamnă că m-am îndrăgostit de tine? 

Ea îl privea incapabilă să-i răspundă. 

— Eu... tu... Tracy descuie ușa și aprinse lumina. 

Morris, pisica galbenă, dormea în bucătărie. Cealaltă, 
Prime Rib, dormea cu Whiskers pe podea. 

— Ce să pregătesc? Cafea sau ceai? îl întrebă ea. 

— Nici una nici alta, zise el apropiindu-se. Aș prefera 
altceva. 

Tracy își mușcă buzele temându-se că ar fi putut spune 
c-o prefera pe ea. Se întoarse cu faţa spre mașina de gătit. 
Wade se apropie de ea. 

— Tracy, murmură el, întorcând-o cu fața spre el. Te 
doresc. 

Pentru a doua oară în seara aceea nu avu putere să 
riposteze. Nici măcar nu încercă s-o facă. Observă cum 
mâna lui se întinse și închise aragazul. 

— Mă fascinezi, Tracy, zise el prinzându-i cu duioșie 
fața în mâini. Buzele lui erau atât de aproape încât le 
simțea căldura. Trupul lui cu miros de mosc o făcea să-și 
piardă controlul. Tracy ești ca această sobă de gătit, acum 
fierbinte în clipa următoare rece. Acum cred că simţi ceva 
pentru mine pentru ca în clipa următoare să mă arunci la 
un kilometru distanță, sub pretext că fiindu-ţi client nu 
vrei Să te implici în ceva sentimental. Nu mai accept acest 
argument. Wade o sărută apoi îi murmură: 

— Te doresc mult, Tracy, îmi placi teribil. 

Ea simti că va leşina, îl împinse. 

— Wade este prea târziu. 

— Nici ăsta nu constituie un argument,Tracy, zise el 
continuând să-i risipească sărutări de-a lungul gâtului. 
Fără să vrea ea se sprijini de pieptul lui lat şi puternic la 

început din dorinţa de a-l îndepărta de ea. Tracy trase aer 
în piept dar simţi încă o dată la fel de puternic și incitant 
mirosul aftershave-ului lui. 

— Wade, protestă ea, dar protestele ei nu avură nici un 
efect. Wade o prinse în braţe în ciuda protestelor ei. 

— Hai să dansăm, Tracy, îi murmură el strângând-o la 
piept. Ea nu mai avea scăpare, nu putea respira nu mai 
simțea decât trupul lui mult prea aproape de al ei. 

— Şi muzica? protestă ea vag. 

— Vom avea propria noastră muzică, zise el sărutând-o, 
iar mâinile lui începură să-i exploreze avide trupul. Tracy 
începu să fluture din gene, apoi închise ochii. Îşi sprijini 
capul de pieptul lui și se bucură de ceea ce simțea. Era 
evident că Wade o dorea, lucru care o bucură teribil. 

Tracy se gândi că femeile îşi pot ascunde sentimentele 
și trăirile dar pentru bărbaţi este cam greu. Se surprinse 
dorindu-l și vrând să facă dragoste cu el. 

— După ce fel de muzică vom dansa? șopti ea, 
acceptând dintr-o dată ideea lui de a-și imagina că aud 
muzică. 

— Ceva melodios, zise el, ceva sexy. Nu auzi? Eu disting 
un saxofon alto precum și vocea senzuală a unui cântăreț. 
Spune cât de mult doreşte o femeie. 

— Ce s-a întâmplat cu această femeie? întrebă ea 
incapabilă de a-și desprinde privirea de a lui. 

Wade începu să-i scoată agrafele din păr. 

— L-a părăsit, iar el n-a apucat să-i spună c-o iubea. 

— De ce ar fi făcut asta? murmură ea. 

— Pentru că se temea, îi explică el murmurat ducându-și 
mâinile la obrajii care ardeau. Ea nu știa cât de mult o 
iubea acel bărbat, iar lui i-a părut rău că n-a apucat să-i 
spună. Acum cântă mereu această melodie pentru că-și 
dorea să-i fi spus. 

— Este un cântec trist. 

El încuviință și o strânse din nou la piept. 

— Trist, chiar foarte trist, murmură el. Poate că ar fi 
bine să schimbăm caseta. 

Wade o sărută din nou și ea simţea din nou acea 
senzaţie ciudată, că se topește în braţele lui. 

— Da, Wade, șopti ea, poate ar trebui s-o schimbăm. 

Buzele lui le găsiră pe ale ei, o strânse în brațe, iar 
lumea ei se îngustă mult până ajunse să constea doar în 
el. Era pierdută în îmbrăţișarea lui, așa cum nu se simţise 
vreodată, dorindu-l cu disperare. Sărutările lui nu-i mai 
erau de ajuns, voia mai mult. 

— Tracy, murmură Wade, vreau să fac dragoste cu tine. 

Afirmația lui o blocă. Deodată, ea îl respinse, așa cum 
o mai făcuse. 

— Nu încă, Wade. 

Fl trase aer în piept exasperat, dar îi dădu drumul. 

— Este prea devreme? o întrebă el cu blândețe. 

Ea încuviinţă. Trase aer în piept și se întoarse cu 
spatele spre el. 

— Îmi pare rău, zise ea, nu pot. 

— De ce? Glasul lui era normal, fără a fi acuzator. Tracy 
recunoscu faptul că numai în mintea ei avusese impresia 
că Wade o acuză de ceva. Se bazase pe asta, temându-se 
că şi Wade va fi ca Adam. 

Întoarse spre el ochii plini de durere. 

— Ar fi ceva fără rost, Wade. 

— Cum poţi spune asta? o întrebă el. Cum poţi gândi 
asta? Nu simţi ce este între noi? O prinse din nou în brațe. 
Mă gândesc tot timpul doar la tine zi și noapte. Te simt 
alături de mine. Uită de Adam, uită ce s-a întâmplat cu el. 
Uită c-a existat vreodată. Fă dragoste cu mine şi-ţi promit 
că nu te vei mai gândi vreodată la el. ÎI pot face să dispară 
din gândurile și din viaţa ta, visurile tale. 

— Visuri? repetă Tracy. Nu sunt visuri, ci doar 
coşmaruri! De data asta făcu afirmaţia cu zâmbetul pe 
buze. A fost oribil! Am detestat fiecare clipă. A fost... 
lacrimile îi izvorâră, ea strânse din ochi pentru a le stăvili. 
Începu să tremure necontrolat. Nu eram bună de nimic, 
murmură ea. Niciodată. Chiar de la început. Și totul s-a 
înrăutățit Wade, am făcut tot ce mi-a stat în putință, dar 
degeaba. Își întoarse capul conștientă de lacrimile care-i 
curgeau nestingherite pe față. Durerea era prea 
puternică; n-o mai putea stăvili. O, Wade! exclamă ea iar 
el o strânse la piept. 

Dădu frâu liber lacrimilor, iar Wade o lăsă să plângă, 
până când, printre suspine, începu să caute un şerveţel. 

Wade îi întinse o batistă. Ea o luă și-l privi cu 
recunoștință uscându-și ochii. Era conștientă că nu oferea 
o imagine prea plăcută atunci când plângea. 

— Îmi pare rău, zise ea. 

— Nu ai de ce să-ți pară rău, Tracy, zise el ștergându-i o 
urmă de fard de pe faţă. Te-ai mai liniștit? 

Ea încuviinţă. 

— Da, parcă. Numai că... mă simt jenată. 

Fl îi aranjă părul apoi îi puse o mână pe umăr. 

— Să nu te simţi astfel, Tracy. Îmi pare bine că ti-ai 
descărcat inima în fața mea. Asta înseamnă că ai început 
să ai încredere în mine. 

Ea îi atinse faţa încet cu un zâmbet trist. 

— Da, cred că aşa este, cu toate astea eforturile tale 
sunt fără sens, Wade. Sunt frigidă, nu-mi place să fac 
dragoste. 

— Tracy, o opri el. Acel soţ al tău a fost un ticălos. 

Ea ridică încet capul privindu-l ciudat, temătoare. 

— Sunt frigidă, Wade. 

Wade îi cuprinse fața cu ambele mâini și o privi lung. 

— Nu ești frigidă, zise el abia șoptit. Înţelegi? Nu eşti 
frigidă. Faptul că ai avut o experienţă proastă cu un 
bărbat nu înseamnă că este din vina ta. Poate n-a fost nici 
a lui Adam. Poate că nu eraţi potriviti. Ceea ce știu este că 
atunci când te-am strâns în braţe am simtit că ești o 
femeie caldă care reacţionează, dar care se teme din 
diverse motive și se retrage. Într-o zi vei scăpa de această 

teamă, fii fără grijă. Nu te poţi teme toată viaţa, nu-ți 
poate fi mereu teamă de fiecare pas pe care-l vei face. Nu 
este nimic rău cu tine, Tracy Halliday, iar când vei fi gata 
să conștientizezi asta eu voi fi aici pentru tine. 

Fi îi era teamă să-l creadă. ÎI privea pe Wade întrebându-se 
dacă ceea ce simtea pentru el era dragoste dacă asta era 
dragostea mult visată. 

Wade oftă. 

— Înţeleg că nu este cazul să te mai curtez acum, dar 
asta nu înseamnă că voi renunţa. 

Tracy simţi cum vorbele lui îi induseră o căldură 
plăcută în tot trupul. Wade o mai dorea încă! Chiar și după 
tot ce-i spusese! Întinse mâna și-i mângâie încet obrazul. 

— Mi-ai dat deja foarte mult Wade, zise ea încet. Cu 
fiecare zi descopăr câte ceva care mă face să te plac tot 
mai mult. N-am cunoscut un bărbat tandru până acum, 
Wade. N-am simţit asta pentru Adam. El mă forța să fac 
orice, fără tandrete fără dragoste. 

— Nu te voi forța niciodată cu nimic, Tracy. Voi fi aici 
pentru tine când vei fi pregătită. Indiferent cât va dura. 

— Asta înseamnă mult, șopti ea. Mai lasă-mi puţin timp, 
Wade, asta este tot ce-ţi cer. 

— Poţi să iei cât timp vrei, Tracy. O sărută și ieși din 
încăpere. 

Tracy închise ochii. 

— Nu va mai dura mult, murmură ea simțind o pace 
interioară... 


Capitolul 10 


Tracy îşi netezi cutele fustei și se privi în oglindă. Nu mai 
vorbiseră după ce-și deschisese sufletul în faţa lui Wade. 
Fusese o perioadă aglomerată şi pentru cei de la ziar, iar ea 
reușise s-o cucerească pe Tillie. În consecință, aceasta o 
condusese prin toate birourile și-i explicase modul de lucru. 

Wade fusese ocupat, lucra la materialele pentru 
Festivalul Recoltei, așa că nu se prea văzuseră. Într-un fel 
situaţia asta fusese pe placul ei, dar în același timp și 
înrăutăţea lucrurile. 

În această seară se desfășura dansul. Se hotărâse că va 
face dragoste cu Wade după dans. Se examină cu un ochi 
critic. Avea părul ordonat, era îmbrăcată într-o rochie 
verde frumoasă, de mătase cu nasturi de perlă care-i 
dădeau un aer victorian. Se încruntă dorindu-și să fi avut 
ceva mai sexy. Apoi după ce se mai privi o dată decise că 
arăta destul de bine și nu merita să-și facă probleme. 

Îşi cumpărase până și un neglijeu nou. Era din satin 
negru cu dantelă. Tracy își mușcă buzele. În seara asta 
trebuia să facă pasul cel mare; nu-i spusese Wade că nu 
trebuia să se mai teamă de nimic? 

Trase aer în piept se mai uită o dată în oglindă, 
dorindu-și să fi fost blondă, să aibă sânii mai mari și 
cobori în camera de zi. 

Wade o aștepta citind un număr dintr-un ziar 
concurent. Când o văzu, o privi încântat. 

— Foarte frumoasă, o să-i laşi cu gurile căscate. 

Nu vreau să las pe nimeni cu gura căscată doar pe tine 
poate, își spuse ea. 

— Eşti nervoasă? o întrebă el. 

— Nu. 

El o privi cu un aer poznaş și încuie ușa după ei. 

— Eşti atât de nervoasă, încât te-am auzit scrâșnind din 
dinţi, Tracy. Nu-ţi face probleme nu ai de ce, este doar un 
dans. 

Nu de dansul ăsta îmi pasă, se gândi Tracy. De ceea ce 
se va întâmplă după aceea. 

Când ajunseră în apropierea locului în care se 
desfășura dansul, muzica foarte tare îi izbi ca un ciocan. 
Nu dansa nimeni deocamdată, dar cuplurile se așezaseră 
în jurul unei mese lungi. Pe masă se aflau deocamdată 
doar covrigei, sticle de lichior și pahare de plastic. 

Se așezară la o altă masă mai mică alături de Clyde și 
Cynthia Dorset, Homer și Joan Humphries. 

— Fii atentă, Tracy, i se adresă Cynthia: domnul de 
acolo este un mare dansator şi admirator al femeilor, cu 
toate că are şaizeci de ani. Fii atentă pentru că are 
obiceiul să invite toate femeile singure la dans. 

— Cum îl cheamă? întrebă Tracy: de ce tocmai la ea ar 
fi venit când erau atâtea femei frumoase? 

— Clarence Carter, răspunse Cynthia. 

— Şi soţia lui? 

— Este văduv. Cât a trăit soţia lui a fost un om la 
locul lui, dar după moartea ei, a devenit un afemeiat 
notoriu. 

Tracy vorbea cu Cynthia dar gândurile îi zburau la ce 
se va întâmpla după dans. Deodată văzu o sticlă cu lichior 
în faţă. 

— Nu este și punci? îl întrebă pe Wade. 

— Îţi aduc imediat, zise el. Îi aduse o ceașcă pe care o 
bău imediat. Începu să se relaxeze și chiar și muzica i se 
păru mai bună. Era aproape convinsă că se va descurca și 
cu Wade dar când îl privi intră în panică. 

Wade o invită la dans. În bratele lui, redeveni 
nervoasă. Wade era atât de atrăgător, îi simţea trupul lipit 
de al ei, mirosul de after shave. Deodată palmele începură 
să-i transpire, inima să-i bată tare. Nici nu se termină bine 
dansul că se și îndreptă spre locul ei, goli paharul de 
punci, apoi mai ceru unul. 

— Tracy, o atenţionă Wade, te rog să fii liniştită, vrei? 

Ea îl privi uimită. 

— De ce? 

— Ai început să bei cam mult. Te simţi bine? 

Tracy termină și cel de al doilea pahar. 

— Vrei să te ameţești cu orice chip? 

— Nu, zise ea, scuturând din cap. Beau punci tocmai ca 
să nu mă ameţesc. 

— Tracy, dacă tu crezi că... Wade nu termină ce avea de 
spus, pentru că-l bătu cineva pe umăr. Se întoarse spre o 
femeie cu un decolteu generos. Nancy! exclamă el, ce 
faci? 

— Bine, Wadey, zise cea numită Nancy .Tu ce faci? 

Tracy ridică o sprânceană. Wadey, i se adresase femeia 
care părea foarte bine cunoscută și care băuse puţin cam 
mult. Sau poate pentru că se simţea foarte bine și relaxată 
își aruncase pantofii din picioare și se agățase de cravata 
lui Wade. 

— Dansezi cu mine, Wadey? îl învită ea. 

Wade se uită spre Tracy. 

— Am venit cu o parteneră, Nance. 

— Şi ce dacă? Doar ai ieșit o dată sau de două ori cu 
fiecare femeie din acest oraş! Până când nu te însori nu 
consider că trebuie să-mi fac probleme! 

Tracy pufni în râs, observând că Wade era atât de 
încurcat. 

— Wade, dansează cu Nancy, te rog. Eu îi voi privi pe 
ceilalți dansatori. 

Tracy făcuse un gest din care Wade ar fi trebuit s-o lase 
în pace, decisă să mai bea puţin punci. 

Abia mai terminase o ceașcă, și Wade se și întorsese. 

— Ţi-am spus vreodată că ești un bărbat frumos, Wade? 
îl întrebă ea când se întoarse. 

Wade îi luă ceaşca din faţă. 

— Gata, Tracy, ai băut de-ajuns. Ar fi bine să mergem, îi 
spuse Wade, observând că ea nu mai pronunţa corect 
cuvintele. 

— Să plecăm? Abia am ajuns aici! Tracy scutură din cap 
și începu să-i descheie nasturii cămășii. Vreau să mă 
distrez. 

Wade o prinse de mână. 

— Atunci, să mai dansăm. 

Ea începu să chicotească. 

— Da, un dans senzual, zise ea sărutându-l. Așa cum am 
dansat în bucătăria ta. 

Wade încercă s-o liniștească. 

— Stai aici câteva clipe, Tracy, mă duc la bucătărie să 
aduc niște cafea. 

— Cafea? repetă ea încruntându-se. 

Wade o strigă pe Cynthia Dorset. 

— Vrei să ai grijă de Tracy puţin? Mă duc să-i aduc 
puțină cafea. 

Tracy scăpă o clipă de sub supraveghere și-și mai 
turnă puţin punci. În clipa aceea, Clarence Carter se 
apropie de ea. 

— Te-am urmărit toată seara, zise el luîndu-i mâna. 
Eşti... foarte femeie... 

Tracy îl privi uimită. 

— Adevărat? 

— Eşti, cu toate că porți ochelari... am văzut că-ţi place 
să dansezi... ești femeia căreia îi place să-şi ascundă 
senzualitatea sub o rochie neadecvată. 

Tracy se încruntă și se uită la rochia cu care era 
îmbrăcată. Era verde. 

— Ce-ai zice să dansăm? Bărbatul o conduse spre ringul 
de dans. Tracy era conștientă că părul începuse să-i cadă 
în ochi. Începu să-l prindă la loc cu agrafele dar muzica se 
opri și Clarence strigă: băieţi, cântaţi ceva senzual! 

Toată lumea de pe ring începu să râdă, iar orchestra 
începu să cânte „Striperul“. 

Clarence începu s-o danseze, s-o lase pe spate, până ce 
părul i se desprinse complet din agrafe. 

— Mă înnebunești fetiţo! îi șopti el, după ce-i scoase 
ochelarii. 

Tracy încercă să-l îndepărteze, dar își aminti de Adam 
ticălosul. Oare ce-ar fi zis dacă ar fi aflat că poate înnebuni 
un bărbat? 

— Nici tu nu ești de lepădat! îi spuse ea. 

Clarence se umflă în pene. 

— Dacă m-ar putea vedea acum! 

— Cine? 

— Toate femeile care m-au respins când eram puști. 
Acum ar sta la rând să danseze cu mine! 

— Sunt convinsă că așa ar fi ! În situaţia asta s-ar afla și 
fostul meu soţ! Ticălosul! 

Clarence o strânse la pieptul său și începură să 
danseze un tango. Dansau tango clasic cu mâinile 
împreunate, pornind la început spre dreapta apoi spre 
stânga; dar din nefericire orchestra începu un cha-cha și 
Clarence o prinse de mijloc, ţinând ritmul. 

Ocupară tot ringul ridicând mâinile deasupra capului, 
imitând castanietele, bătând din călcâie, unduind din 
șolduri. Cineva din rândul spectatorilor luă un vas mic de 
plastic pe care i-l aruncă lui Tracy care îl prinse și-l puse 
între dinţi. Unduia provocator din şolduri. 

Deodată se termină muzica și şeful orchestrei anunţă 
că urma o pauză. 

Tracy clipi de câteva ori încercând să se concentreze, 
încăperea începu să se învârtească și vru să se sprijine de 
ceva, dar se simţi prinsă de mână. Era Wade. 

— Vino, Tracy, zise el oarecum amuzat. Mergem acasă. 

Tracy îl prinse după gât zâmbindu.-i. 

— Binee, zise ea lungind vorbele. Să meergem! 

— Unde-ţi sunt ochelarii? o întrebă Wade. 

Ea ridică din umeri. 

— Nu ştiuuu! Cred că sunt la Clarence... 

Wade se întoarse spre el. 

— Clarence, unde sunt ochelarii lui Tracy? 


Clarence îi întinse ochelarii, dar apoi îl evită brusc pe 
Wade și o prinse după mijloc pe Tracy. 

— Du-te la el, tigroaico, murmură el, aș da orice să fiu 
în locul lui în seara asta! 

Wade, văzând cum evoluau lucrurile, o trase repede de 
pe ringul de dans. 

— Wade, zise ea, aşteaptă o clipă, nu văd nimic! 

Wade se opri o clipă pentru ca ea să-şi aranjeze 
ochelarii pe nas. 

— Crezi că acum poți găsi ieşirea? 

— De ce? De ce ? repetă ea chicotind de parcă ar fi auzit 
ceva foarte hazliu. Ai băut şi tu? Poţi să conduci? reuși ea 
să îngaime. 

El încuviinţă. 

— Da, Tracy pot să conduc. 

— Bine, atunci du-mă direct acasă, vreau să fac dragoste 
cu tine. 

Fl o privi cu surprindere, dar într-un fel care o făcu se 
se simtă protejată și... iubită. Se cuibări la pieptul lui, iar 
Wade o conduse încet după umeri spre mașină. 

Ce ciudat! Adam îi spusese adesea c-o iubește, dar 
niciodată nu se simţise iubită și protejată fiind cu el. 

Oftă și-l lăsă pe Wade s-o urce în mașină, unde începu 
deodată să râdă nestingherită. Desigur, nici ea nu simţise 
prea multă dragoste pentru Adam. Crezuse că-l iubește, 
dar pe atunci nu ştia ce înseamnă dragostea. 

Dragostea înseamnă în primul rând să te simţi în 
siguranță cu cineva, să te ştii acceptat de acea persoană 
chiar dacă ai și defecte. Iubirea înseamnă multă căldură, 

dăruire şi tandrete. Înseamnă să te gândești la celălalt cu 
aceeași preocupare pe care o manifești pentru propria 
persoană. 

Tracy se așeză confortabil, iar el o întrebă: 

— Te simţi bine, iubito? 

Ea încuviință, pe jumătate adormită. 

— Mda; întotdeauna mă simt bine alături de tine. 

El zâmbi. 

— Te iubesc, Wade. 

El nu zise nimic preţ de câteva secunde. 

— Adevărat, Tracy? 

Ea încuviință și se cuibări la pieptul lui. 

Wade o strânse în braţe și o sărută pe frunte, iar ea 
adormi imediat. 


KKK 


Tracy îşi aminti vag că Wade o dusese în casă pe braţe. 
O dusese în camera ei, îi scosese pantofii, apoi încercase 
să-i descheie nasturii rochiei. Ea zâmbise și-l prinsese cu 
brațele după gât. 

— Wade, fă dragoste cu mine, murmură ea. 

Fl o sărută pe frunte și-i zâmbi: 

— Nu în noaptea asta, iubita mea. 

Apoi, îi netezi părul de pe frunte, îi scoase ochelarii cu 
grijă. 

— Culcă-te acum, Tracy, ne vedem dimineață. Acum 
dormi, cred că mâine o să ai o durere teribilă de cap, o să 
fii mahmură toată ziua. 

Tracy se încruntă şi genele ei tremurară ușor, apoi auzi 
uşa închizându-se. Vru să întindă mâna să ia ceasul aflat 
pe noptieră, dar simţi că totul se învârteşte cu ea. Căzu 
înapoi în pat. 

— Eşti prea beată ca să mai vezi ceva, Tracy Halliday, își 
spuse ea și adormi. 


KKK 


A doua zi, după cum era de așteptat, Tracy se trezi cu 
o durere cumplită de cap. Era ca și cum în creierul ei ar fi 
lovit mii de pitici cu nicovale uriașe. Gemu de câteva ori 
răsucindu-se în pat, ceea ce-i produse o stare de greață 
puternică. Începu să-și maseze tâmplele în speranţa c-o va 
ajuta să-i ușureze durerea. Mai adormi o dată și când se 
trezi, după două ore simţi că numărul piticilor care 
loveau cu nicovalele în creierul ei se mai redusese. Cu 
ăştia se putea descurca... 

Nu se putea descurca însă cu amintirea nopţii trecute. 
Dar oare cei ce beau nu uită totul? Dar dacă așa era, ce se 
întâmpla cu ea, pentru că-și amintea fiecare vorbă spusă, 
fiecare gest necuvenit... Își dori să-și poată trage 
aşternutul peste cap și să considere că fusese doar un vis 
urât, dar nu era așa. 

Se purtase incalificabil pe ringul de dans cu acel 
Clarence. Dar ce făcuse apoi cu Wade? Oare chiar îl 
invitase să facă dragoste cu ea? Iar el o refuzase? 

Zăcând în pat cu durerea cumplită de cap deveni 
tot mai conștientă că eșuase ca femeie. Se pare că nu 
putea păstra nici un bărbat, deși inițial mulți bărbaţi 
erau atrași de ea. Ratase căsnicia cu Adam şi mai ales 
iubirea lui Wade, după comportamentul de noaptea 
trecută. 

Probabil îl dezamăgise prin comportamentul ei dar 
nu numai atât ci şi prin ce-i povestise despre căsnicia ei 
cu Adam. Tracy știa prea bine că oamenilor în general 
nu le plac cei care pierd mereu. Mai știa că nu astfel 
stau lucrurile cu ea de fapt, dar nu se putea aștepta ca 
Wade să aibă răbdare, să afle adevărul despre ea. De 
obicei, oamenii se mulțumesc să constate ce este la 
suprafaţă. 

Tracy oftă şi se ridică să facă duș. Se spălă pe dinţi, își 
uscă părul, apoi se îmbrăcă și-și aplică machiajul. 

Se temea să dea ochii cu Wade. După ce fusese 
respinsă noaptea trecută se simțea umilită. Wade n-o 
dorea așa cum îi spusese. 

Wade nu era în salon ci afară unde strângea frunzele 
uscate. Își lipi obrazul de geam urmărindu-l cu dragoste 
în priviri. Asta îşi dorea, căldura de care se simţea 
cuprinsă de fiecare dată când era cu el. Se simţea bine în 

această casă primitoare în care se aflau două sau trei 
pisici, un câine de care se simţea atrasă deși acesta 
mirosea cumplit. 

Wade îl lăsa chiar și așa să stea în faţa lui dimineaţa la 
micul dejun. 

Tracy își dorea o viaţă plină de dragoste, nu mai voia 
ordine și organizare. Se săturase să tot organizeze 
birourile și casele altora; viaţa, realizase ea, este alături de 
oameni, cu ei, cu dragoste, cu iubire. 

Cu Adam nu împărțise nimic, nici măcar dragoste, 
după cum constată acum prin comparaţie cu ce-i oferea 
Wade. 

Viaţa fără Wade ar fi fost doar un peisaj monoton, alb 
negru, după această toamnă plină de căldură dragoste și 
bogatele culori ale toamnei pe care el i se adusese în 
viaţă. 

Peste o săptămână, se termina totul. 

Se întoarse de la fereastră și pregăti cafeaua, pâinea 
prăjită. Începu să soarbă tacticos din cafea când deodată 
se deschise uşa din spate și Whiskers urmat de Wade 
intrară în bucătărie. 

— Bună dimineaţa, iubito, zise el. Văd că mai ești încă 
în viaţă! 

— Mă simt ca şi cum aş fi murit de câteva ori, se lamentă 
ea. Vrei puţină cafea? 

Wade veni lângă ea și o sărută pe obraz: 

— Pe tine te-aş vrea, murmură el. 

Tracy deschise ochii mari, uimită. Parcă nu așa 
sunaseră vorbele de noaptea trecută... 

— Poftim? 

Şi el păru la fel de surprins. 

— Nu cumva ţi-ai schimbat părerea? Nu mai vrei să faci 
dragoste cu mine? 

— Nu, zise Tracy evitându-i privirea, nu cred că-mi voi 
schimba vreodată părerea în ceea ce te privește. 

— Eşti o femeie isteaţă, Tracy! 

Wade o prinse în braţe și o sărută lung, iar ea se lăsă 
din nou pradă acelei senzaţii care-i radia în tot trupul. 

— Dar noaptea trecută nu m-ai vrut... începu ea. 

— Erai băută aseară și știam că te vei trezi cu durere de 
cap dimineaţă. N-am vrut să consideri că am făcut 
dragoste cu tine profitând de situaţia delicată în care te 
aflai. Când se va întâmpla asta între noi, Tracy, vreau să 
fim doar noi doi și magia dragostei, fără alcool. 

— N-am crezut că mă voi îmbăta din punci, Wade. Am 
băut doar pentru că-mi era teamă de ceea ce urma să se 
petreacă între noi doi. 

— Îţi mai este teamă și acum? 

Ea se gândi o clipă apoi încuviință. 

— Puțin. Teama cred că nu piere dintr-o dată. 

— Nu cred că-ţi mai este teamă, Tracy. Amândoi vrem 
să facem dragoste. 

Ea își mușcă buzele, nervoasă. 

— Lasă-ţi părul liber, iubito, murmură Wade. 

Încet, cu gesturi lente, de parcă ar fi fost îndelung 
studiate, Tracy își desprinse agrafele din păr. 

Wade n-o lăsă să-i evite privirea ca de obicei, n-o lăsă să 
nu fie conștientă de ceea ce se petrecea între ei. Părul ei 
bogat se desprinse și îi căzu valuri pe umeri, încadrându-i 
fața. Wade își trecu degetele prin el, apoi îi cuprinse fața 
în palmele sale mari și i-o ridică ușor. 

— Te-am dorit din prima zi în care te-am văzut, te-am 
dorit în prima noapte și în fiecare zi și noapte care au 
trecut de atunci. 

Tracy închise ochii. Intensitatea privirii lui, vocea lui 
erau prea mult pentru ea. Deschise ochii larg. 

— Pentru mine n-a fost așa, Wade. Te doream, dar mă 
temeam. Nu era prea bine. 

— De data asta va fi, zise el sărutând-o. Îţi promit că de 
data asta va fi bine. 

Tracy închise ochii din nou și-l prinse cu brațele după 
gât, simțind cum Wade îi desface sutienul. Buzele lui 
fierbinţi trasară traiectorii pe trupul ei. 

Wade o ridică în braţe și o duse spre dormitorul lui. 
Când o așeză pe pat, părul ei lung și bogat se răspândi pe 
pernă ca o aură, iar el începu s-o dezbrace. 

Ea nu protestă pentru ca voia ca asta să se întâmple, 
deși nu era prea lămurită ce se va întâmpla. 

Ce se petrecea acum cu el nu mai simţise niciodată. 
Era ceva lent, erotic, o încântare nedisimulată căreia nu 
putea, nu voia să-i pună capăt. 

Tracy simţi brusc dorinţa de a face un lucru nebunesc; 
simțea doar foc și pasiune, ar fi vrut să alerge goală pe o 
pășune de aur şi argint, sau pe valurile de pasiune pe care 
o urcau sărutările lui. 

După ce făcu dragoste cu el, se agăţă cu mâinile de 
umerii lui fericită. 

— Acum știu, murmură Wade sărutând-o. 

— Nu ai cum să știi, răspunse ea întorcându-i sărutările. 
Nu poți ști. 

Fl îi îndepărtă o şuviţă de păr care-i acoperea faţa. 

— Ai dreptate, nu pot ști totul, dar pot să înţeleg. 

Tracy îl privi cu ochii plini de o lumină care-i revela o 
nouă identitate, incapabilă să găsească vorbele potrivite 
pentru a exprima ce simţea, ce făcuse acest bărbat pentru 
ea. Îi dăduse o nouă viată, o nouă feminitate, o nouă 
identitate ca femeie. În cele din urmă Tracy cunoscu 
liniştea și împlinirea. 


Capitolul 11 


Mai târziu, începu să-i povestească despre Adam și 
căsătoria lor. N-ar fi vrut să mai aducă în discuţie acest 
subiect dar Wade insistă şi ea vru să-i facă pe plac. 

— Și în această căsnicie tu te-ai considerat mereu 
vinovată? Ai fost convinsă că ești frigidă? 

Ea încuviinţă. 

— M-am simţit... defectă, Wade, acesta este cuvântul. 
Nu eram o femeie adevărată. 

— Ce ticălos! Un bărbat total lipsit de sensibilitate, 
Tracy. Nu există femei frigide, ci doar bărbaţi insensibili. 
Wade o strânse la pieptul său. Ticălosul! Dacă L-aș fi 
întâlnit! 

— Din fericire s-a recăsătorit și s-a mutat foarte departe. 
A avut însă grijă înainte de a pleca să-mi spună că are de 
data asta o nevastă adevărată. 

— Ți-ar fi spus oricum, chiar dacă n-ar fi fost așa! Acest 
Adam este genul de bărbat care nu se simte sigur de sine 
și mereu dă vina pe altcineva. Iar acum dacă va divorța și 
de cea de a doua sotie sunt sigur că nu ti-ar spune, nu 
ti-ar da satisfacția de a afla. 

Mâncară în faţa șemineului, făcură dragoste din nou, 
iar a doua zi dormiră până târziu. 

Tracy se trezi prima. Rămase în pat cu ochi deschiși 
privindu-l pe bărbatul care-i dăruise atât de mult. 

Oftă dorindu-și să-şi poată exprima dragostea într-un 
fel în care să nu-l sperie. Ştia prea bine că Wade 
Montgomery nu era genul de bărbat care să reziste 
într-o căsătorie. lubea femeile, avea aventuri cu ele, 
apoi le era recunoscător pentru timpul petrecut 
împreună. 

Cu toate astea, o durea teribil că trebuia să-l părăsească 
peste o săptămână. 

Își mușcă buzele pentru a nu izbucni în plâns. Nu se va 
agăța de el, nu-i va cere mai mult decât este dispus să-i 
dea. El era Wade, norocosul bărbat din Clayton, care 
dansa și flirta cu toate femeile, fără a fi mai serios cu 
vreuna. 

Se hotări să-l mai lase să doarmă și făcu duș încercând 
să-l dea uitării pe Wade. 

O dată ajunsă la birou, vru să se apuce serios de lucru, 
dar imediat ce se așeza începea să viseze cu ochii deschiși. 
Privi în jur mulțumită de rezultatele muncii ei. Biroul 

arăta total diferit de cum era la venirea ei. Mai păstrase şi 
din vechile dotări pentru a nu-i știrbi farmecul, dar acum 
birourile erau altfel aranjate, pereţii fuseseră zugrăviți, 
lemnăria vopsită, acestea schimbaseră complet aerul de 
vechi care o izbise la început. 

Odată ce o câștigase pe Tillie de partea ei aceasta se 
dovedi un bun ajutor. Recunoscuse că transformările ei 
erau de bun augur pentru Clayton Courier. 

lar întâlnirea cu editorul de la Clayton Courier s-a 
dovedit de foarte bun augur pentru mine... se gândi ea. 

Se hotări să-i vorbească lui Wade. 

El contactase un expert în reţele de calculatoare 
pentru a discuta cu el planul pentru anul viitor. 
Examinaseră împreună viitorul sistem de calcul. 

Tracy se opri o clipă în faţa ușii de la biroul lui Wade. 
EI lucra la editorial, ca de obicei. 

Privindu-l Tracy realiză că femeia aceea inflexibilă care 
fusese atât de şocată de felul în care arăta o editură, de 
dezorganizarea de aici, cea care venise aici să-l înveţe pe 
Wade Montgomery cum să se organizeze, sfârșise prin a 
învăţa ea de la el. Bărbaţii urăsc femeile care se agaţă cu 
obstinaţie de ei, probabil așa face și Wade, care nu vrea să 
se lege de nici o femeie, își spuse ea. 

Wade ridică ochii. 

— De ce nu intri, Tracy? Păreai foarte gânditoare... 

— Îmi aminteam... 

— Ce ? Azi dimineaţă? Azi noapte? 

— Nici una din acestea, ci prima zi în care am sosit aici. 
Stăteai atunci ca și acum la birou lucrând la editorial. 

Wade o trase mai aproape, apoi o așeză pe 
genunchii săi. 

— Şi atunci te doream la fel de mult ca acum, șopti el. 

— Wade, n-am chef de glume, protestă ea. 

El oftă. 

— Eşti o femeie dură, Tracy Halliday, am crezut că vei 
renunța de acum la atitudinea asta oficială, dar dacă nu 
vrei... 

— Voiam să-ţi vorbesc despre Tillie. Are atât de mult de 
lucru... 

— S-a plâns? 

— Nu, nu este genul care să se plângă; știi că pentru ea 
ești omul perfect și te ascultă orbește. Dar ziarul se va 
extinde iar ea nu va mai putea să se achite de toate 
sarcinile, așa că ar fi bine să mai angajezi pe cineva care să 
înveţe de la ea tot ce este de învăţat. 

— Pare rezonabil ce spui, zise Wade, voi vorbi cu ea. 

— Va trebui să abordezi problema cu delicateţe pentru 
că altfel va considera că vrei s-o înlocuiești pentru că este 
prea bătrână... 

Deodată sună telefonul și Wade răspunse imediat. 

— Pippa! exclamă el, unde ești? Apoi notă adresa unde 
O găsea şi-i promise că se va duce s-o aducă de acolo. 

După ce închise exclamă: la naiba! Am uitat că mâine 
scoatem un număr nou și n-am luat interviul de la școală. 
Cred c-o să-l trimit pe Homer după ea. 

— Cum să-l trimiti pe el? Mă duc eu s-o aduc! Oricum 
voiam s-o văd înainte de a pleca! 

— De a pleca? se încruntă el. 

— Wade, a trecut o lună. 

El o privi îngrijorat. 

— Da, se pare că așa stau lucrurile. Mai ţii minte pariul 
pe care l-am pus la început? 

— Sigur că da! Ai pariat că nu-ţi voi putea organiza 
sediul ziarului! Și am câștigat, nu? 


KKK 


A doua zi după-amiază Tracy porni spre aeroportul din 
Logan, lăsă mașina în parcare şi se îndreptă spre 
terminalul la care sosea Pippa. Avionul avea întârziere așa 
că rămase privind călătorii, imaginându-și dacă printre ei 
putea găsi clienţi. Lăsă câteva cărţi de vizită și deodată zări 
capul roșcat și creţ al Pippei. 

— Pippa! strigă ea, sunt aici! 

Pippa o privi de parcă n-o mai ţinea minte, apoi îi 
zâmbi și o îmbrăţișă: 

— Unde este Wade? întrebă femeia. 

— Mâine apare un număr al ziarului și mai avea ceva de 
scris, așa că m-am oferit să te întâmpin eu. 


150 KATHERINE GRANGER 


— Să înţeleg că mai staţi încă în aceeași casă? Te-ai 
culcat cu el, Tracy? 

Ea roși până în vârful urechilor. 

— Eu... începu ea; am organizat şi Casa... 

Pippa pufni în râs. 

— Nu fi așa timidă, Tracy. Bine că s-a întâmplat ce-am 
vrut să se întâmple când am plecat. 

— Pippa! exclamă ea. 

— Nu mai fi şocată! Este timpul ca Wade să se însoare, 
să aibă copii, familie... Te-a cerut în căsătorie? 

Tracy îi evită privirea, ascunzându-și dezamăgirea că 
lucrurile nu evoluaseră astfel. 

— Nu, Pippa, ştii că Wade nu este genul de bărbat care 
să vrea o familie... 

Trăsăturile Pippei se lăsară dintr-o dată și pe chip nu i 
se citi decât dezamăgire. 

— Bine... unde este mașina? 

După ce urcară și încărcară bagajele Pippei, Tracy o 
întrebă: 

— Cum a fost în Florida? 

— Minunat! exclamă Pippa. Nici nu ghicești ce s-a 
întâmplat! 

— Nu ghicesc, va trebui să-mi spui tu! 

— Am cunoscut un bărbat! 

— Pippa, e minunat! 

— Da, este; m-am întors aici să pun lucrurile în ordine, 
apoi mă întorc în Florida să mă mărit cu el. N-am de gând 
să ratez şansa care mi-a oferit-o viaţa! 

Tracy simţi o durere cumplită, dar ce putea face... 
Pentru ea, lucrurile nu erau atât de grozave ca pentru 
Pippa! 

Wade nu-i spusese niciodată c-o iubește, iar Pippa 
admisese că este un bărbat căruia îi cam plac femeile, 
nefiind interesat de o relaţie de lungă durată. 

— Mă bucur mult pentru tine, Pippa. Și Wade va simţi 
la fel. 

— Sunt sigură că așa va fi. Wade este un om bun, Tracy. 
Mi-a vrut doar binele întotdeauna. Dar mă bucur c-ai 
apărut în viaţa lui, Tracy, pentru că astfel am putut să fac 
excursia în Florida. Ştii, Wade mi-a vorbit mult despre 
tine după convenţia de la Boston și am crezut că... Nu s-a 
schimbat, nu? 

— Nu, admise Tracy cu un oftat; va rămâne eternul 
holtei... 

Pippa nu mai zise nimic; începu să privească pe 
fereastră peisajul dezolant de toamnă târzie pe care-l 
traversau. 

Era anotimpul cel mai trist al anului, se gândi Tracy; 
tot anul fusese de fapt trist pentru ea, pentru că deși 
cunoscuse dragostea, și făcuse minunata descoperire că 
este o femeie adevărată, trebuia să-l părăsească pe 
bărbatul iubit. El n-o iubea şi nu voia o relaţie de lungă 
durată. Nu este drept, îşi spuse Tracy străbătând drumul 
de întoarcere spre Clayton pentru a-și petrece ultima 
noapte cu el. 

Casa era cufundată în întuneric când ajunseră. Wade 
avea încă de lucru la ziar, Pippa care era foarte obosită se 
retrase imediat la culcare, iar Tracy începu să 
împacheteze cu tristețe în suflet, după care coborî în 
salon să-l aştepte pe Wade. 

Va încerca să pară veselă ca el să nu-i citească durerea 
despărțirii în priviri, dar când intră pe ușă Tracy îi zbură 
în braţe și-l sărută. 

— Ţi-e foame, iubitule? îl întrebă ea printre sărutări. 

— De tine? 

— De hrană, răspunse ea ajutându-l să-și scoată cămașa. 

— De tine îmi este dor, zise el, trăgând-o spre canapea, 
apoi de parcă-și aduse aminte brusc, strigă: Pippa! 
Dumnezeule, am uitat de ea! Unde este? 

— În camera ei de sus, doarme, se simte epuizată. Şi-a 
cerut scuze dar nu te-a mai putut aștepta. 

— Pentru ce să-şi ceară scuze? A fost extraordinară ca de 
obicei, ne-a mai dat o noapte împreună! 

Urcară scara în vârful picioarelor pentru a n-o trezi, 
făcură dragoste, iar ea se forţă în tot acest timp să nu 
izbucnească în plâns. ÎI iubea.. Wade era totul pentru ea... 

Își aminti povestiri despre femei care fuseseră forțate 
dintr-un motiv sau altul să se despartă de un bărbat și 
după câtva timp, după ce-și consumaseră durerea aceasta 

începea să scadă în intensitate și reveniseră la o viață 
normală. Stând în braţele lui Wade se întrebă cum se va 
scrie finalul poveștii ei. Cum va reuși să treacă peste 
despărțirea de bărbatul iubit? 

Închise ochii și-l strânse cu disperare la piept pe Wade. 
Viaţa era foarte crudă cu ea. Abia descoperise bucuria 
dragostei că trebuia să lase în urmă bărbatul iubit... 

Poate că Wade nu voia ca ea să plece... poate că-i păsa 
de ea mai mult decât vrea să arate... 

Adormiră îmbrăţişaţi, iar dimineaţa ea se trezi mai 
devreme ca de obicei, privindu-l. Simţea nevoia să-l 
îmbrățișeze, să-i ceară să n-o lase să plece. ÎI privi lung 
memorând fiecare trăsătură a chipului lui drag, apoi îl 
sărută pe frunte și se strecură în camera ei. Trebuia să se 
îmbrace repede și să plece înainte ca el să se trezească. 

Apartamentul ei i se păru neprimitor, cu aerul 
îmbâcsit. Deschise toate ferestrele și începu să examineze 
plantele pe care i le udase doamna Gillicutty. Prezenţa lor 
va încălzi apartamentul, își spuse. Dar când se văzu în 
sufragerie, realiză că nu va fi aşa; nu era nici un suflet 
acolo, nu vorbea nimeni, nu i se încurca nici un animal în 
picioare. Apartamentul ei era foarte curat și ordonat 
precum cabinetul unui doctor, dar atât. Îi lipsea 
dezordinea din casa lui Wade, căldura pe care doar 
oamenii o pot da unei încăperi. 

Se așeză pe canapea, conștientă că în ultimii ani făcuse 
o greșeală îndepărtându-se de oameni pentru ca aceștia 
să nu-i vadă singurătatea, durerea că i se distrusese 
căsnicia. Realiză acum că făcuse o greşeală. Îi lipseau noii 
ei prieteni din Clayton. Ce putea face acum că se 
întorsese acasă? Se uită la calendar; era 31 octombrie, 
ziua de Halloween. 

Se duse la cel mai apropiat magazin, cumpără daruri, 
dulciuri, dovleac și postere cu vrăjitoare. Întoarsă acasă 
umplu pungile cu aceste cadouri, apoi verifică robotul pe 
care avea peste zece mesaje de la diverși clienți. 

Examină încăperea în care se afla spunându-și că 
sofaua avea nevoie de niște perne decorative viu colorate 
pentru că părea cam sobră, apoi oftă şi se uită la ceas. Era 
ora cinci. 

Se uită la telefon dorindu-și ca acesta să sune, să audă 
vocea lui Wade. Era conștientă că fugise din nou de 
dragoste, de viaţă. Dar fusese foarte afectată de căsnicia 
care se terminase urât, își găsi o scuză. 

La naiba de ce nu suna Wade? 

Nu suna, își spuse ea aruncându-se cu faţa în jos pe 
canapea, pentru că nu era bărbatul care să vrea să se 
căsătorească, nu agrea relaţiile stabile. Dar apoi realiză că 
era o prostie. Wade era un bărbat foarte responsabil care 
se implica în tot ce făcea. Nu fugea ca ea din faţa vieţii, ci 
îi accepta fiecare provocare. 

Mai verifică o dată darurile de Halloween, deschise 
frigiderul, ocazie cu care constată că nu avea nimic de 
mâncare, ridică din umeri și începu să măsoare cu pași 
mari încăperea în care se afla. 

Nu-l va suna pe Wade. Ce să-i spună? 

Plecă de lângă telefon hotărâtă să facă ceva care să-i 
distragă atenţia. Se învârti cam fără rost prin încăpere 
apoi se hotări brusc să-l sune pe Wade. 

— Pippa? Trase aer adânc în piept. Wade este acasă? 

— Tracy! exclamă femeia. Ai plecat fără să-ţi iei rămas- 
bun! Puteai să-mi laşi măcar un bilet! 

— Ştiu, sunt o lașă, Pippa. 

— Ce are politeţea cu lașitatea? zise femeia. Wade nu 
este acasă. 

— Dar unde este? 

— De unde să ştiu eu? Wade este adult, nu trebuie 
să-mi spună mie unde se duce. Vrei să-i spun c-ai sunat? 

— Nu... adică... da. De fapt, nu știu. 

— Eu cred că ştii prea bine, Tracy. 

Nervoasă, Tracy începu să înfășure cordonul 

telefonului în jurul degetului. 

— Pippa... eu .. îl iubesc! 

— O, fetiţo, exclamă femeia, dar asta este ceva minunat! 

— Minunat, spui? Din contră! Cred că este oribil! Chiar 
tu ai spus că Wade nu vrea să se lege de nici o femeie. 

— Am spus eu așa ceva? 

— Da, când te-am luat de la aeroport; ai fost de acord 
cu mine că este afemeiat și,... 

— Eu n-am făcut o astfel de afirmaţie! o opri Pippa. 

Sună în clipa aceea soneria și se scuză. 

— Pippa, sună cineva, nu mai pot vorbi. 

— Nu-i nimic, lasă să sune, discuţia noastră este mai 
importantă. 

— Pippa, nu pot, este Halloween! 

— Şi ce dacă? Uite ce este, Tracy, Wade nu este un afemeiat. 

Se auzi din nou sunetul insistent al soneriei. 

— Pippa, te las acum, cred că sunt copiii care așteaptă 
dulciuri... 

— Atunci sună-mă mai târziu, zise Pippa. Sau te voi 
suna eu mâine. 

Închise și se îndreptă spre ușă. 

În faţa acesteia se afla un cavaler în armură 
strălucitoare. 

— Wade? întrebă ea plină de speranță. Wade? repetă. 

Fl ridică vizorul. 

— Chiar el! 

Tracy rămase locului, privindu-l cu lacrimi în ochi. Nu 
putea vorbi. 

— Ei bine, nu mă inviti înăuntru? Nu este prea plăcut 
aici în frig. 

— Wade! exclamă ea regăsindu-și graiul. 

— Tracy! M-ai speriat! M-am trezit cu gândul la tine, la 
dragostea noastră, dar tu... erai de negăsit. Așa că m-am 
hotărât să vin aici să-ți mărturisesc ce am vrut să spun din 
prima clipă în care te-am văzut. Sau când ne-am sărutat... 
atunci am început să fiu sigur. 

— Sigur? De ce să fii sigur? 

— De noi. De dragostea noastră. 

— Eu te iubesc, Wade, zise ea fără altă introducere. Te 
iubesc mult. 

— Și eu te iubesc, zise el, dar nu de asta sunt aici. 

— Nu? 

— De fapt, nu prea mă pricep ce să fac acum... n-am 
mai făcut asta niciodată... 

— Ce? 

— Să cer o femeie în căsătorie. 

— Căsătorie? repetă Tracy. 

— Da, căsătorie. Certificat, flori, preot, biserică... ce 
vrea să spună privirea ta? Da .. sau nu? 

Ea încuviință cu lacrimi în ochi. 

— Înseamnă că doresc din tot sufletul să devin sotia ta. 
O, Wade m-ai făcut cea mai fericită femeie din lume! 

Wade o sărută lung apoi păru că ezită. 

— Tracy, am o problemă. 

Alarmată ea făcu un pas înapoi. 

— Ce problemă, iubitul meu? Este ceva grav? 

Tracy îşi spuse că nu putea suporta armura lui Wade, 
cea mai nepotrivită îmbrăcăminte pentru un bărbat, care 
astfel îmbrăcat nu putea strânge o femeie la piept. 

— Tracy dacă o să mă mai săruţi mult, n-o să mai pot 
scoate armura... 

Îl ajută să scape de kilogramele de fier, apoi când 
armura căzu la podea cu un zgomot puternic, Tracy zise: 

— Unde rămăsesem? 

— Cred c-am spus tot ce era de spus. Unde este 
dormitorul? 

Râzând, ea i-l arătă: 

— Trebuie s-o luăm pe acolo... 

— Nu vrei să mă lași să ridic armura asta? 

Ea scutură din cap. Inima începu să-i bată tot mai tare. 
În faţa dormitorului, Wade îi dădu drumul. Imediat Tracy 
își descheie nasturii bluzei, care căzu imediat pe podea. 

— Ce s-a întâmplat cu Tracy cea ordonată? întrebă 
Wade. 

— A devenit mai înțeleaptă, murmură ea. 

— Vrei să spui că după ce-mi voi arunca hainele de pe 
mine nu mă vei pune să le adun? 

— Acum nu vreau decât să facem dragoste, nimic altceva... 

— Bună idee, iubito! Dar spune-mi, vei fi tot așa și după 
căsătorie? 

— Nu voi redeveni ordonată așa cum m-ai cunoscut... 
O, te iubesc atât de mult, Wade Montgomery! 

— Să ţii minte asta, ca să nu-ţi reamintesc eu la nunta 
de argint! 

— Nu va trebui să-mi reamintești! 

— Vom avea cel puţin șase copii până atunci, treizeci de 
nepoți și o sută de strănepoți... 


Sfârşit 


